- Matiu
- <
- 5
- >

5
Yisasia agoyafi maineno mono kea hu-haleno hu-maine.
1 Yisasia mukia alitalu hu-mainaya veanea amaketeno agoyafi haino mopale mainegeya agaienema tokaeya nemaiya anagamoya Yisasitega emainae. 2 Ageno Yisasia avayafiti mage huno hie.
3 Mukia yaamima omalenea veamoya “Tagupi nagoa kanale yana omaleanagita tagaitia kanale kavala ohugahunagi Anumaya Kotia taya hisie.” huya hisaya veamogamina Anumaya Kotia amakaila kava yagai-ma-tegahigi ani yafena muse hutama maiho.
4 Hamaumana halesigeya hamau huya nemaisaya veamoya Anumaya Kotia amaya huno amaipa falu hisia yana amamisia yafena muse huya maisae.
5 Amaugafama aliya nohaiya veamogamina Anumaya Kotia haenagaa mukia mopa amamisia yafena muse huya maisae.
6 Anumaya Kotia fatago hu-mainea kavafena “Nelahaigeno ani yafena laga nele.” huya hisaya veamoya Anumaya Kotia amamu hisigeya maisaya fatago kavama amamisia yafe muse huya maisae.
7 Mukia veamoya nagoa neamafugamife kalagi ai-mateya hamau hu-neamatesaya veamogamina Anumaya Kotia ania huno kalagi aino hauna hu-matesia yafena huya maisae.
8 Mukia veamoya Anumaya Koti kema akave malesaya yafena tole amakesama ohavinaya veamoya Anumaya Kotima agesaya yafena muse huya maisae.
9 Neamafugamifena “Nagoke tamaku tamakesale maiho.” huya nehisaya veamogamina Anumaya Kotia “Nagai nafaneyaga mainae.” huno hu-matesia yafena muse huya maisae.
10 Nagoa veamoya fatagoma huya mainesageya nagoa veamoya amaipa kafa he-mateya ali-haviyama hu-ma-tesageya maisayana Anumaya Kotia amakaima kava yagai-ma-tenea yafena muse huya maisae.
11 Tamakaya nakavema nemalageya tamaketeya kamuge hu-lama-teya ali-haviya hu-nela-mateya “Ma kavala havi kava nehae.” huya havigema hu-lama-tesagetama afaa muse nehutama maiho. 12 Aniama hu-lama-taya kavala nayona Anumaya Koti amaune vayamogamina ania hu-ma-tenayane. Ani kavama hu-lama-tesaya kanafina ikapinaga anonaa kasagoya yayaga alisaya yafena tamaipamoa kanale nehinagetama muse hiho.
Tamakaya sole kana hutetama kani kana hu-mainae.
13 Tamakaya ma mopale veamogamina hagama nehamaiya sole kana hutama mainae. Solemoa hagama nehia yamaama hano hisigetama hanaa hutama hagama nehia yamaa ali falote hugahae? Hagama nehia yamaamoa ago yagu yaguma hisiana afa ya kana hinageya ani Solea veamoya faitega ai-tagu-fe-talesageya amaiyaleti ute ete huya aye-lata-pegahae.
14 Tamakaya mukia ma mopama hanea kotega kani kana veane mainae. Ala kumama agoyafima hanesiana fala okigahianagiya mukia veamoya agegahae. 15 Nagoa veamoya lamua hanagaliya susufanefinaga aiso hu-nomalagi nopinaga aye-halesigeya veamoya agesayafe ani lamua sipale nemalae. 16 Naa hu-mainegi tamakaya ani kava hutama lamumoa aye-hale-ma-tea kava hutama Yisasi kea hama-paitama kanale kavala veamogami amaule hisageya ageteya ikapinaga mainea Nelamafa agia alisaga hugahae.
Anumaya Koti kahegi kemo kea.
17 Tamakaya ma lamakesa ohaviho “Nayona Mosese kahegi kene amaune vayamoya hu-mainaya kene Yisasia ali-talegahe emaine.” hutama ohiho. Nagaya ani yayaga alina oatalegahugi ani kea ali falote hisugetama “Tamage nehie.” hutama hisayafe emainoe. 18 Nagaya tamagelafa huna tamaha-nepauve ma mopaene ikaene fanane hugaanagi kahegi kefi mukia osi osi oagemo avoyaga afaa hanegahie. Nagoke ya kanoagela fanane ohugahigi mukiama hu-mainaya kemoa falote huno tamage-lafa hugahie. 19 Tamage-lafa hu-mainayafe nagoa veamoya ani kahegi kea osi kanoa “Akavela omalegahunema.” huya alu veamogamife “Ania hiho.” huya hisaya veamoya Anumaya Kotia kava yagai-mainea kumatela osi nafane kana veane maigahagi nagoa veamoya mukia kahegi kema ali hipoya huya “Ma kava hiho.” huya hama-paisayana Anumaya Kotia kava yagai-mainea kumatela ala huno agase-mainea amakiene veane maigahae. 20 Nagaya tamagelafa huna tamaha-nepauve Falasia vayaene kahegi kema havilinaya anagaene hu-mainaya fatago kavala tamakaya agasetama tusia kanale hu-mainea fatago kavama ohisayana amuha ohunayanagino tokiyatamia omaleneanagitama Anumaya Kotia kava yagai-mainea kumatela haitama omaigahae.
Yisasia nagoke amaipa hisaya kemofe hu-maine.
21 Tamakaya ago havilinae nayoma mainaya veamogamina mage huya hama-pai-mainayane “Veala hamaetama fali-oamateho. Veama haemaetama fali-matesayana kaiyeke hu-lama-tegahae.” huya hu-mainayane. 22 Nagi nagaya menia tamaha-nepauve nagoa veamoya neamafufema amaipa kafa hetesayana Anumaya Kotia kaiyeke hu-ma-tegahie. Nagoa veamoya neamafufema “Havi kavakeya nehana kano mainane.” huya hisayana ala kaiyekele he-tigahae. Nagoa veamoya neamafufema “Kagaya aifonafo kano mainane.” huya hisayana hani yapima tegelege nehia atafi ugahae. 23-24 Naa nehaya yafe tamakaya Anumaya Kotina nago yama amigahena mono nopi haitama mainetama “Veha nenafuna haviya hu-tenoanagino aipamoa haviya nehie.” huka kagesa haviteka Anumaya Kotina amisana yana anile neataleka negafutega tanaipa mo-li-falu hutetana eteka esanaamoga amisana yana Anumaya Kotina memio.
25 Nago kanomoa “Havi kava huna-tananagina kaiyekea hu-gategahe nehue.” huno kavalenoma vinagetana neutana “Nenafuga kaipa falu hisia yana kamigahue.” huka hapaiyo. Ania ohisanana kavaleno kaiyekema hu-gatesia kanomote vinageno haviteno ati kanomo ayapi katesigeno kavaleno nofila mo hu-gategahie. 26 Nofila mo hu-gategahigi tamage tamaha-nepauve kaiyekema hu-gatenea kanomoma “Mone namio.” huno hu-mainesia monema oaminesanana nofipitila ataleka omegane huno hu-maine.
Yisasia kumai he yafe hu-maine.
27 Tamakaya nayo kea ago havimainae mage huno hu-maineane “Kumai he kavala ohiho.” huno hu-maineane. 28 Nage hu-maineanagi nagaya menia tamaha-nepauve nagoa veamoya nago amona aulagafiti age haye huno “Ani amofena naa hu-ga-tegahue.” huno aguafinaga havino hayema hiana ani atela ago kumai kava hu-maine. 29 Tamaga kaiyaga tamaulagamoma agea yafema kefo kavama hisaya tamaku tamakesa tamamisigetama ani tamaulaga ali fayitama atalesagenoa nago tamaugafa atupaa omalenea yafe kanaleya hutama maigahae. Aniama ohinutamahena muki tamaugafa hanimo aguafi tegelege nehia atafi hagayu hu-lama-talegahie. 30 Tamaga tamayamoma tamavayu huno kefo kava hisaya tamaku tamakesama tamamisigetama ani tamayana he-fakalitama ataleho. Naafene? Nago tamaugafa atupaa omalenea yafe kanaleya hutama maigahae. Aniama ohinutamahena muki tamaugafa hanimo aguafi tegelege nehia atafi hagayu hu-lama-talegahie.
Yisasia anema amatalesaya yafe hu-maine.
31 Nayona mani kea hagetama havimainae. “Nagoa vayamoyama aamima hu-tesayana ani vayamoya aamimofena ‘Ago hu-negatoe.’ huno avona kaeno amino.” huno hu-maineane. 32 Hu-maineanagi nagaya menia tamaha-nepauve aamoma kumai ohenesigeno anauamoma atalesigeno ani amona alino kumai nehia a kana hu-tene. Nago kanomoa anima atalenea ama aliteana ani kanomoene kumai he yana nehie.
Anumayamo aufi “Tamage nehue.” hutama ohiho.
33 Nago kea nayoma hama-pai-mainaya kea ago havimainagi naa hu-maine “Kagaya ‘Anumayamo aufina tamage nehuanagina naa hugahue.’ huka hisanana fatago huka ani kavala huo.” huno hu-maineane. 34 Hu-maineanagi nagaya tamaha-nepauve tamakaya “Anumaya Koti aufina tamage nehue.” hutama ohiho. Tamakaya “Ikamo agile tamage nehue.” hutama ohiho. Ikapinaga Anumaya Kotia kava yagai-mainea kuma hanegetama agaife nehae. 35 Tamakaya “Mopamo agile tamage nehue.” hutama ohiho. Ani mopalega Anumaya Kotia aiya hayo hu-maleno mainea mopa hane. Tamakaya “Yelusalemu kumamo agle tamage nehue.” hutama ohiho. Ani Yelusalemu kumala ala sauvetimoa Anumaya Koti kava yagai-mainea kuma hane. 36 Tamakaya “Nanuteti huna lamage nehue.” hutama ohiho. Tamakaya tamayolagefahena “Anupa nayolegefaene tuhi nayolegefaene falote hino.” hutama hisaya tokiyatamia omalegi ani kea ohiho. 37 “E,” hinutamahena ani keage hiho. “Aao.” hinutamahena ani keage hiho. Nago kenema hisayana Kefo Avamumoa ani kea ali falote nehie.
Havi kava hu-lama-tesaya veamogamina anonaamia hu-oamateho.
38 Nayona mani kea hagetama ago havimainagi “Nago kanomoa kaulagama ai-lagatisigekahena ani kanomo aulaga anonaa ai-lagatio. Kavema ai-halalima hisigekahena anonaa agaila ania huka avela ai-halali huo.” huno hu-maineane. 39 Hu-maineanagi nagaya tamaha-nepauve nago kanomoa havi kavama hu-ga-tesigekahena kayona oamio. Nago kanomoa kagalamesalema kaiko-lisigekahena nago kaiyagakaa mai-yahae hugeno kaiko-lino. 40 Nago kanomoma “Haviya hu-natea kanoe.” huno kaiyekema hu-gateno “Anonaa kagaia siota namio.” huno hisigekahena ala yasi siotakaene amio. 41 Nago kava kanomoa tokiyaage ke huno “Afenoyania nago kilomita alika vuo.” huno hisigekahena ani kilomita mogaseka nagoene tole kilomita alika vuo. 42 Nago kanomoma “Nago yaka namio.” hunoma hisigekahena afaa hagayu huka amio. Nago kanomoma “Namisanagena yoka alitena etena kamigahugi namio.” huno hisigekahena afaa amio.
Yisasia “Kame vayatamihena tamahaino.” huno hu-maine.
43 Nayoma hama-pai-mainaya kemoa ago havimainagi “Kumatamile mainesaya nelama-fugamifena tamahau tamayamopafi tamahainagetama kame vayatamihena tamaipa kafa he-mateho.” huya hu-mainayane. 44 Hu-mainayanagi nagaya menia tamaha-nepauve “Kame veatamimofena tamahau tamayamopafi tamahaino. Haviya hu-nelamataya veamogamina ‘Amaya huo.’ hutama Anumayamotega havigo.” 45 Ani kavama hisayana ikapinaga mainea Nelamafana nafanea maigahae. Anumaya Kotia kanale veaneleene havi veaneleene yagemona hu-tegeno nago avamete huno aye-hale-matene. Anumaya Kotia fatago nehaya veaneleene havi kava nehaya veaneleene kola hu-tegeno nago avamete huno kola neaiye. 46 Veamoya tamakaifema hamau amayamopafi neha-mainagetamahena tamakaya ania hutama amakaifema tamahaisiana ani kavamoa afa yanagino anonatamia oaligahae. Kefo kava nehuya amaugafaleti takisi mone nealiya vayamoya ania kavala nehae. 47 Nelamafuenekeyama kea kea nehisaya yana afa yanagi. Yisasi ke ohavinaya veamoya ania kavala nehae. Kame vayatamimoene kea kea hiho. 48 Ikapinaga Nelamafaa ala huno kanale kavakeya hu-maineanagitama tamakaya ania augafa veane mainetama ala hutama kanale kavakeya nehutama maiho.

- Matiu
- <
- 5
- >

© 2002 Wycliffe Bible Translators, Inc.