- Luku
- <
- 1
- >

Yisasife Kanale Ke
Luku
Kaemalenea Ke.
1
Lukua Tiofilasina kaeno aminea avona.
1 Tiofilasiga ala kava kanomoga mukia vayamoya Yisasima tagai amunopi humainea yana ago kaemalenae. 2 Yisasi kema hamanepaiya vayamoya ehe kanale aepa heya ani yana ageteya tamahapaimainae. 3-4 Mukiama kahapaiya kemona aepaa kelamake ke havisa-nafe nagaya kanaleya huna havilama huna havilinoafe fatago huna kaena kamigahue huna nehue.
Yonina ategahie huno humaine.
5 Nagi Yutia kotega ala kava kanomo agia Helotie kava yagaino mainea kanafina nago kanomo agia Sekalaiyae mono note kava kano maineanagino Apaisa nofi kano mai-geno aamoa Eloni nofi vayapiti falote humaineane. Ani amo agia Ilisapetie. 6 Ani alavelatana Anumaya Koti aulagafina fatago huana mai-neana mukia Anumayamo kahegi kea haviana akave maleana havi kavala ohunaane. 7 Ilisapetia namo a maineafe nafaneania omai alavelata kosuna alekano lemainae.
8-9 Apaisa nofi vayamoya aliya alisaya kana Sekalaiyaa Anumaya Koti aulagafi aliyamaa nealigeya mono nopi kava vayamoya Sekalaiyafe “Kagayae.” huya hageno Sekalaiyaa Anumaya Koti mono nopi maineno manaage yana kaesalamana Anumaya Kotina huneateane.
10 Halinamo manaa Anumaya Kotina neamigeya mukia veane-yaga kumatega maineya Anumaya Kotitega havigemainae. 11 Havigageno Sekalaiyaa mono nopi mainegeno Anumayamo ensole kanomoa agaite efalote huno manaage ata kaemalea folamole tamaga kaiyagaa me hetimainegeno agemaine. 12 Sekalaiyaa ani kanoa ageteno atali talu huno koli humaine. 13 Koli hianagi ani kanomoa mage huno hie “Sekalaiyaga kolia ohuka afaa maiyo. Nunamuma humainana yafena Anumaya Kotia ago havianagino akamoa Ilisapetia ne nafane atesigeka agia Yonie huka malo. 14 Kagaya tusia muse nehisanageya mukia veamoya ani nafanema falote hisia yafena tusia muse hugahae. 15 Ani nafanemoa Anumaya Koti aulagafina ala agiene kano maineno havilina onegahia-nagino atenea kanaleti aepa heno Anumaya Koti Alu Aotage Avamumoa aguafina hiya hugahie. 16 Hiya hisigeno mukia Isaleli kumate veanemoya agai kea haviteya amakua aiyahae huya amakaiami Anumaya Kotitega ugahae.
17 Anumayamo aulega hagoteno Ilaiyama humainea kavaene aminea tokiyaaene vigeya amafaheya agai kea haviteya amakua aiyahae huya nafaneamihena amakesa havigahae. Veganokano nehaya veanemoya agai kea haviteya amakua aiyahae huya fatago veanemoya humainaya kanale kea havigahae. Aniama hisayafe veaneyaga Anumayamoma esiafe amakua talo tala huya maigahae.” huno hie.
18 Higeno Sekalaiyaa mage huno hie “Tamage nehapi havige nehane? Nagaya kosunagina animoa alekano lemaineanagitaa hanaa hutaa ani kea havisue?” huno humaine. 19 Higeno ensole kanomoa mage huno hie “Nagaya Kepalielinae Anumaya Koti aule hetina mainogeno Anumaya Kotia ani kanale kema kahapaisuafene huno hunategena emainoe. 20 Havio nagai kemoma haenagaa efalotema huno tamage hisigeka kenia ohavinanafe menia tugogekamoa tileno atalako hinageka kaiyekea ohugananagika kema hua kemoa efalote huno tamage hisia kanale tugogekamoa akalo hinageka kagea aikalo hugane.” huno humaine.
21 Higeya kumate mainaya veamoya Sekalaiyafe agava huge hugeteya ayaaya kanagefa Anumaya Koti noma hunalagimale nopima maiya yafe “Naa higeno aupaa nome.” huya amakesa haviya mainae. 22 Mainageno ani nopinagati hatilaviana kaiyekea nohie. Kaiyekema ohia yafe veamoya amakesa mage huya havimainae “Nopinaga maiya yamo alu ya agemai kano maine.” huya havigeno ani kanomoa ayateti avamename huno kea hamapaiya-nagi avayamoa tuki maine. 23 Tuki mainegeno aliyamaama hano hia kanale nomaalega umaine.
24-25 Umainegeno haenagaa aamoa, Ilisapetia aipaene maineno faefua (5) ikana falakino maineno mage hie “Anumayamoa kanale ya hunatene. Nageteno veamogami amaulagafina nagayema humainoa yana ago alitalene.” huno humaine.
Yisasina ategahie huno humaine.
26 Ilisapetia aipaene mainea ikana sikisia (6) ika agasetegeno Anumaya Kotia nago ensole kanoa, Kepalielina, nago Kalili kotega hanea kumala, Nasaleti hutene. 27 Anumaya Kotia nagola vene ofaenea munate Kepalielina hutegeno umaine. Ani munamo agia Maliae. Yosefena agaite hagemalenaya munale. Yosefena aginagomo agia Tevitie.
28 Kepalielia Maliate eno mage huno hie “Mainano? Anumaya Kotia kagaila muse nehia munamoga Anumayamoa kagaiene maine.” huno hie. 29 Higeno anima hia kehena Maliaa tusi amayo neaino ma agesa havimaine “Ani kea naane ke me nahapaiye?” huno humaine. 30 Higeno ensole kanomoa agaife mage huno hie “Maliaga kolia ohuo. Anumaya Kotia kagaifena aipa kanale hunegate 31 Havio kagaya kaipa ya huteka ne nafane ateteka agia Yisasie huka malo.
32-33 Ani nafanemoa agi hanesia kano mainesigeya veamoya ‘Anale mainea Anumaya Koti nafane maine.’ huya hugahae. Aginagomoa, Teviti kava yagaimainea tokiyaa Anumaya Kotia amisigeno Yekopu nofi veate agola kava yagaino maineno kava yagaisia tokiyaa hanege hanege huno hanesigeno hano ohugahie.” huno humaine.
34 Higeno Maliaa ensole kanomofe mage huno hie “Hanaa huna ania hisue? Nagaya velela omainoa muna mainoe.” huno hie. 35 Higeno ensole kanomoa agaife mage huno hie “Anumaya Kotina Alu Aotage Avamuamoa kagaite emaisigeno anale mainea Anumaya Kotina tokiyaamoa aiso hugatesigeka maineka nafanea ategane. Atesanana alu aotage kanale nafane mainesigeya veamoya ani nafanehena ‘Anumaya Kotina neamo maine.’ huya hugahae. 36 Havio neitakamoa, Ilisapetia, alekano lemaineanagi aipaene maineanagino ne nafane ategahie. ‘Namo a maine.’ huya humainaya alekanomoa aipaene mainea ikamaa sikisia (6) ika agasemaine. 37 Anumaya Kotia tagaya ohuteasina yanagi afaa hugahie.” huno humaine.
38 Higeno Maliaa mage huno hie “Nagaya ago Anumayamo aliya muna mainoe. Hana kemoa kanalelagino nagaitela falote hunategahie.” huno hie. Higeno ensole kanomoa anileti neataleno umaine.
Maliaa Ilisapeti mogemaine
39 Maliaa ani kanafina hetino aiyayeno agoyafi haino Yutia kotega hanea kumate umaine. 40 Uvayi huno Sekalaiya nopi hai faleno Ilisapetina falu fala hutene.
41-42 Falu fala huneategeno Ilisapetia Maliama hia kea nehavigeno aipafima mainea nafanemoa kanage kanage higeno Anumaya Koti Alu Aotage Avamumoa Ilisapetina aguafina hiya higeno Ilisapetia ala kefiti mage huno hie “Kagaya mukia aneyaga amakaseka mainanageno Anumaya Kotia kanale muse ya kamianagika atesana nafanea kanale muse ya alimainea nafane kaipafina maine. 43 Nagaya hanaa a mainogeka Anumayaniamona itaamoga nagaitega neane. 44 Havio hu falu fala hunatana kea nagesafi nehavugeno naipafinaga mainea nafanemoa tusi muse nehuno kanage kanage nehie. 45 Kagaya Maliaga Anumayamo ensole kanomoa kahapaiya kea ago tamage huno falote hugahie huka ago havika kagupi maleka kametiti humainanafe Anumaya Kotia muse hisana yana ago kamine.” huno hie.
Maliaa kasagoya kea humaine.
46-47 Maliaa mage huno hie “Nagu nafanemoa Anumayamo agi alisaga nehigeno nagu namena alinegatia Anumaya Kotiniamofena tusi muse nehue. 48 Muse nehuanagina nagaya afa munalagina aliya munaa mainoanagi agaia nagaila kalagi ainateanagina ani nafanea atesugeya mukia veala meni veanene haenagama falote hisaya veanene nagaifena ‘Ma amona Anumaya Kotia tusia muse hisia ya aminea ale.’ huya hugahae.
49 Tusi tokiyaa hanea kanomoa nagaila kanale ya hunatene. Ani kanomo agia ‘Kanale alu aotage kano.’ maine huya nehae. 50 Agaife ‘Ala kanoni maine.’ huya humai-naya veamofena menima mainaya veanene haenaga veamogamifeene tusia kalagi aimaine. 51 Ayateti tokiya aliyana alimaineanagino ‘Tagaya ala veane mainone.’ huya amakuafinaga nehaviya amaugafa aliya haimainaya amakesa haviya veamogamina amanatitalene.
52 Tokiyaage kava vayala alino mopafi amataleneanagi amakima omale veamogamina amakia alisaga humaine. 53 Amakuafinaga amaka-nelea veamogamina kanale yana kasagoya alino amamigeno amamu higeya havatemainae. Mukia yaamima hanea veala oamamino humategeya ataleya umainae. 54-55 Taginagomoa Apalahamuene agaia nofi veanene haenagama falote hisaya veanenefe mage huno hie ‘Kalagi ailamategahue.’ huno nayona humainea kele menia agesa haviteno Isaleli kumate aliya vayaamogamina amaya humaine.” huno Maliaa humaine. 56 Maliaa Ilisapetiene tagufa (3) ika maiteno kumaalega eteno umaine.
Maliaa yagamefiti Anumayamo aki alisaka humaine.
57 Ilisapetina inamu ya alitegeno ne nafane atene. 58 Atetegeya agaia kumate veanene agaia nofi veanene Anumaya Kotia kalagi aitenea yafena haviteya tusia muse humainae.
59-60 Nago sota maiteya ani ne nafanemona agoya anoya taga hisia ya agegahune huya emaineya nefate hamoya hugahe agia Sekalaiyae huya malegahe nehageno itaamoa “Aao agia Yonie huta malegahune.” huno hie. 61 Higeya veamoya mage huya hae “Naa higeka ani agia nemalane? Tanakai nofi veamoga-mina ania amakia omalene.” huya hae.
62 Nefa tugokemoa tilemainegeno agema oaiya yafe avamename huya “Na agi malegane?” huya havigae. 63 Havigageno avamename huno “Avo kaesua ya namiho.” huno higeya amigeno “Agia Yonie.” huno kaegeya ageteya vayamoya “Nohaya kava hie.” huya amamayoa aiye. 64 Ani agia kaemaletegeno aupaa Sekalaiya tugokemoa akalo higeno avefunamoa ayaaya higeno kaiyekea huno Anumaya Koti agia alisaga hie. 65 Ani kumate veamoya tusia amamayo aigeya ani yafena ke hu atile male hageno ani kemoa mukia Yutia agoya hanea kumatega ute ete higeya havimainae. 66 Haviteya veamoya haviya amakupi maleteya mage huya hae “Anumayamoa aya hugahe agaiene maineafe haenagaa mani nafanemoa hanaa hisia nafane maigahie?” huya humainae.
Sekalaiya yagame.
67-68 Nefaa, Sekalaiyana aguafi Anumaya Kotina Alu Aotage Avamuaamoa me hiya huno havatemainegeno Anumaya Koti aune kano kana huno mage hie “Isaleli veamogati Anumaya Kotia agaia veanele me laya huno taugafa aligatimainea yafe agia alisaga hisune. 69 Tevitia Anumaya Kotina aliya kanoamo nofi anagapiti nago tokiyaage kanoa taugafa aligatisia kano ali hetitene. 70 Ani kea Anumaya Kotia nayona alu aotage aune vayaamogami amavayafiti hu falote humaineane. 71 Mage huya humainae ‘Kame vayatimoya ago tatafa hulinaya vayamogamiene tagaife amaipa kafa henelataya vayamogami amayapitila tavaleno taugafa aligatigahie.’ 72 Anumaya Kotia taginagomofe ‘Aigetamatena tamaya hugahue.’ huno humainea yana hugahie. Alu aotage huno alino hagelafilateneafe agesa havi havi huno agekani otategahie.
73 Alino hagelafilatenea kemona hulokiya vaino taginagomona Apalahamufe humaineane. Nayoma humainea kea menia ani kava hisiafe hie. 74-75 Anima hulokiya vaimalenea kemoa mage huno humaine ‘Nagaya kame vayatamimogami amayapitila tamavalesaga huna tamaugafa aligatisugetama tamakaya kolia ohutama mukia kanafina tamahaimula hanesigetama kefo yatamia omale veanea fatago kavaage hutama nagai naulela aliyania aligahae.’ huno humaineane. 76-78 Humaineanagi kagaya Yoniga nafanenimogae haenagaa kagaifena ‘Anafinaga mainea Anumaya Kotina aune kanoa mainane.’ huya hugahae. Kagaya uhagoteka Anumayamo visia kana talo tala hugane. Anumaya Kotia tagaifena tusiya huno kalagi ailateneafe agaia veanea kefo yaamia agetamateno ataleamateno amaku amamena aligatisiafe humavelisanageya havigahae. Monafinagati halemainea kanoa falote huno tagaitema esiana ani kava hugahie. 79 Hani yapi maineta faligahe humainona veamogata ayevasa hulateno ako huta maisuna kate tategahe egahie.” huno humaine. 80 Ani nafanemoa ala huno agu agesamoa tokiyaage higeno kame kotega umaiteno Isaleli veamogami amaulagale efalote higeya agemainae.

- Luku
- <
- 1
- >

© 2002 Wycliffe Bible Translators, Inc.