- Matiu
- <
- 26
- >

26
Kava vayamoya Yisasina haesaya ke hu-haya ki-mainae.
1-2 Yisasia mukia mani kea hu hano huteno agaiaenema lokaeya nemaiya anagafena mage huno hie “Tamakaya ago havimainae tole kana mainesunageya kafuahe kafuahe Anumaya Kotia taginagomogami amaugafama ali-gati-mainea kanahe alitalu huya imua kigahae. Ani imuma kisaya kanafina ikapinagati emainoa kanoa vayamo natenea nafanemonia natafa huya yafaga yosale nili heya nasasaigena faligahue.” huno hie.
3 Mono note kava vayaene Yuta vayatamaene ala mono note uhagote-mainea kava kanoa, Kaiyafasie ani kanomo nopi, melitalu huya mainae. 4 Maineya mage hae “Hanaa huta agesi huta Yisasina atafa huta haesunageno falisie? 5 Ala imuma kisaya kanafina atafa ohugahune. Atafa hisunageya veamoya havigu tusia ke huya tu huyafenagita atalegahune.” huya hae.
Nago amoa Yisasina anupi masave takino fale-tene.
6 Yisasia Petani viana nayona fugitaya age-mainea kanomo agia Saimonie kanomo nopi umaine. 7 Umainegeno nago amoa yafa keayola alilino anilema eana ani keayoma taloma hu-malenaya yafamo agia alapasata. Ani li keayopina nagola tusia miyamaa hanea masavena manaage tina haneanagino Yisasia kave maino nenegeno ani amoa Yisasi anupi ani masavena takino fale-tene. 8 Takino fale-nea-tegeya Yisasienema tokaeya nemaiya anagamoya ageteya ke vaiya mage hae “Naa higeno mani manaage masavena afaa neatale? 9 Ani masavena nago kanomoma miya hileasina tusia mone aliteta ani masaveteti monea afenoamima omalenea veane amamuteasine.” huya hae. 10 Hageno Yisasia ani kea haviteno mage huno hie “Kea oama-kitama afaa ataleho. Havige nehagi nagaila tusia kanale kava hu-nena-te. 11 Moneamima omale veamoya mukia kanafina tamakaienekeya maigahayanagi nagaya tamaikaienena mukia kanafina omaigahue. 12 Mani amoa masavena naugafalema takino fale-nena-teana afaa ofalina mainogeno masavema faleya he-vai-na-tesaya avamete huno fale-nena-te. 13 Tamage huna tamaha-nepauve mukia ma mopafi veapima nagaifena kanale mono kema hama-paisafina mani amoma hia kavafeenema hama-paisageya mukia veamoya agaifena amakesa havigahae.” huno hie.
Yutasia hu lamage huno kava vayafe “Yisasina avalena tamamigahue.” huno hama-pai-maine.
14 Higeno Yutasi Isakaliotia Yisasina tuelufua (12) anagaene tokaeno nemaiya kanogino neamataleno viaamo mono note kava vayate umaine. 15 Uvayi huno mage huno hie “Agesi huna tamave-lisugetama Yisasima atafa hisayana na kano namigahae?” huno higeya muse huteya aupaa tetia (30) siliva alaga mone aminae. 16 Amigeno Yutasia vaya kulata oaiya yate kesi kateti Yisasina movalesigeya atafa hisaya kafe ati-ye-maine.
Yisasia agaiaenema tokaeya nemaiya anagaaene kavela ne-mainae.
17 Hale oki kai-hamema nenaya kanamona hagote kanale Yisasienema tokaeya nemaiya anagamoya Yisasife mage huya me havigae “Anumaya Kotia Yuta vaya amaugafama ali-ga-ti-mainea kanahe kagesa havisana kavela hana nopi mo-lalo tala hisune hunageka nehane?” huya hae. 18 Hageno Yisasia mage huno hama-paiye “Ala kumate uvayi hutama nago kanomote mage hutama mo hiho ‘Hu-lave-nelia kanomoa mage hie ‘Falisua kanamoa ago aupa higena kagai nopi nagaienema tokaeya nemaiya anagaaene Anumaya Kotia Yuta vaya amaugafama ali-ga-ti-mainea kanahe tagesa havisuna kavela nesune huna nehue huno hie.’ hutama hiho.” huno hie. 19 Higeya agaiaenema tokaeya nemaiya anagamoya Yisasima hama-paiya avamete huya ani kavela mo-lalo tala hu-mainae.
20 Talo tala hu-malageya yagemoma tavi faleamaa Yisasia tuelufua (12) anagaaene kave negahe folamole mainae. 21 Maineya kavela nenageno Yisasia mage huno hie “Tamage huna tamaha-nepauve nagaienema mainafitila nago kanomoga nagesi huka nahaesana yatela vai-neayane.” huno hie. 22 Higeya anagaamoya amaipa haviya huteya agaifena mage huya havigae “Anumayamogae nagaife nehano?” huya nagoke nagokemoya havigae. 23 Havigageno Yisasia mage huno hie “Nagaienema nagoke yopafiti ayateti vayagofinoma nenea kanomo nagesila huno nahaesia yatela vai-neaye. 24 Nagaya ikapinagati emainoa kanoa vayamo natenea kanomona nagaife huya Anumaya Koti avopina kae-malenaya kate ugahuanagi vayamoya havisagi huno nagesi hisia kanomofena avonio nahau hanagi kagaya kayeka maiyo huna nehue. Ani kanomoga itakamoma okateneleasina kanale hileasine.” huno hie. 25 Higeno Yutasia agesima hisia kanomoa mage huno hie “Hu-lave-nelina kanomogae nagaife nehano?” huno higeno Yisasia mage huno hapaiye “Kagaya kagaika ago hu-falote nehane.” huno hu-maine.
Yisasia kai-hameene nofi alagamo tiene anagaa amamine.
26 Kavela nenageno Yisasia kai-hame kana maya alino nunamu huno muse huteno kolite kolite huno agaiaenema tokaeya nemaiya anagala neamamino mage huno hie “Mamona nagaini naugafagi alitama neho.” huno hie. 27 Nagola vaini nofi alagamo ti hanea keayola aliteno nunamu huno muse huteno amamite amamite nehuno mage huno hie “Mukiamogatama neho. 28 Ma lina nagaia kolaniae. Nahaesagena falisugeno kolaniamoa tamakaifene huno take take hu-lavisiafe haegafa kea, Anumaya Kotiene hagelafitama maisaya kea ali fatago hugahianagino Anumaya Kotia ani kolatetifene huno kasagoya veamogami kefo yaamia aige-ama-teno atale-ma-tegahie. 29 Nagaya tamaha-nepauve menia nagaya vaini nofi alagamo tina nagoene onegahuanagina Nenafaa kava yagai-mainea kumate umainena haegafa nofi alagamo tina etena tamakaiene tokaena mainena negahue.” huno hie. 30 Higeya nagola yagamea huteya Olivi yosa hanea agoyafi hai-mainae.
Yisasia Pitafe “Kakaveno hu-na-tegane.” huno hie.
31 Yisasia mage huno hama-paiye “Tamakaya mukiamogatama meni kegela nagaima hu-na-tesaya kavafena nagaifema havitama tamakupi maletama tamametiti nehaya yana ataletama asaga hu-lavisagi nayona ani yafena mage huno kae-maleneane
‘Nagaya sipi sipi kava kanoa haesugeya sipi sipiyaga atagufeya faleya ute ete hugahae.’ huno kae-maleneane.
32 Kae-maleneanagi fali-mainesufiti Anumaya Kotia alino he-ti-na-tesigena Kalili uhagote-lama-tena ugahue.” huno hie. 33 Higeno Pitaa kenonaa mage huno hie “Hu-ga-tesaya yafema mukia anagamoya kagaifema haviya amakupi maleya amametiti nehaya yama ataleyama falesagenahena nagaya mukia kanafina katalena ofalegahue.” huno hie. 34 Higeno Yisasia kenonaa mage huno hie “Pitaga tamage kaha-nepauve meni kegela kokolemoa agea oainesigeka tagufa (3) kanale ‘Nagaya oagenoa kanoe huka avane hugane.” huno hie. 35 Higeno Pitaa mage huno hie “Kagaiene nahaesagena faligahuanagina kagai kagia avanena huna ali fala okigahue.” huno higeya mukia agaiaenema tokaeya nemaiya anagamoya nagoke kegeya hu-mainae.
Yisasia Ketesemani hoyafi nunamu mo hu-maine.
36 Yisasia amakaiene viaamo Ketesemani uvayi huteya Yisasia agaiaenema tokaeya nemaiya anagafena mage huno hie “Tamakaya male maineho. Nagaya amule visuaamona nunamuna huna havigegahue.” huno hie. 37 Pitaene Sepeti nafanetalaene amavaleno viana aipamoa kanaage higeno haumanamoa halegeno kasageke nehie. 38 Huteno mage huno hama-paiye “Nahau nayamopamoa tusia kanaage nehigena ago falisua kava nehugi male mainetama kava yagaitama maineho.” huno hie. 39 Osia viaamo Anumayamotega ke huno havigegahe mopafi agoya moyeno maineno nunamuna mage huno havige “Nagaya ago falisua kava nehugeno ani havi kanamoa satuage hu-mainea tima hanea keayola kahaisigekahena ani keayola naha-fale-talo. Nagai nagu nagesa akave omaleka afaa kahaisia yana huo.” huno havige.
40 Havigeteno momakeana agaiaenema tokaeya nemaiya anagamoya faeya mainageno Pitafena mage huno mo hie “Vae kagaya aupa yage kanoa kava oyagaika mainano? 41 Satania aye-lama-vataga hisigeno tamakuamoa ‘Ohugahue.’ huno tokiyaage hugahianagi amega tamaugafamoa tokiyaa afaa omaleneanagino ‘Hugahue.’ huno hisia yana hugahigi Satani kema ohavisaya yafena kava yagaitama mainetama Anumayamotega ke hutama havigeho.” huno hama-paiye.
42 Huteno amataleno viaamo tole (2) kanale nagoene nunamuna mage huno havige “Nenafagae nagaya falisua kava hugeno ani havi kanamoa satuage hu-mainea tima hanea keayola kahaisigekahena ani keayola naha-fale-talo huna nehuanagi afaa kahaisia yana huo.” huno havige. 43 Havigeteno eteno momakeana amau tokotoko higeya faeya mainae.
44 Faeya mainageno tagufa (3) kanale nunamuna nagoene ani avamete huno havige-maine. 45 Havigeteno Yisasia agaiaenema tokaeya nemaiya anagate eteno mage huno mo hama-vige “Mai-falu hutamage faetama mainao? Haviho kanania ago falote nehie. Nagaya ikapinagati emainoa kanoa vayamo natenea nafanemonia nagesi huno navaleno kefo yama nehaya vayamogami amayapi natesigeya nahaegahe nehae. 46 Mukiamogatama hetitama vigetao. Ageho nagesi huno nahaesia kanoa ago neegi vigeta mogamano.” huno hu-maine.
Yutasia Yisasina avaleno kame vaya amayapi atene.
47 Ani kea nehigeno Yutasia tuelufua (12) anagaaene tokaeno nemaiya kanomoa evayi higeya agaiene mukia vayala, mono note kava vayaene nagoa Yuta vayatamaenema hu-matea vayaenena, ayaaya naepege naepege huya muki kayoene aliya emainae. 48 Agesi huno Yisasima haesaya avame yama huno amavalea kanomoa ani vayafena mage huno hama-paiye “Atakoma hisua kanoa haesaya kano mainegi atafa hutama tokiyaage hutama avaletama viho.” huno hama-paiye. 49 Hama-paiteno Yutasia aupaa Yisasite viaamo mage hie “Hulave-nelina kanomogae.” nehuno atako hu-maine. 50 Atako higeno Yisasia mage huno hie “Nenafugae hugahema esana yana aupaa huo.” huno higeya ani vayamoya Yisasina atafa huya aye-talako hu-mainae. 51 Atafa nehageno nagola agaiaenema he-ti-maiya kanomoa ayaaya naepea he-vayu huno ala mono notema uhagote mainea kava kanomona aliya kanoamona agesa ai-fakali-talegeno asaga hu-lavi-maine. 52 Ai-fakali-talegeno Yisasia ani kanomofena mage huno hie “Ayaaya naepekaa tafugepi eteka vaiyo. Ayaaya naepeleti tu hisaya vayamoya ayaaya naepeleti hamaesageya faligahae. 53 Kagaya ohavinano? Nagaya Nenafategama ke huna havigesuana seveti tausenia (70,000) ensole vayaa nahauke heya tuma hisaya yafena hu-ma-tesigeya egahae. 54 Egahayanagi naama hisagenoa hanaa huno nagaifena ‘Naa kavala hu-tesageno faligahiema.’ huya Anumaya Koti avopima kae-malenaya kemoa falote huno tamagea hugahie?” huno havige.
55 Anilema melitalu hu-maiya vayafena Yisasia mage huno hie “Tamakaya nagaifena ‘Vaya hamaeno musufaya nehia kano maine.’ hutama ayaaya naepene muki kayoene alitama natafa hugahena neao? Nagaya mukia kanafina efi efi huna tamakaiene ala mono nopina mainena mono kea tamaha-pauvanagi naa higetama natafa ohunayane? 56 Ohunayanagi nayoma mainaya amaune vayamoya kae-malenaya kemoa falote huno tamage hisia yafe mukia mani kavala hutama natafa nehae.” huno hie.
Higeya mukia agaiaenema tokaeya nemaiya anagala neataleya fale hano hu-mainae.
Yisasina kaiyeke hu-tenae.
57 Yisasima atafa haya vayamoya avaleya ala mono note uhagote-mainea kava kanomo note, Kaiyafasi note, avaleya vageya kahegi kema havilinaya anagaene Yuta vayatamaene alitalu huya mainae. 58 Pitaa akave anatino vianagi avatela ounegi ago aluale umaineno ala mono note hagote kava kanomo nomo haupale uvayi huno hai-faleno maineno ati vayaene mopale maineno “Yisasina hu-tesaya yana agesue.” huno umaine. 59 Mono note kava vayaene mukia kanisole vayaene Yisasima haesaya kaiyeke hu-tegahe nagoa vaya “Kefo kava higeta age-mainone.” huya havige hu-tesaya vayafe ati-ye-mainae. 60-61 Atiyayana omaigeya kasagoya vayamoya havige huya Yisasifena huteya haenaga tole kanolatana he-tiana Yisasifena mage huana hae “Ma kanomoa mage huno hu-maine ‘Nagaya Anumaya Kotina ala mono nomaa alina lagape ai-talena tagufa (3) kanale ani nona etena ki-talegahue.’ huno hu-maine.” huana hae.
62 Haageno ala mono note hagote kava kanomoa heti-maineno Yisasina mage huno havige “Kagaifena na augafa kea nehae? Kaiyekema hu-ga-taa kemo anonaania hu-falote huka nohane?” huno havige. 63 Higeno Yisasia avaya tukino ke ohuno maineno nago ke kanoa ohune. Ohigeno ala mono note hagote kava kanomoa eteno mage huno havige “Haimuaene Anumaya Koti aufima kaha-vi-goa kea tamage huka taha-paiyo. Kagaya Anumaya Kotia taugafa ali-gatigahema hu-ga-tenea kanoa, Kalaisiga, mainano? Kagaya Anumaya Kotina nafaneamoga mainano?” huno havige. 64 Havigegeno Yisasia hu-falote huno mage huno hie “E, kagaya ani kema hanana hai nehane. Tamage ani kano mainoe. Tamaha-nepauve tamakaya haenaga ikapinagati emainoa kanoa vayamo natenea kanomona tusia himamua hanea Anumaya Kotina aya tamaga kaiyaga hanea siale mainena ikate hanea siate esugetama nagegahae.” huno hie. 65 Higeno ala mono note hagote kava kanomoa ani kea haviteno aipamoa tokiyaage higeno kenaa alino hatata nehuno mage huno hie “Anumaya Kotife hu-haviya hu-neatea kea hai havunanagiya nagoa vayamoya kaiyekea hu-oatesae. Tamakaya Anumaya Kotife hu-haviya hu-neatea kea ago haviye. 66 Hai havunagi na tamakesa nehaviye?” huno higeya mage hae “Anonaa alisia yafe haesageno falisie.” huya hae.
67-68 Huteya nagoa vayamoya Yisasi augosafi amavetuna he-neateya amayateti aiko-ligeya nagoamoya amayana ali atale-lineya aiko neliya mage huya havigae “Kalaisigae kaune laga huka taha-paiyo taya negahayae?” huya havigae.
Pitaa Yisasifena avane huno “Nagaya noagoa kano maine.” huno nehie.
69 Pitaa nomo haupalega mopale mainegeno nago aliya munamoa eaamo Pitafe mage huno hie “Kagaya Kalili Yisasiene tokaeka nemaina kano mainane.” huno hie. 70 Higeno Pitaa avane huno mukia vaya amaufi “Aao, ani kanoa oagenoa kanohe maika nehane.” huno hu-maine. 71 Huteno fiatega umainegeno nago aliya munamoa megeteno anile he-ti-mainaya vayafe mage huno hie “Mani kanoa Nasaleti Yisasiene vai-neayea kanoe.” huno hie. 72 Higeno Pitaa nagoene eteno “Aao Anumayamo aufi tamage nehue oagenoa kanomofe nehane.” huno hie. 73 Osia mainegeya anile he-ti-maiya vayamoya Pitafena mage huya me hae “Tamage kagaya Kalili kano mainananagika kavefuna ali-yahae higeka kema nehana yana tave-linageta havune agai anagapi kano mainane.” huya hae. 74 Hageno Pitaa mage huno hie “Nagaya tamakema ohisugenoa Anumaya Kotia nahaesie. Anumaya Koti aulagafi tamage huna tamaha-nepauve tamakayama nehaya kanoa nagaya oagenoa kanoe.” huno nehigeno kokolemoa age ai-maine. 75 Agea aigeno Pitana agesamoa aikalo higeno Yisasima hapaigeno havi-mainea kea mage huno hu-maineane “Kokolemoa agea oainesigeka kagaya tagufa (3) kanale avane huka nagaifena ali fala-kigane.” huno hu-mainea kemoa Pitana agesamoa aikalo higeno haviteno hati-lavino viaamo tusia avi mo-te-maine.

- Matiu
- <
- 26
- >

© 2002 Wycliffe Bible Translators, Inc.