- 1 Kolini
- <
- 8
- >

8
Afa yafe “Anumayati maine.” huya amametiti nehaya yafe humaine.
1 Ago fali-mainaya vayafe “Anumayati maine.” huya amakisana vaiya afu neamamiya yamo kea nagaya hugahe nehue. Tagaya nagoa yafena havilinonanagi ani kanale haviyatimoa tamaugafa alita haisuna yanagi alu veafe tahau-tamayamopafi nelahaiya yana amaya huta ali tokiya vaimategahune. 2 “Mukia yana havilama hulinoe.” huno agesa havisia kanomoa mukia yafema havilama hisia himamua omaleneanagino ohavine. 3 Ohavinegi nagoa veamoya Anumaya Kotina amakua aminesaya veala Anumaya Kotia amakaila ago amakelama humaine.
4 Ago fali-mainaya veafe “Anumayati maine.” huya amakisana vaiyama neamiya afuma nesaya yafe nehugi haviho. Tagaya havunana ago fali-mainaya veamoya ma mopafina tokiyaamia omalene. Anumaya Kotia agaiage nagoke Anumaya maineanagiya kasagoya Anumaya omainae. 5-6 Omainagi mopaleene ikapinagaene afa anumaya kasagoyama mainaleasina tagaya tamage huteasinagi “Nelafaa agaiage Anumaya Kotia maineno mukia yana talo humalegeta mainone. Nagoke Anumayatimoa Yisasi Kalaisia maineno mukia yana talo huteno tagaienena talo hulateneanagita agaiteti tahaimula nealune.”
7 Nagoa veamoya mani kea ohavineya “Afa anumayayaga tamage huya mainae.” huya nehae. Nagoa veamoya Yisasife haviya amakupi malayanagi amakuamoa tokiyaagela ohuneafe ani afa anumayamoma aminaya afua neneya mage nehae “Afa anumayamo kave nenonageno ani kavemoa taguamona alino haviya higeno oniyaage nehie.” huya amakesa havimainae. 8 Nehaviyanagi kavemoa Anumaya Koti avatela tavaleno otategahie. Ani afuma onesunana Anumaya Koti aufina havi veala omaigahunagi nesunana Anumaya Koti aufina kanale veanea omaigahune.
9 “Afaa anumayamogami amamiya afua negahune.” hutama hisaya yafena kayeho. Havigu Yisasifena amakuamoa tokiya ovainesia veamoya ageteya nesayana “Kefo ya nehune.” huya havigu asaga hulaviyafenagi kayeho. 10 “Afaa anumayayaga tamage huya omainae.” hutama havimainaya veamogatama anima afa anumayamo amiya afuma malenesaya nopi mo nenesageno nagola Yisasifena aguamoa tokiya ovainesia kanomoa tamaketeno “Negahue.” huno hu yafenagi kaye ho. 11 Ani yafe tamakaya “Havilama humainone.” hutama nehaya yatamimoa, nagoma aguamoa tokiya ovainea nelamafufe huno Kalaisia fali-maineanagitama tamakaya avaletama havi kate atesageno ali haviya huyafenagi kaye ho. 12 Ani yafe aguamoa tokiya ovainesia nelamafuna kefo ya hutesageno tokiyaa omalesia agu nafanea agata aisia havi kava huteyafenagi kaye ho. Tamafu-tamakanana kefo yama hutesayana Kalaisiene kefo yana huneatae. 13 Ani yafe kavela nenoanagina nafunaganana havigu neteno havi kapi asaga hulavino visia yafenagina nagaienena nagoene afua onegahue. Havigu nafunaganaa kefo yapi uyafenagina ani kavala ohugahue.

- 1 Kolini
- <
- 8
- >

© 2002 Wycliffe Bible Translators, Inc.