- Lomu
- <
- 10
- >

10
Mukia Isaleli veamoya Anumaya Koti auava yana oagenae.
1 Nafunaganagatama Anumaya Kotia Yuta veamogami amaku amamena aligatisiafe aluya huno nenahaigena mukia yupa ani yafena nunamuna nehue. 2 Amakayama nehaya kavala agetena mani kea nehue amakaya Anumaya Kotina haisia kavala aluya huya hisaya amaku amakesa nehaviyanagi anima haiya yafena havilama nohuya ani kavala nohae. 3 Anumaya Kotia veafema “Fatago veane mainae.” huno humatenea yafena nohaviya “Ani kavala hulato.” huya havinokagi amakaiamima maiya auava yaamia “Anumaya Kotia ageteno ‘Fatago kava nehae.’ huno hugahie.” huya nehayanagi amakaiami humainaya yafe ani kea huoamategahie. 4 Huoamategahigi Kalaisia hulatenea yafema haviya amakupi maleya amametiti humainaya veamogamifena Anumaya Kotia “Ago fatago veane mainae.” huno humateteno ani yafena Kalaisia Mosese kahegi kemona alifatago huno ali hano humaineane. 5 Kahegi kema akave malesayana Anumaya Kotia “Fatago veane mainae huno humategahie.” huno Mosesea mage huno kae-maleneane.
“Nagoa veamoya mukia kahegi kema akave malesayana ani keleti vaiyegahae.” huno hu-maineane.
6 Hu-maineanagi nagoa veamoya Yisasi hulatenea yafema haviya amakupi maleya amametiti humainayafe Anumaya Kotia “Fatago veane mainae.” huno humatenea yamofena mage huno hie tamakuafitila mage hutama haviokeho “Ta ikapinaga haiteno Kalaisina avaleno elavigahie?” hutama ohiho. 7 “Ta falimainaya veane nelaviya kapina Kalaisina fali-mainefiti avalegahe tavigahae” hutama havi okeho. 8 Naane hie? Ani kemoa tamahanile haneteno tamavayale haneno tamakupi hane. Anima hu falote nehuna kea Yisasima hulatenea yafema havita lagupi maleta lametiti hisuna yafe humaine. 9 Tamakaya tamavayafiti “Yisasia Anumayania maine.” hutama huhaneletama tamakuafitila “Anumaya Kotia Yisasina fali-mainefiti ali hetitene.” hutama tamakupi maletama tamametiti hisageno Anumaya Kotia tamaku tamamena aligatigahie. 10 Taguafina Yisasia hulatenea yafena havita tagupi maleta tametiti humainona yateti Anumaya Kotia “Fatago veane mainae.” huno hunelate. Tavayafiti “Yisasia hulatenea yafe havina nagupi malenoe.” huta hufalote nehuna yateti Anumaya Kotia tagu tamena alinegatie. 11 Anumaya Koti autamafina mage huno humaine
“Nagoa veamoya Yisasife haviya amakupi maleya amametiti hisayana amakayea ohugahae.” huno humaineane.
12 Anumaya Koti aulagafina Yuta veanene Yuta veapi omainaya veanene nago avamete huya mainageno Anumaya Kotia mukia veamogami Anumayaami maineanagiya mukia veamoya agaitega ke hisageno kanaleya huno amaya hisia yana kasagoya amamigahie. 13 Anumaya Koti autamafina mage huno humaineane
“Mukia veamoya Anumayamo agi ayeya ke hisagenoa amaku amamena aligatigahie.” huno humaineane.
14 Aligatigahianagi Yisasia hulatenea yafema haviya amakupi omalesayana hanaa huya agia ayegahae? Yisasia hulatenea yafema ohavisayana hanaa huya agaifena haviya amakupi maleya amametitia hugahae? Nago kanomoma Yisasia hulatenea yafema huhaleno hamaopaisiana hanaa huya ani kea havigahae? 15 Yisasia hulatenea yafema huhaleya hisaya veama hu oamatesayana hanaa huya ani kea huhaleya hugahae? Anumaya Koti autamafina mage huno humaineane
“Yisasife kanale mono kea, tamaipa falu hutama maisaya kema, alino esia kanoa kanale kano maineanagita muse hisune.” huno humaineane.
Mukia Isaleli veamoya Yisasima hulatenea yafena haviya amakupina omalenae.
16 Mukia mani kema nehaviya veamoya haviya amakupina nomalae. Anumaya Koti autamafina Aisaiyaa mage huno humaineane
“Anumayamoga hana veamoya hamapauva kea haviya amakupi maleya amametiti humainae?” huno havige-maineane.
17 Amakupi maleya amametiti humainaya yamo havimainaya kefiti falote humaine. Anima havimainaya kea Kalaisife hamapaigeya havimainae. 18 Nagaya maa huna tamahavi-negoe mani kanale kea ohavinao? Aao tamagelafa huna tamahapauve mukiamoya ago havilinae. Anumaya Koti avopina mage huno humaineane
“Amake aiyama haya kemoa mukia kotega ute ete huno keamimoa mukia kumate umaine.” huno humaineane.
19 Nagoene tamahavi-negoe mani kanale kea Isaleli veamoya ohavinao? Tamage huya ago havilinae. Hagoteno Mosesea Anumaya Kotima humainea kea mage huno humaineane
“Nagaya havigu veala, nago nofipi omainaya anagapiti amavalesugetama ani yafena tamaipa havi haviya humategahae. Nago nofi veala, kanaleya huya havisaya amaku amakesa omalenesia veala amavalesugetama ani yafena ke vaigahae.” huno humaineane.
20 Aisaiyaa tokiyaage huno Anumaya Kotima humainea kea mage huno humaineane
“Nagoa veamoya nagaifena natia noayesaya veamoya ago nagemainae. Nagaifema nagoa veanema hamavi-okenaya veamogami amaulagale ago fufute efalote hugeya nagemainae.” 21 Isaleli veamogami-fena mage humaine “Ayaaya kanagefa nayateti ‘Eho eho huna kea huanagi nagai kea akave omaletama ke vaige vaige nehaya veamogatamae.” huno humaineane.

- Lomu
- <
- 10
- >

© 2002 Wycliffe Bible Translators, Inc.