- Matiu
- <
- 11
- >

11
Yonia agaia anagala hu-ma-tegeya Yisasitega umainae.
1 Yisasia tuelufua (12) agaiaenema tokaeya nemaiya anagamogamina huge ama-ve-lige huteno alu kumate kumate Anumaya Koti kea mo hama-paino hu-mave-li-maine.
2-3 Yonia ti fale neamatea kanoa nofipi maineno Kalaisima hia kavafena haviteno nagoa agaia anagala Yisasife havigegahe hu-ma-tegeya mage huya me hae “Kagaya egahiema hu-mainaya kano emainapi alu kanohe agava maisune?” huya hae. 4 Hageno Yisasia mage huno hie “Tamakaya utama haviya yaene agaya yaene Yonina mo hapaiho. 5 Ma ya agone hutama hiho amaulaga asu hu-mainea veamoya amaulaga neagae. Amaiya haviya hu-mainea veamogami amaiyamoa kanale hu-mate. Fugitaya amake-mainea veala kanale hu-mate. Amakesa tile-mainea veala eteya nehaviye. Fali-mainaya veala hetiya mainae. Afenoami omalenea veala Anumaya Kotina kanale kea nehaviye. 6 Nagai kehema tole amakesa ohavisaya veamoya kanaleya huya maigahae.” huno hu-maine.
7 Yonima hu-ma-tegeya aya veamoya nevageno Yisasia anile mainaya veamogamina Yonife mage huno hamavige “Tamakaya kame kotega na ya mogegahe nevae? Nago kanoa yasimoa hopa kana huno ali fagagi mainea kanomona agegahe nevao? 8 Ifi na ya agegahe umainae? Kanale kena fai-linesia kano agegahe nevao? Aao kanale kena fai-linesaya vayala kame kotega omaigahagi sauve kanomo nopi maigahae. 9 Na ya agegahe nevae? Anumaya Koti aune kano agegahe nevao? Ifi tamage tamaha-nepauve mukia amaune vayamogamina amakase-mainea kanoa Yoni maine. 10 Yonife huya nayona Anumaya Koti autamafina mage huya kae-malenayane
‘Haviho nagaya Anumaya Kotina aliya kanonimona hu-tesugeno uhagotegatenoma visana kana valino ali-hilato huga-tegahie.’ huno kae-maleneane.
11 Tamage huna tamaha-nepauve Yonia ti fale-neamatea kanomoa mukia ma mopale vayamogamina ago amakase-maineanagino nagoa afa veamoya Anumaya Kotife ‘Kava yagailato.’ huya hu-mainesaya veala Yonina ago agase-mainae. 12 Yonia ti fale-neamatea kanomoa kea hama-pai-mainea kanaleti aepa heya tokiyaami hanea veamoya Anumaya Kotima kava yagai-lama-tesia yafe tokiyaage huya ‘Ani yapi maigahune.’ huya hu-mainayanagi nagoa vayamoya tusiya huya ani yafena kame nehae. 13 Mukia kanafina Moseseene Anumaya Koti amaune vayaene kea hu-haleya hu-mainayanagino Yonia evayi hu-maine. 14 Ani vayamoya nagoma esia kanomofena, Ilaiyae kanomofena ago tamaha-pai-mainayanagi ‘Yonia ani kano maine hutama havinutamahena havigahae. 15 Tamakesama hanesia veamogatama haviho.
16 Meni kanafima mainaya veamogatamahena hanaa veane mainae huna tamaha-paisue? Ma ma hisua augafa nafaneyagamoya mainaya avamete hutama mainae. Ani nafaneyagamoya veane alitalu huya mainalega maineya alu nafaneyagahena ke huya mage huya hae. 17 ‘Yaveya aikolunana tamakaya amoa noayae. Tagaya tahau hisuna yagame nehunana tamakaya avia noatae.’ huya hu-mainae. 18 Yonia ti fale-ma-te kanomoa kaveene haviliene mosino emainegeya amakaya ‘Satani Avamula aguafina maine.’ huya hu-mainae. 19 Hayanagi ikapinagati emainoa kanoa vayamo natenea nafanemona tina kavela me nenogetama nagaifena ‘Kaveene tiene neno hano hugeno omai kano maineno musufaya huya amaugafaleti takisi nealiya vayaene kefo yama nehaya vayaene vayaamoya mainae.’ huya hu-mainae. Hayanagi Anumaya Kotina kanale agu agesama hanea yapiti kanale yana falote hu-maineafe vayamoya ‘Fatago kava nehie.’ huya hu-mainae.” huno hie.
Yisasia amakua ai-yahae nohaya veafena tusiya huno hauna hu-neamate.
20 Yisasia mani kea huteno aepa heno agayama tokiya avame yama higeya age-mainaya kumayagaletiene ani kumate veamoya kefo yaamia neataleya amakua ai-yahae huya akave nohaya yafe Yisasia tokiyaage ke huno mage hu-maine. 21 “Avoneo Kolasini mainaya veamogatamaene Petesaita mainaya veamogatamaene tusiya huna tamakaifena nahau nehue. Tamakai kumapina nagaya tokiyaage avameyana ago huanagi tamaipa ai-yahae ohayanagina ani tokiyaage avame yama Taiyaene Saitoniene huleasina ani kumate veamoya kefo yaamihena ago amaipa ai-yahae huya kefo yama hu-mainaya yafena kayavo kena fai-liya tanefafi maileasine. 22 Nagaya tamaha-nepauve Anumaya Kotia kaiyekema hu-ma-tesia kanafina Taiya mainaya veanene Saitoni mainaya veanene amaugafa amagata yana aligahayanagi tamakaya tusiya hutama nagoene tamaugafa tamagata yana aligahae. 23 Tamakaya Kapaneamu mainaya veamogatama ‘Taugafa alita anale haigahune.’ hutama nehao? Aao afete tavitama tamakaye nehinagetama maigahae. Tamakai kumapi hu-mainoa tokiyaage avame yana Sotomu kumatema huleasina ani kumate veamoya amakua ai-yahae hu-mainaleasina atafina fanane ohaleasine. 24 Tamaha-nepauve Anumaya Kotima kaiyeke hu-ma-tesia yupa Sotomu mainaya veala amaugafa amakata aigahianagi tamakaya amakasetama tusiya huno tamaugafa tamakata aigahie.” huno hu-maine.
Yisasia “Nagaitega etama mai-falu hiho.” huno hu-maine.
25 Ani yupa Yisasia nunamuna mage huno hie “Nenafagae mukia ma mopafi yaene ikapinaga yaene kava yagai-mainana Anumayamoga kanale kava nehane. Nagoa veamoya ‘Havi haviyati hanea vea mainone.’ huya nehaya veamogamifena ohavisae huka fala-ki-malenane. ‘Ala avo nopi umainona vea mainone.’ huya hisaya veamogamifena ohavisae huka fala-ki-malenanagi ‘Inamu nafane kana huta mainone.’ huya nehaya veala ago amaveli-mainana yafena aluya huna musekaa nehue. 26 E, Nenafagae kagai kagu kagesamo hia kava huka ani kavala hu-mainane.” huno nunamuna hu-maine.
27 Veamogamifena mage huno hu-maine “Nenafaa mukia lokiya ago namine. Mukia veamoya nagaila neamonina aepania ohavinagi Nenafaa agaiage nagai aepaa haviline. Havilinegi mukia veamoya Nenafa aepaa ohavinae. Ania huna nagainige neamona Nenafa aepaa havilinena nahaisia veamogamina hu-mave-lisugeya Nenafana aepaa havigahae.
28 Tamakaya tusi aliya nealitama kana yama ali-mainaya veamogatama nagaitega egena mai-falu hisaya yana tamamino. 29 Nagai aliya aligeta tokaeta vaiyamano. Nagaya kayone kano mainena naugafa alina ohai kano mainoafe aepania havisagena tamakuamoma mai-falu hisia yana tamamigahue. 30 Tamakaya nagaiene ai-lokaetama vaiyesayana kana ohugahianagitama yoyo hutama vaiyegahae.”

- Matiu
- <
- 11
- >

© 2002 Wycliffe Bible Translators, Inc.