- Leveleseni
- <
- 22
- >

22
Yonia hamaimu amamisia tiene yosaene agemaine.
1 Anile ani ensole kanomoa nagola ala tikefa, hamaimu neamamia tina naveli-maine. Ani limona telelalayamaa omalegeno galasifima age-hagalo nehia kava nehigeno ani limoa Anumaya Kotiene Sipi sipi nafanemogani mainaa sialeti ani limoa elavi-maine. 2 Elavia timoa aiyayeno ala kumamo kamona amunopi nelavigeno ani timona aluga aluga agegayale hamaimu neamamia yosayaga hane. Ani yosayagamoa nago kafumo aguafina tuelufua (12) kanale ikamaahe ikamaahe ani alagamoa afula neleane. Ani yosamo haisamoa mukia kotega veama kali alisagenofena alino falu hu-matesia yosa haisa hane.
3 Nagoa Anumaya Kotia hinageno ali haviya humatesia yana omalegahigi Anumaya Kotiene Sipi sipi nafanene nemaia sialatana ani kumatela hanesigeya Anumaya Koti aliya veamoya agia alisaga nehuya maigahae. 4 Maineya Anumaya Koti aufina neagesageno agaia agia hamanilela kaemategahie. 5 Ani kumatela nagoene hanina okigahie. Anumaya Koti hale yamoa aivasa humategahianagiya nagoene kanila hanagalisaya yaene yagemoenena aivasa ohugahie. Amaku amamema agigati-mainea veamoya agola kava yagaiya maigahae.
Yisasia aupaa huno egahie.
6 Ani ensole kanomoa mage huno hie “Manima nehavina kea kelamage kea hanegeka kagupi malesana ke hane. Anumaya Kotia amaune veaneahena ‘Naa hutama hamapaiho.’ huno amaku amakesa neamamia kanomoa ensole kanoamona agai aliya veanele hutegeno eaamo mukia yamoa aupaama falote hisia yana amave-lisiafene huno hutegeno umaine.” 7 Haviho. Yisasia mage huno humaine “Nagaya aupa kanafi egahue.” huno higena nagaya mage hue “Nagoa veamoya Anumaya Kotia haenaga falote hisia yafe mani avopima hu-mainea kemo akave nemalesaya veamoya tusia muse hugahae.”
8 Nagaya Yonina ani yayaga agetena mani kea ago havimainoe. Mukia ani yana nave-ligena agetena havimainena ensole kanomo agia alisaga hugahe aiyaafi ape humainoe. 9 Huanagi ani ensole kanomoa mage huno hie “Kagaya naa ohuo. Nagaya kagaiene amaune kafu-kaganayaene mukia mafima Anumaya Koti avopima hanea kemo akave nemalaya veanene aliya amafaluna mainoanagika nagai nagia alisaga ohuganagi nagoke Anumaya Kotina agaiage agigeya alisaga huo huno hie.” 10 Huteno mage huno hie “Manima Anumaya Koti avopima hanea kemoa aupaa falote hisia yafe kagaya ani kea fala okio. 11 Ani kanamoa aupaa falote hugahe nehiafe kefo yama nehisaya veala nagoene ani kefo yana maiya hisae. Kumai yama nehisaya veala ani kava maiya hisae. Fatago kavakeyama nehisaya veala ani kavakeya maiya hisae. Alu aotage auava yapima nemaisaya veamoya nagoene ani kava nehuya maisae.” huno humaine. 12 Nehigeno Yisasia mage huno hie “Haviho nagaya aupaa esuana mukia veamoya hu-mainesaya avamete amamisua anonaamia alina egahue. 13 Nagaya mukia yamona aepaa maitena kava yagai-mainoanagina mukia aliyana alina avaya-yesua kano mainoe. Uhagotena maitena haenaga-lafana mainoe. 14 Kasagoya veamoya kefo yaamihema haviya amakuama sesema humalenesaya veamoya musena hugahae. Amakua agoma sese hu-malenayafe hamaimu amamisia yosamo alaga aliya neneya ala kumamo fiatela afaa hai falegahae. 15 Hai falegahayanagi kefo yamaage veanene, hanageke kava nehaya veanene, kumai heya vaineayaya veanene, vea hamaeya falineamataya veanene, ago fali-mainaya veafe ‘Anumayati maine.’ huya amakisana nevaiya veanene havigehe muse huya akave nemalaya veanene ani kumamona malaga maigahayanagiya Anumayamo ala kumatela haiya omaigahae. 16 Nagaya Yisasina ensole kanonimona hutogeno tamakaitega eaamo nagaifema havitama tamakupi malenaya veamo-gatamina mani kea hufalote huno tamahapaisie huna hutenoe. Nagainige Teviti nofipiti aginagomona mainena Teviti nafanea mainoe. Nagaya hale yamaaene kanefila, natema hagoteno vayi nehia kanefi mainoe.” huno humaine. 17 Higeno Alu Aotage Avamuamoene Yisasina amakua amitafa humainaya veanene Yisasife mage hae “Kagaya eno.” huya hageya mani kema havisaya veala Yisasife mage huya hisae “Kagaya eno.” huya hisae. Hisageya tifema amakesia veamoya etama Anumaya Kotima afaa tamamisia timoa maige maige hisaya tamahaimu tamamisia tinagi tamahaisigetama me neho.
Mani avopima hanea kema havisaya veamogatamina Yonia tokiyaage ke tamahanepaiye.
18 Nagaya manima Anumaya Koti kefima aune laga humale kema mani avopima hanea kema havisaya veamogatama mani kene alu kene moli lokaetama ayaaya kea ohiho. Tokiyaage ke tamahanepaugi naama hisayana Anumaya Kotia mani avopima tamahanepaiya havi yama falote hulamatesia yamoa tamakata aisia yanagino tamakaila tamamigahie. 19 Tamamigahigi nagoa veamoya manima Anumaya Koti avopima hanea aune kema ali talesayana Anumaya Kotia mani avomoma tamahapaiya kanale yana otamamigahianagitama ani veamogatama maige maige hisaya tamahaimu tamamisia yosamo alaga nesaya yana tamaha-falesigetama Anumaya Koti alu aotage kumatela ougahae.
20 Yisasia mani kema tahapaiya kanomoa mage hie “Tamage nagaya aupaa egahue.” huno humaine. Higena nagaya Yonina mage huna nehue “E, tamage Anumayati Yisasiga eno.” huna nehue.
21 Anumayatimoa Yisasia kayonema nehia yamaamoa mukia amakuama amitafa nehaya veamo-gatamina tamamisie. Mani kea tamage.
Kenia male hano hie.
Nagaini nagia Yoninae.

- Leveleseni
- <
- 22
- >

© 2002 Wycliffe Bible Translators, Inc.