- 1 Kolini
- <
- 15
- >

15
Kalaisia ago fali-mainefiti eteno heti-maine.
1 Nafunagana-gatama Yisasia hulatenea kanale mono kema huhalena tamahapai-mainoa kea nagoene huna tamakesa ali hao hugahe nehue. Mani kea havitama tamakupi maletama tamametiti hutetama ago hetitama mainae 2 Ani kanale kea atafa hulinesageno Anumayamoa tamaku tamamena aligatigahianagi afaa amega tamaugafaletima “Yisasifena nagua aminoe.” hutama hisayana tamaku tamamena aliokatigahie.
3 Anumayamoa nahapaigena havimainoa kemoa uhagoteno agase-mainea kea mage huna tamahapai-mainoe Anumayamo avopi kae-malenea kate Kalaisia kefo yama humainona yatefene huno fali-maine. 4 Faligeya hevaitageno tole yupa komufinaga hanetegeno tagufa (3) kanale avopima kae-malenea kate maleno Anumaya Kotia avale heti-maine. 5 Eteno hetiteno Pita aule evayi huteno haenagaa agaia alevenia (11) anagatela vayi humaine. 6 Vayi higeya faefu hataletia (500) alitalu humainaya tafu-taganate evayi humaine. Ani veala osia falitageno kasagoya veala ofaliya afaa mainae. 7 Anile Yemesi mainele evayi huteno haenagaa mukia Aposolo vayatela evayi higeya age-mainae.
8-9 Naa huteno haenagalafa nagaitela evayi humaine. Kalaisina akave nehaya veala nagaya tusiya huna ali haviya humatenoafe Aposolo kano maisua yafena onatenegi mukia Aposolo vayala nagaila nagasegena osi vaya kana huna maigena amoa kanaa omalegeno nafane atea kava huno Anumaya Kotia agaia nafane nategeno Kalaisia faliteno nagaitela evayi humaine. 10 Anumaya Kotia agaia kayone yamaa namineafe Aposolo kanoa mainoe. Kayone yamaa naya higena nagoa Aposolo vayamoya aliyama ali-mainaya aliyana amakasena nealuanagi nagaya omagi Anumaya Koti kayone yamaamo naya higeno nagaiene haneafe ali-mainoa aliyamoa amakase-maine. 11 Nagoa Aposolo vayamoyao nagayao tamahapauna kea lagaya mukiamogata nagoke kegeya huhaleta humainona kele havitama tamakupina malenae.
Haenagaa mukia fali-mainaya veala hetigahae.
12 “Kalaisia ago fali-mainefiti heti-maine.” huta nehunagi naa higetama nagoa veamogatama “Fali-mainaya veala eteya heotigahae.” hutama nehae? 13-14 Fali-mainaya veama he-otinaleasine Anumayamoa Kalaisienena fali-mainefitila ali heti-oateleasine. Kalaisina fali-mainefitima ali heti-oateleasina nagayama nehua kea afa ke kana higetama tamakaya afa yafe tamakupina maletama tamametitia haleasine. 15 Anumaya Kotia Kalaisina alino heti-oatenesina tagaya “Anumaya Kotia Kalaisina alino hetitene.” huta nehuna kemoa Anumaya Kotife havige huteasine. Anumaya Kotia fali-mainaya veama alino heti-oamateleasina Kalaisienena alino heti-oateneleasine. 16 Tamage Anumaya Kotia veama fali-mainafiti ali heti-omateneleasina Kalaisienena ania huno alino heti-oateneleasine. 17 Nagi Anumayamoa Kalaisima ali heti-oatenesina tamakupi maletama tamameti nehaya yamoa afa ya kana higeno kefo yama nehaya yatamimoa aigagilamateno lamatafa hileasine. 18 Kalaisife haviya amakupi maleteya fali-mainaya veamoya hanimo aguafi agola amakata aiya no maileasine. 19 Kalaisife havita tagupi malona yana ma mopale mainona kanafikeya taya hileasina haenaga faliteta hetita ikapinaga ohauteasina Kalaisife havita lakupi malenona yamoa afa ya kana huleasinagi haenagama vayima hisia yafe tamage huta lametitia nehune.
20 Tamage Anumayamoa Kalaisina fali-mainefiti ago alino hetiteneane. Hoyafi kavemoma hagoteno nena hia avamete huno Kalaisina hagoteno ali hetiteneanagino haenagaa fali-mainaya veala alino hetimategahie. 21 Nagoke kanomoa, Atamu, kefo yama humainea yateti fali yana ali falote humaineanagi nagoke kanomoa, Kalaisia, fali-mainea yateti ania huno tagaya veamogata heti yana ali falote humaine. 22 Maa humaine Atamu mukia nelafa maineafe mukiamogata agayama humainea kava huta nefalunanagi Kalaisienema aigamaeta mainona veamogata agayama humainea kava huta eteta hetita haegafa veane maigahune. 23 Anumaya Kotia malenea kanaale Kalaisia hagoteno heti-maineafe agayama eteno esia yupa mukia Kalaisife haviya amakupi malenaya veamoya fali-mainesafiti hetigahae. 24 Hetitesageno ani kanafi mukia yana hano hisigeno Kalaisia mukia ma mopale kava vayaene Anumaya Koti kame vayaaene Kefo yamo tokiyama hanea Avamuyagaene Kalaisia amakaseno ani vayamogamina ali hano humaleteno Anumaya Kotina kava yagaisiafe Nefa ayapi mukia amategahie. 25 Kalaisia yagaime yagaime haino mukia kame vayaa amakaseno aiyafinaga alino amategahie. 26 Kalaisia kame yana ali hano humaleteno haenagalafa veama nefaluna yana heno fanane hutalegahie. 27 “Kava yagaisiafe mukia yana Anumaya Kotia Yisasi aiyafi malene.” huno kae-maleneane. Mani kea “Mukia yana malene.” huno humainea kea Anumaya Kotia, kava yagaisiafe mukia yana Yisasi aiyafi malenea kanomofe ohune. 28 Ani kavala humaleteno mukia yana agaseno kava yagai-mainea kano Kalaisina, Anumaya Kotia aiyaafi ateteno Anumaya Kotia mukiamoya hagote kava kano maigahie.
29 Yisasia fali-mainefitila heotineleasina nagoa veamoya fali-mainaya veafena amakesa haviya mono tima nefalayana na kanale ya falote hugahie? Fali-mainaya veala heotisayana naa hinageya fali-mainaya veafena haviya tina nefalae? 30 Tagaya Anumaya Koti kea huhaleta nehunageya mukia kanafina kayo kevea lamigeta falisuna kavala nehune. Veama heotisayana naa higeta ani hu nelataya kavala afaa nealune? 31 Nafunagana-gatama tamagelafa nehue mukia kanafina kayo keve namigena faligahe huanagi Yisasi Kalaisi Anumayatimoene ailokaena mainena agai kema tamahapaugetama havimainaya yafena aluya huna musena nehue. 32 Ma mopafi yafekeya nagesa nehavina Efesusi kumate mainaya vayala, kaveage afela afu kana nehaya vayaene keleti tua nehuanagiya fali-mainesaya veama heotisayana ani kavama hunenataya yamo anonaa hanaa huna alisue? Falimainesaya veala heotisayana veamoya nehaya kea “Ega falisupi afaa maineta tiene kaveene neta kanaleya huta maigahune.” huya nehaya kemona akave malegetao.
33 Havigema nehaya veamogami kea ohaviho. Fatago veamoya kefo yama nehaya veanene maisayana ali haviya hulamategahagi kayetama maiho. 34 Tamakesa hao hinagetama kefo yama nehaya yana ataleho. Nagoamogatama Anumaya Kotifema ohaviya yafena tamakaye hino huna nehue.
Faliteta hetisuna taugafa haote ya kana hugahie.
35 Nagoa veamogatama mage hutama nahavi-negae “Hanaa huya fali-mainesaya veala hetigahae? Fali-mainesaya veama hetisayana hana augafa amaugafa hanesigeya evayi hugahae?” hutama nahavi-negae. 36 Nahavi-negaya veamogatama havigu ke nehae. Avina yama mopafi fai-malenageno falino numayu ohisigenoa ohagegahie. 37 Hageno vayi higetamahena fai-malenaya avina kana ohunegi osi avina alaga kanoa viti avinafi alu avina yapi osi kanoa fai-nemalae 38 Fai-malenageno Anumaya Kotia agesa haviteno haiya kava huno avina yana alu augafa alu augafa amigeno nehage. Anima nehagea avamete huno Anumaya Kotia fali-mainesaya veala alu amaugafa amamiteno ali hetimategahie.
39 Mukia yamona nagoke augafa okaline. Veala alu laugafa kali-maigeno afu kalamogamina alu amaugafa kali-maigeno namayaga-mona alu amaugafa kali-maigeno noyameyaga alu amaugafa kali-maine.
40 Ikapinaga yana alu amaugafa kali-mainegi ma mopafi veala alu amaugafa kali-maine. Mopale veala konagali yaamia haneanagi ikapinaga veala alua konagali yaami hane. 41 Yagemoa alu konagali yamaa hanegeno ikamoa alu konagali yamaa hane. Kanefiyagamona alu konagali yamaa haneanagi nagoa kanefimona alu konagali yamaa haneanagi nagoa kanefimoya alu konagali yaamia hane.
42 Fali-mainaya veala faligeya hevaimataya amaugafa kasalisia amaugafa haneanagi eteya hetisaya amaugafa agola hanege hanege huno fanane ohisia amaugafa hanegahie. 43 Hevaimatesaya amaugafa amakaye hisia amaugafa haneanagi eteya fali-mainesafiti hetisayana tokiya hale yamaa hanesia amaugafaene hetigahae. Hevaimatesaya amaugafamona tokiyaa omalenea amaugafa haneanagi eteya hetisaya kanafina tokiyaa hanesia amaugafaene hetigahae. 44 Hevaimatesaya amaugafa mopa amaugafa hanegeno hetisaya amaugafa ikapinaga amaugafa falote hugahie. Mopale maisuna taugafama hanesiana ikapinaga maisuna taugafaene falote hugahie. 45 Naa humainea yafe Anumaya Koti avopina mage huno kae-maleneane
“Hagote kanoa, Atamue, haimula hanea kano falote humaine.” huno kae-maleneane.
Kae-maleneanagi haenagama falote humainea Atamua, Yisasie, ikapinaga maige maige hisaya hamaimula amamisia kano maine. 46 Hagoteno ikapinaga maisuna taugafa falote ohunegi mopale taugafa hagoteno falote huteno haenaga ikapinaga maisuna taugafa falote hugahie. 47 Hagote kanoa, Atamuna, mopaleti aye kakali-feno talo huteneanagino haenaga falote humainea kanoa, Yisasia ikapinagati emaine. 48 Mopale mainaya veala mopaleti talo humalenea kanomo avamete huya mainagi ikapinagama visaya veala ikapinagati emainea kanomo avamete huya maigahae. 49 Menia mopaleti talo humalenea kanomo augafa kali-mai veane mainonanagi haenagaa ikapinagati emainea kanomo augafa kali-mai taugafa hanegahie.
50 Nafunagana-gatama tamahanepauve mopafi taugafamoa Anumaya Koti kava yagai-mainea kumatela ougahianagino kasalino fanane hisia taugafamoa agola maige maige nehaya kumatela outafa huno ougahie.
51 Anumaya Koti kema falakino hanea kea tamahapaigahugi haviho. Mukia Yisasife haviya amakupi malenaya veamogata ofalita afaa mainesunageno aupaa mukia laugafamoa alino alua hu taugafa hapaegahie. 52 Aupaa aulumaya konelia auava kava huno haenagalafa kepiti ufe kalafa kemoa nehigeno Yisasia ikapinagatila efalote hisigeno agoma fali-mainaya veala hetiteya agola maige maige hisaya amaugafa alitesageta ofalita afaa mainesuna veala anile maige maige hisuna taugafa hapaegahie. 53 Mopafima mainona taugafamoa negasalianagi haenagaa okasalisia taugafa falote hugahie. Falisuna taugafa haneanagi haenagaa ofalita agola maige maige hisuna taugafa falote hugahie.
54-55 Negasalia taugafamoa fanane hutenageno okasalisia taugafa falote hugahie. Fali yamoa fanane hinageno ofalisuna yana falote hisigeno ma ma Anumaya Koti humainea kemoa falote huno tamage hugahie. Mage huno kae-maleneane
“Maige maige hisuna yamoa falisuna yamona agasetafa humaine. Nefaluna yamoga tagasesana tokiyakaa hanate hane? Fali yamoga veala amaugafa akafu anika henefalina tokiyakaa hanate hane?” huno kae-maleneane.
56 Kahegi kea akave omalonafe kefo yana nehune. Kefo yama nehuna yana akafu amanino veane hefalisia ya hane. 57 Haneanagi Anumayati Yisasi Kalaisia hulatenea yamo falisuna yana ago agase-maineafe Anumaya Koti agia alisaga huta muse hisune.
58 Nahau-mainea nafunagana-gatama Yisasifena tamakua ami hetofa hutama mai-lokiya vaitama etetama alu katela oviho. Anumaya Koti aliyamoa afa ya kana ohuno kanale anonaa alisaya aliya haneafenagitama mukia kanafina Anumayamo aliyana tokiyaage vaitama aliho.

- 1 Kolini
- <
- 15
- >

© 2002 Wycliffe Bible Translators, Inc.