- Lomu
- <
- 5
- >

5
Anumaya Kotia tagaifena “Fatago veane mainae.” huno hulatene.
1 Tagaya Yisasia hulatenea yafema havita tagupi maleta tametiti humainonafe Anumaya Kotia “Fatago veane mainae.” huno hulatene. Anumayatimoa, Yisasi Kalaisi, ani kavala hulateneafe Anumaya Koti tokiya hale yapi maigahune. 2 Yisasi Kalaisia agaia hulatenea yateti ka valilategeta Anumaya Kotina kayone yamaafi umaineta Anumaya Kotina tokiya hale yamaafi mo lokaeta maisunafe tametitia huta musena nehune. 3 Ani yafekela musena nohunagi kana yapiti tokiya vaisuna yatimoa falote hisiafene huta kana yama vayi hiana ani yafena muse nehune. 4 Tokiya vaisuna yatimoma hanesigenoa Anumaya Kotia muse hulatesia auava yatimoa falote hisigeno Anumaya Kotia tagu tamena aligatisiafe tametitia nehuta agava mainone. 5 Anumaya Kotia Alu Aotage Avamula ago tamigeno lagupi mainegeno ani Avamuteti aluya huno hau ayamopafi nehaiya yana tamineafe tametiti hisuna yana afa ya kana ohugahigi taya hugahie.
6 Nayona tagayama kanale kava hisuna amukotima omalenea kanafina, Anumaya Kotima malenea kanafina, Kalaisia tagayama kefo yama nehuna veamogatilefene huno me falimaine. 7 Nago kanomoa fatago kanomona aya hisuafene huno ofalileasine. Tamage nagoke kanomoa kayoneage kanomona aya hisuafene huno falileasino? 8 Ohavinonagi tagaya kefo kavakeya huta maunageno Kalaisia tagaifene huno me falimainea yateti Anumaya Kotia tagaifena hau ayamopafi nehaiya yana taveli-maine. 9 Agaia kolamaaleti kefo yama humainona anonatia aligeno Anumaya Kotia “Fatago veane mainae.” huno hulateteno nagoene taya huno kefo yama nehuna yana Anumaya Kotia hai vaino anonatia tamigahe hianagi Yisasima falimainea yateti tagai anona ago alimaineafe tagu tamena aligatigahie. 10 Tagaya Anumaya Kotina kame huteta mainona kanafina agaia nafanemo falimainea yateti Anumaya Kotia “Afaa maiho.” huno ali falu hulategeta nagoke taipale maineta Anumaya Kotiene taipamoa falu higeta mainonageno Yisasia fali-mainefiti heti-mainea haimuaene maineanagino nagoene taya huno tagu tamena aligatigahie. 11 Nagi nago yana Anumayatimoa, Yisasi Kalaisima hulatenea yafena Anumaya Kotife aluya huta musena nehune. Yisasi Kalaisia ago lavaleno Anumaya Kotiene nagopi ailokaelategeta nagoke taipale mainone.
Atamua fali yana ali falote humaineanagi Yisasia haimu alisaya yana ali falote humaine.
12 Atamua, nagoke kanomo, kefo yana higeno ani kefo yama humainea yamoa ma mopafina falote hutegeno kefo yama humainea kumiamoa haneafe veama fali yana alifalote higeno mukia veamoya kefo yama hayafe anonaamia fali yamoa mukia veapina emaine. 13 Kahegi kemoa omenegeno kefo yana haneanagino kahegi kema omalesina Anumaya Kotia nagoke nagokemogati kefo yatihena ohavisine. 14 Atamu mainea kanaleti aepa heya veala falimainae. Falime falime uya Mosese mainea kanafina ania huya mukia falimainae. Nagoa veamoya Atamuma atagae-mainea kava huya oatagaenayanagi afaa falimainae. Haenagama esia kanoa Yisasi Kalaisi amemaa kana huno Atamua taveli-maine.
15 Atamuma humainea kefo yaene Anumaya Kotia kayone hulatenea yamoene nago avamete ohunegi alua lua humainae. Tamage nagoke kanomoa kefo yama humainea yateti mukia veala nefaliyanagi Anumaya Kotia tusi ya huno kayone yamaafiti nagoke kanoa, Yisasi Kalaisia, kanale yama hulatenea yana afaa lamigeno tusiya huno fali yamona agaseno kasagoya veala ali kayone humatene. 16 Anumaya Kotia kayone hulatenea yaene Atamua kefo yama humainea anonaaenena nago avamete ohunegi alua lua humainae. Nagoke kanomoa kefo kavama humaineafe Anumaya Kotia mukia veamogamina kaiyekea humateteno “Hanimo aguafi agola tamakata aisia no maigahae.” huno humateneanagi kasagoya veamoya kasagoya kefo yana humainayanagi kayone humatenea veamogamina “Fatago veane.” huno humatene. 17 Tamage nagoke kanomo kefo yana humainea yateti faliyamoa falote hu-maineanagiya mukia veamoya nefaliyanagi nagoke kanomoa, Yisasi Kalaisi, hulatenea yateti kasagoya veamoya Yisasia kanale ya huno kayone hulatenea yafema haviya amakupi malaya veamogamife Anumaya Kotia “Fatago veane mainae.” huno hu-matesigeya agola maige maige hisaya hamaimula aliteya Kalaisia hulatenea yateti tokiya vaiya maigahae.
18 Naa humaineafe nagoke kanomo kefo yana humainea yateti mukia veamogamina Anumaya Kotia kaiyekea humateteno “Hanimo aguafi agola tamakata aisia no maigahae.” huno hulateanagi nagoke kanomo fatago kava hu-maleneafe Anumaya Kotia agaife havino neamino kasagoya veamogamifena “Fatago veane mainae.” huno humatenea yateti agola maige maige hisaya hamaimula ago alimainae. 19 Nago kanoa, Atamue, Anumaya Koti kea akave omaleafe mukia veamoya kefo yamaagela nehaya veane mainagi nagoke kanomoa, Yisasia, Anumaya Koti kea akave maleneafe Anumaya Kotia kasagoya veamogamifena “Fatago veane mainae.” huno humategahie.
20 Hu-mategahianagi Anumaya Kotia kahegi kema amamiana tusiya huya alitagae-mainae. Kefo yama haya yamoa alakefa hianagi Anumaya Kotia kayone hulatenea yamoa ani kefo yamona agaseno tusia yakefa hane. 21 Kefo yama humainaya anonaa mukia veanea nefaliyanagi kayone hulatenea yamaa tusiya huno haneafe Anumayatimoa, Yisasi Kalaisi falimainea yateti Anumaya Kotia kayone hulateno “Fatago veanea mainae.” huno hulateteno agola maige maige hisuna tahaimula lamine.

- Lomu
- <
- 5
- >

© 2002 Wycliffe Bible Translators, Inc.