- Yoni
- <
- 4
- >

4
Yisasia Samelia aene kea kea nehie.
1-2 “Yisasia Yonina agaseno mukia veamogamina tina fale-ma-teno hai-maine.” huya haya ke Falasia vayamoya havimainae. Yisasia agaia tina fale oama-tenegi agaiaenema tokaeya nemaiya anagaamoya fale-ma-tenae. 3-4 Falasia vayamoya ago ani kea haviya yafe Yisasia haviteno Yutia neataleno Kalili eteno ugahe amuno kola mogaseno via kotega Samelia mo vaiyatete hu-maine.
5 Nago Samelia kumamo agia Sika. Ani kumala Yekopua Yuta vayamogami amakinagomoa nafaneamona Yosefe aminea hoya hanelega hane. Yisasia ani kumate evayi hu-maine. 6 Yekopua ti he-nefia kagemuyola hanegeno yagemoa amuno-kano higeno Yisasia kama vaiye-mainea yafe kasalo haegeno ani kagemuyo ti avayale eno mopale maine.
7 Mopale emainegeno nago Samelia amoa ti he-figahe neegeno Yisasia mage hie “Tina namigena nano.” huno hie. 8 (Yisasienema tokaeya nemaiya anagamoya anile omainagi kave miya hugahe ala kumatega umainae.) 9 Yuta vayaene Samelia vayaene amakoya huya amahaote amahaote huya nemaiya yafe ani Samelia amoa mage huno hie “Kagaya Yuta kano mainanagi nagaya Samelia a mainogi naa higeka nagaifena tina namigena nano huka nehane?” huno havinege 10 Higeno Yisasia mage huno hie “Kagaya Anumaya Kotima amuse yama kamisia yafema havimainateasina tifena nagaila nahavi-gateasine. Tima namio hia kanoma nagemainateasina tifena nahaviganagena maige maige hisana tina kamuleasine.” huno hie. 11 Higeno ani amoa mage huno hie “Ala kanomoga ani li komua afe yapi hanegi tima he-fisana keayola omalegi hanateti ani maige maige hisua tina he-fika namigane? 12 Yekopua, taginagomo ani kagemuyola tamineane. Yekopua nafaneyagaaene agaia afuyagaene ani komufitila ne-mainae. ‘Agaila agase-mainoe.’ huka nehapio?” huno hie.
13-14 Higeno Yisasia mage huno hie “Mukia veala ma lipiti nesayana eteya lifena amakegahianagi nagoke nagoke veamogamima amamisua timoa amakusafinaga kapae nehagea ti kana huno lavige lavige hisigeya maige maige hisaya hamaimula amamigahie.” huno hie. 15 Higeno ani amoa mage huno hie “Ala kanomogae ani lina namigena nano. Namisanagena nagoene onahaugahianagina malela tima he-figahena etena omano.” huno hie.
16 Higeno Yisasia mage huno hie “Negavena mo ke hu-lika male eno.” huno hie. 17 Higeno ani amoa mage hie “Nenavea omaiye.” huno higeno Yisasia “Nenavema omaiyema hanana tamage nehane.” 18 “Kagaya faefua (5) negaveya mainayane meni kanafina nago vene mainananagi miya hu-ga-tenaya negavea omaine. Mani kea tamage huka naha-nepaine.” huno hie. 19 Higeno ani amoa mage huno hie “Ala kanomogae nagaya ago havimainoe kagaya Anumaya Kotina aune kanoa mainane. 20 Taginagomoya ma agoyale Anumaya Koti agia alisaga nehayanagi tamakaya Yuta vayamogatama ‘Yelusalemu Anumaya Koti agia alisaga nehaya kumala hane.’ hutama nehae.” huno hie. 21 Higeno Yisasia mage huno hie “Ma amoga nagayama tamage huna kaha-paisua ke havika kagupi ai-maleteka kametiti huo. Nago kana falote hinageno ma agoyaleene Yelusalemuene Anumaya Koti agia alisaga ohugahagi alu kumateti kumateti agia alisaga hugahae. 22 Tamakaya Samelia veamogatama agima alisaga nehaya kanomona age-lama hutama oagenae. Tagaya Yuta veamogata agima alisaga nehuna kanomofe havilama hu-mainona yafe agia alisaga nehune. Tamaugafa ali-gatisia kanoa Yuta vayapiti falote nehie. 23 Nago kana falote hugahie. Ani kana ago falote hu-maine. Nenafa agima alisaga hisaya veamoya tamage huya amaku amamemaafiti Nenafa agi alisaga hisaya kanamoa ago falote hu-maine. Nenafana amaku amamemaafiti agima alisaga hisaya veanehe ati neaye. 24 Anumaya Kotia augafa omalenea avamula mainea yafe agai agima alisaga hugahena veamoya amaku amamemaaleti tamage huya agia alisaga hiho.” huno hie.
25 Higeno ani amoa kenonaa mage huno hie “Kalaisia, Anumaya Kotima taugafa ali-gatigahie huno hu-tesia kanoma esia kea nagaya ago havimainoe. Esiana mukia yafena taha-paigahie.” huno hie. 26 Higeno Yisasia kenonaa mage hie “Nagaya nevayana kakaienema mainena kema nehua kanoa mani kano mainoe.” huno hie.
27 Mani kea nehigeya agaiaenema tokaeya nemaiya anagala eteya neeya Yisasima amoenema kea kea haayafe ageteya tusi amakesa havi havi hayanagi nagoamoya “Naafe nehane?” huya amofena haviokenae. “Naa higeka ma aene kea kea nehane?” huya Yisasina haviokenae.
28-29 Ani amoa ti kena neataleno ala kumatega uno anifima mainaya veanehe mage huno hama-paiye “Mukia nayoma hu-mainoa yama naha-paiya kanoa etama megeho. Ani kanoa Anumaya Kotima taugafa ali-gatigahema hu-tenea kanofi?” huno hie. 30 Higeya kumala neataleya Yisasitega emainae.
31 Yaufa neageya Yisasienema tokaeya nemaiya anagaamoya Yisasifena mage hae “Hulave-nelina kanomoga nesana yana hanegi no.” huya nehae. 32 Nehageno Yisasia mage huno hie “Nagaya oagenaya kavenia hane.” huno hie. 33 Higeya ani anagaamoya amakaiami huge havige huya mage hu-mainae “Nago kanomo nesia kavela ago alino me mainefi?” huya hae. 34 Hageno Yisasia mage huno hie “Nesua kavela ma hane hu-na-tenea kanomoma haisia kavama huna naminea aliyana alivaya ayesua yana kavenia hane.
35 Veamoya nehaya ke mage hutama nehae ‘Foa (4) ika maitesunageno afuma nelea kana falote hugahie.’ hutama nehafi? Nagaya tamaha-nepauve tamakaya hoyafina age-lama hutama ageho. Ani hoyafina ago afu-le-maine. Anima hia kava huya veamoya nagai kema haviyama amakupi maleya anametiti hisaya yafe ago afu-le-mainae. 36 Afuma leana Anumaya Koti kema havisaya yafe ayama hisia kanomoa anonaa aligahianagi aya hu-mainaya vayala amakupi maleya amametiti hisayana agola maige maige hisaya hamaimula aligahae. Aligahayanagi ani hoyafima avina yama negalia kanomoene afumalegeno ayama huno nealia kanomoene nagoya huana musena hugae. 37 Manima agoma hu-mainaya kea ‘Nago kanomoa kali-malegeno nago kanomoa nenaa nealie.’ huya haya kea tamage nehae. 38 Nehagi nagoa veamoya kasageke huya anima nagai kema ohavinaya veamogamina Anumaya Koti ke ago hama-pai-mainagi tamakaya ayama hugahena ani vayate ago hu-lama-togetama hama-pai-mainayanagiya amakupi malesagetama afaa nenaage aligahae.” huno hie.
39 Ani amoma hu-mainea kehe mukia Samelia veamoya Yisasife haviya amakupi maleya amametiti nehae. Ani amoa mage huno hu-maine “Mukia hu-mainoa yana ago naha-pai-maine.” huno hu-mainea kehe haviya amakupi maleya amametiti hu-mainae. 40 Yisasite evayi huya mage huya hae “Tagaiene maisane.” huya havigageno Yisasia amakaiene tole kana maine. 41 Mainegeya kasagoya veamoya agai kema haviya yafe amakupi maleya amametiti nehae. 42 Amametiti nehuya ani amofe mage huya hapaiye “Menima kagai kema havuna yafe Yisasina tagua amita tametiti nohunagi tagayama agai kema tagaiti haviteta tagupi maleta tametitia nehune. Menia nehavune mani kanoa ma mopale veamogati taugafa ali-gatigahe emaine.” huya nehae.
Yisasia kava kanomona nafaneamona kalia alino kanale hu-tene.
43 Anile tole kana maiteno Yisasia ataleno Kalili umaine. 44 Yisasia agaia nayona mage huno hu-maineane “Nago mono ke hama-nepaiya kanomoa agaia vayaamogamipi maineana vayaamoya ‘Ala kanomo kegi havigetao.’ huya nohae.” huno hu-maineane. 45 Hu-maineanagi Kalili evayi higeya ani kumate veamoya hu falu fala huteya muse-kase hu-mainae. Naafene ani veamoya Yelusalemu ala imu ki-mainaya kanale Yisasima mukia yama hu-mainea yama moge-mainaya yafe hu falu fala huteya musena hu-tenae.
46 Musena hutetageno Yisasia eteno Kalili hanea kumala Kena kumate uvayi hu-maine. Ani kumatela Yisasia tifena higeno nofi alagamo ti hapae-mainea kumale. Yisasia anile umainegeno nago kamani kava kanoa, Kapaneamu kumate kanogino, neamoa kali ali-maine. 47 Kali nealigeno nefaa “Yisasima Yutiati ago Kalili emaine.” huya haya kea haviteno aupaa nafanea neataleno Yisasite eno mage huno hie “Nafanenia falisia kava nehigi melika kanale huto.” huno hie.
48 Higeno Yisasia mage huno hie “Tamakaya tokiya avame yama oagenutamahena nagaifena tamakua havi onamitama tamametitia ohugahae.” huno hie. 49 Higeno ani kamani kava kanomoa mage huno hie “Ala kanomogae nafanenia ago faligahe nehigi afaa kaiyayeka nagaiene eno.” huno hie. 50 Higeno Yisasia mage hie “Kagaya afaa vuo. Nafanekamoa ofaligahigi afaa maigahie.” huno higeno Yisasima hia kea havino akuafi maleteno ametiti nehuno umaine.
51 Emainea kate eteno maitagifeno nevigeno aliya nafaneamoya me fotu huteya mage huya hae “Kagaila nafanekamoa ago kanale hu-tegeno maine.” huya me-hae. 52 Me hageno “Na kanale aepa heno kanale hu-tene?” huno hamavi-gegeya “Ega yagemoa ali tagifeno nagokete evigeno ani amuko-nakoma haiya kalimoa kanale hu-tene.” huya hae. 53 Hageno nefaa agesa haviteno mage hie “Tamage yagemoa ani kanaale enevigeno Yisasia ‘Nafaneka ago kanale maine.’ huno naha-pai-maine.” huno nehuno agaiaene mukia anagaaene Yisasife haviya amakupi maleya amametiti hu-mainae.
54 Yisasia Yutiati eteno Kalili emaineno aniama hia kavala napa tu (2) kanale tokiya avame yana hu-maine.

- Yoni
- <
- 4
- >

© 2002 Wycliffe Bible Translators, Inc.