- Matiu
- <
- 12
- >

12
Yisasia Sapati kanalema aliya nealiya yafema kahegi malenaya yafe hu-maine.
1 Nago Sapati yupa Yisasiene agaiaene tokaeya nemaiya anagaaene nago atili hoya amunopi nevageno anagaamogamina amakategeya ani atilia kaleteya takiya ne-mainae. 2 Nenageya nagoa Falasia vayamoya amaketeya Yisasifena mage huya hae “Ago kagaienema tokaeya nemaiya anagamoya Sapati yupama katile-malenaya yana ali haviya nehae.” huya hae. 3 Hageno Yisasia mage huno hie “Tamakaya Tevitina agava huya umainaya vayaene amaka-te-mainea yamo kea hapalitama ohavinao? 4 Amakategeno Tevitia Anumaya Koti nopi hai-faleno ‘Afa vayamoya onesageya mono nopi kava vayamoya amakaiamige negahae.’ huya katile-malenaya maya Tevitia agaiaene tokaeya emainaya vayaenena ne-mainae. 5 Tamakaya kahegi kema kae-malenaya avopima hanea kea hapalitama ohavinao? Mage huno hu-maine mono note kava vayamoya mukia Sapati yupa aliyaamia nealiya Sapatimo kahegi kemona atagayayanagi Anumaya Kotia ‘Kefo ya haya vaya mainae.’ huno ohune. 6 Tamaha-pauve Anumaya Koti ala mono nomona agase-mainea kanoa nagainia ma mainoe. 7 Nayona Anumaya Koti autamafina mage huya kae-malenayane.
‘Nagaya Anumaya Kotina sipi sipia hetama kolama takiya nenamiya kavafena nonahaigena kalagi ai-ma-tesaya yafeke nenahaiye.’ huya kae-malenayane.
Kae-malenagi tamakaya ani kema havilamama hu-mainaleasina kefo yama ohunaya vayafena ‘Kefo ya nehae.’ hutama ohaleasine. 8 Ikapinagati emainoa kanoa vayamo natenea nafanemona Sapati yupa kava yagai-mainoe.” huno hu-maine.
Sapati yupa Yisasia aya avayu hu-mainea kanomona alino kanale hu-tene.
9 Ani kumala neataleno mono nopi haino maine. 10 Maineno ageana nago kanoa aya avayu hu-lavi-mainea kanoa anile maine. Mainegeya nagoa vayamoya Yisasia havi kavama hisiafene huya ati neayeya Yisasife mage huya hae “Sapati yupa kali kanoa alino kanale hu-tesia yana kanale yano?” huya Yisasina havinegeya amata hu-mainae. 11 Yisasia mage huno hie “Nagola hana kanomoga afukama Sapati yupama komufi tavi-mainesigeka ago hevayu huka faitega ategano? E ania hugane. 12 Veamoya afua agaseya ala yaga mainaya yafenagiya kahegi kemoa ‘Sapati yupa kanale ya hu-ma-teho.’ huno hu-maine.” 13 Huteno ani ayama avayu hulavi-mainea kanomofe mage huno hapaiye “Kayana aipi huo.” huno higeno aipi hiana nago kaiyaga ayamoma hia kava huno kanale hu-maine. 14 Kanale hianagi Falasia vayamoya mono nopitila ataleteya hati-laviya melitalu huya huge havige huteya “Yisasina hanaa huta haesunageno falisie?” huya vege hu-mainae.
Yisasia tamage huno Anumaya Koti aliya nafane maine.
15 Yisasina haegahema huge havige haya kea ago haviteno ani kumala neataleno vigeya kasagoya veamoya akave vageno mukia kali veamogamina kaliamia alino kanale hu-ma-tene. 16 Hu-ma-teteno mage huno hie “Nagai aepaa veala hamaopaiho.” huno hie. 17 Mani kema hia kemofena nayona Aisaiyaa Anumaya Kotina aune kanomo hu-mainea kemoa falote huno tamage hie. Mage huno hu-maineane.
18 Anumaya Kotia mage huno hie ageho mani kanoa nagai aliya kano maisia yafe ago hapali-tenoe. Ani kanohena aluya huna musena nehuna nahau-mainea kanoe. Nagaya Avamunia amisugeno nagayama fatago huna yagai-matesua kehena mukia Yuta vea omainaya veala hama-paigahie. 19 Agaya kea ovaino ala kenake ohugahigi katega veamoya nagola agea ohavigahae. 20 Nagoma fagagi mainesia hopama alino kofa ohuno ania huno fulu fuluma hu-mainaya veamomogamina kayona oamamigahie. Asu hugahema hisia kanila asu ohuno ania huno fulu fuluma hu-mainaya veamomogamina kayona oamamigahianagino agaia fatago kavala huge huge hisiana ani fatago kavaamoa havi kavamona agaseno haigahie. 21 Haisiana muki mopale Yuta vea omainaya veamoya agai agihe haviya amakupi maleya amametiti hugahae.
Yisasifena “Pielesepulia Kefo Avamumo kava kanoene aliyana nealine.” huya hu-mainae.
22 Nago kanomona Kefo Avamumoa aguafi maineno aulaga alino asu huno avefuna alino ai-yahae higeno agea noaiyanagiya Yisasite avaleya ageno Yisasia ani Kefo Avamula anati-talegeno vigeno ani kanomoa aulaga age-gali huno ageteno agea aino kea kea hie. 23 Ani kava higeya alitalu hu-mainaya veamoya ageteya tusi amamayo ai-mainae. Amamayo aigeya mage hae “Mani kanomoa Tevitina aginagomo maineo? Anumaya Kotia taugafa ali-gatigahema hutea kano maineo?” huya hae. 24 Hageya Falasia vayamoya haviteya mage hae “Pielesepulia Kefo Avamuyagale kava hu-mainea kanomoa tokiyaa amigeno Kefo Avamumona anati-neatale.” huya hae. 25 Hageno Yisasia amakupi haviya amaku amakesa ago haviteno mage hie “Mukia nagoke kotega veamoya aye-fako huya tuma hisayana ani kotega veanene haviya hu-lavigahae. Nago kumate afamopina aye-fako huya ‘Alu vaya mainone.’ huya tuma hisayana ani kumaene afamoene haviya hu-lavigahae. 26 Satania agaia aliya Avamuyagamona anati-talesiana agaia nofi vayama aye-fako huya ‘Alu vaya mainone.’ huya hisayana Satania kava yagaisia tokiyaa hanaa huno hanegahie? 27 Nagaifena ‘Kagaya Pielesepulimo tokiyaleti anati-neatalane.’ hutama hayanagi tamakaitami anagatamimoa Kefo Avamula anati-talageno Pielesepulimo amakaila amaya nehio? Ani anagatamia amakaiami manima haya kea ali fako huya tamave-neliye. 28 Tamage nagaya Anumaya Koti Avamumo tokiyaleti ani Kefo Avamuyaga anati-neataloafe Anumaya Kotia kava yagaisia kanamoa tamakaitela ago emaine.
29 Nagola tokiyaage kanomoma nomaafima nago kanomoa musufa ya hugahe vinunoa hagoteno ani tokiya kanomona nofiteti ki-teteno afenoyamaa musufa yana hugahie. Nagaya ania hu-mainoafe Satanina agasena nofiteti ki-tetena agai Avamula ago anati-talenoe.
30 Nagoa veamoya nagai kanapa veane omaisayana kame vayania mainae. Sipi sipinima naya huya ali-taluma ohisaya veamoya amanati-neatalae.”
31 Naa hu-maineafe nagaya tamaha-nepauve mukia alu kefo ya alu kefo yaene hu-haviya hu-neataya yaene Anumaya Kotia aigeama-teno ani kefo yaamia atale-ma-tegahianagi nagoa veanemoya Alu aotage Avamumofema hu-haviya hu-tesayana Anumaya Kotia aigema-teno ani kefo yaamia atale-oama-tegahie. 32 Nagoa veamoya ikapinagati emainoa kanoa vayamo natenea kanomonihema hu-haviya hu-natesayana Anumaya Kotia aigeama-teno ani kefo yaamia atale-ma-tegahianagi nagoa veamoya Alu Aotage Avamumofema hu-haviya hu-tesayana Anumaya Kotia aigeamateno ani kefo yaamia meni kanafiene haenagama falote hisia kanafiene agola atale-oama-tegahie.
Havi yosamoa havi yosalaga neaye.
33 “Kanale yosama hanesigenoa alagaamoenena kanaleya hugahie. Havi yosama hanesigenoa alagaamoenena haviya hugahie. Veamoya yosalaga ageteya kanale yosalaga hanesigeyahena ‘Kanale yosa hane.’ huya hugahae. 34 Tamakaya osifavemo nafaneyagamogatama havi vayalagitama hanaa hutama kanale kea hugahae? Veamoya amaku amakesafinaga havateteno ai-vali-lavi-mainea kea amavayafiti hu-falote nehae. 35 Fatago huya mainaya veamoya kanale amaku amakesa havilineya kanale kavala nehayanagi kefo yama nehaya veamoya havi amaku amakesa havi-lineya havi kavakeya nehae.
36 Nagaya tamaha-nepauve Anumaya Kotia veala kaiyekema hu-ma-teno ali fako hisia yupa mukia veamoya amakesa ohavi ke huya hu-haviya hu-ma-tenesaya kehena Anumaya Kotia hama-vi-gegahie. 37 Hu-mainesana keleti Anumaya Kotia kagaifena ‘Havi kavala ohunane.’ huno hu-ga-tegahianagi hu-mainesana keleti ‘Kefo ya hu-mainane.’ huno hu-ga-tegahie.”
Nagoa veamoya “Tokiyaage avame yana hugeta agamano.” huya hu-mainae.
38 Nagoa kahegi kema havilinaya anagaene Falasia vayaene Yisasife mage huya hae “Huma-ve-nelina kanomogae tokiya avame yana tavelio.” huya hae. 39 Hageno Yisasia mage huno hama-paiye “Ma kanafima mainaya veamoya tusiya huya havi veane mainae. Anumaya Kotina amakaveno hu-tenaya veane mainae. ‘Tokiyaage avame yana tavelio.’ hutama nehayanagi alu avame yana Anumaya Kotia otamamigahigi nagoke avame yake tama-ve-ligahie. Nayoma mainea Anumaya Koti aune kanoa Yonama hu-mainea avame yamaage tama-ve-ligahue. 40 Yonana ala noyamemoa asaga huno nakaigeno tagufa (3) kegeene felugaene aipafinaga mainea kava huna ikapinagati emainoa kanoa vayamo natenea kanomona he-vai-natesagena tagufa (3) kegeene felugaene mopafinaga maigahue. 41 Ninive kumate mainaya veamogamina Yonaa Anumaya Koti kea hama-paigeya kefo yaamihena amaipa aiyahae hu-mainagi haviho menia Yonana agase-mainea kanoa ma mainegetama tamakaya kefo yatamihena tamaipa ai-yahae nohae. Tamaipa ai-yahae nohayafe Anumaya Kotia kaiyekema hu-lama-tesia kanamoa nayoma Ninive kumate mainaya veamoya hetiya menia ma kanafima mainaya veamoya kefo yama hu-mainaya yafena hu-falote hu-lama-tegahae. 42 Nagola alu haupalegati emainea sauve amoa mopamona atupaleti eno Solomonina kanale agu agesaene kanomo kea me havigahe emaine. Emaineanagi haviho Solomonina agase-mainea kanoa ma mainegetama tamakaya agai kea nohaviye. Nohaviyafe Anumaya Kotia kaiyekema hu-lama-tesia yupa ani amoa hetino menia ma kanafima mainetama kefo yama nehutama agai kema nohaviya yafena hu-falote hu-lama-tegahie.”
Kefo Avamua eteno emaine.
43 Nagola Kefo Avamumoa vaya aguafi haino maineleti ataleno viayamo hau hu-mainea kopinaga mo vaiyatete huno mai-faluma hisia kumafena ati yegeteana mai-falu hisia kumala oagene. 44 Oageno “Hagotena maigena emainoa agu nopi etena umaigahue.” huno huteno mogeana ani agu nopina vayala omaigeno ago sese huno kanale ya hu-malenegeno moge-maine. 45 Mogeteno eteno viayamo sevenia (7) kefo yaamimoma agase-mainaya Kefo Avamuyaga momavaleno egeya ani agu nopi hai-faleya mainageno hagoteno ani kanomoa nagoke Kefo Avamumo agu nopina mainegeno haviya huno maineanagino menia kasagoya Kefo Avamumo agu nopina haiya maigeno tusia kefo yatafa huno maine. Ani kavala menima mainetama kefo yama nehaya veamogatama hu-lama-tegahie huno hu-maine.
Yisasina itaamoene aganaamoyaenena taya mainae?
46 Yisasia mani kea veamogamina hama-nepaigeya itaamoene aganaamoyaene “Kea me hapaisune.” huya kumatega emainae. 47 Emainageno nago kanomoa Yisasife mage huno me hapaiye “Itakamoene kaganakamoyaene kea kaha-paigahe kumate me hetiya mainae.” huno hie. 48 Higeno Yisasia mage huno hie “Itanimoene nagananimoyaenena taya mainae?” huno havi-ge. 49 Havigeteno agaiaenema tokaeya nemaiya anagatega ayana hagayu huno mage huno hie “Ageho itanimoya nagananimoya ma mainae. 50 Ikapinagama mainea Nenafana haiya kava huya avayama ali hipoya nehaya veamoya nagaila itanimoya nagananimoya nasanimoya mainae.” huno hu-maine.

- Matiu
- <
- 12
- >

© 2002 Wycliffe Bible Translators, Inc.