- Leveleseni
- <
- 17
- >

17
Tusiya huno kumaiya nehia amoa kefo yamaamo anonaa ali-maine.
1 Sevenia (7) yopa atafa hulinaya ensole vayapiti nagoke ensole kanomoa eaamo nagaifena mage huno hie “Kagaya male egena kavelino. Ma kumai amoa, timona avoyalega ala kumate mainea amoa, kefo yamaamo anonaa alisia yafena nagaya kaveligahue. 2 Mukia ma mopafima mainaya Sauve vayamoya ani kumate mainaya veanenena tusiya huya kumaiya heya vai neayageya ma mopafima mainaya veamoyaenena ani kumate veanenena kefo yama nehaya kava huya havilima neya anegi-nagima nehaya kava humainae.” huno higena havi-mainoe.
3 Nehavugeno Alu Aotage Avamumoa nagaila Yoninia tokiyaa namitegeno ani ensole kanomoa navaleno vea omai kame kotega mo natene. Mo nategena nagaya nago akefa agoana haesa kefo afai afumo agupifi mainegena age-mainoe. Ani kefo afai afumo augafalela Anumaya Kotina kamugema hatageya amakiya agia augafale kae-malenae. Ani kefo afai afumona sevenia (7) anuyaga hanegeno ani anuyagalela tenia (10) aveyaga hane. 4 Hanegena nagaya agoana ani akefamoa oko kenaene haesa kenaene fai-lino maine. Miyamoa hai-mainea seveliyaene kanileta yafateti talo humale yaene fai-linegeno augafalela aleale nehigeno maiya akefa age-mainoe. Agogeno ayapina kanileta yafateti talo humale keayola ali-linegeno kumai yama nehia yaene havigu-nagu himanaage kefo yamaaene ani keayopina havate-maine. 5 Ani amo hanilela agaia agia avame kea mage huya kae-malenae “Papilonia ala kumatema mukia kumai yama nehaya yaene ma mopafima kefo yama nehaya yaenena itaamoe.” huno kae-malene. 6 Kaegenama agoana ani amoa mukia Anumaya Kotina alu aotage veanene, Yisasima hulatenea mono kema hamanepaiya veanene hamaegeya fali-mainaya veamogami kolana ani amoa valu valu huno neteno havilima neteya anegi-nagima nehaya kava higena agetena atali talu nehugeno namayoa aimaine. 7 Neaigeno ani ensole kanomoa mage huno hie naa higeno kamayoa neaiye? Nagaya ani amofeene agupifima mainea afua, sevenia (7) anuyaga hanegeno ani anuyagalela tenia (10) aveyaga hanea afuenefena falakino hanea kea hu falote huna kahapaigahue. 8 Agana kefo afai afumoa nayona maineanagino meni kanafina ago fali-maineanagino haenagaa ayoma omale komufitila hetino ataleno ehaisiaamo hani yapima tegelege nehia atafina agola umaigahie. Umaigahianagi Anumaya Kotia ma mopa taloma ohunea kanafima hanea avopina, maige maige hisaya hamaimuma hanea veamogami amakima kae-malenea avopina, ma mopafi mainaya veanea amakima okaenea veamoya ani kefo afai afuma agesayana atali huya tusia amamayo aigahie. Ani afua nayona maineanagino menia ago fali-maineanagino haenagaa eteno evayi hisia afai afue. 9 Kanale havi haviyaamima hanesia veamoya mani yafena havilama huya havigahae. Haviho. “Ani kefo afai afumona sevenia (7) anumoa sevenia (7) agoyale humaleno higeno ani kumai amoa ani agoyale maine. 10 Naa higeno ani anuyagamoa sevenia (7) ala sauve kava vaya mainae. Maineya ani sauve vayapitila faefua (5) ago faligeno nagoke menia mainegeno nagokela yaufa falote ohune. Haenaga evayima hisiana osi kana kanoa maigahie. 11 Maigahianagi kefo afai afumoa nayona maineanagino menia ago fali-mainea afugino eiti (8) molia Sauve kano maineanagino seveni (7) molia Sauve anagapi maineanagino hani yapi visiaamo tege-lege nehia atafi agola umaigahie.
12 Agana tenia (10) avemoa tenia (10) Sauve vaya maineya menia yaufa kava aliyana oalinayanagiya kefo afai afuene tokiyaami aliteya ani kava aliyana aupa kana kanoafi kava yagaiteya atalegahae. 13 Ani tenia (10) Sauve vayamoya nagoke amaku amakesale maineya tokiyaamia kefo afai afumona amigahae. 14 Amiteya ani Sauve vayamoyaene kefo afai afuene ali nagopi ataleya Sipi sipi nafanenema tuma hisayana Sipi sipi nafanemoa, ala kava veamogamina kavaami maineanagino ala Sauve veamogamina ala Sauve kanoami mainea yafe ani luma hisayana amakaila amakasegahie. ‘Nagaitega eho.’ hunoma huyogi-malenea veamoya mukia kanafina efi efi huya agai kema akave nemalaya veanene Sipi sipi nafanene ailokaeya maineya ani luma hisayana amakasegahae.” huno ani ensole kanomoa higena havimainoe.
15 Havugeno mage huno nahapaiye “Agana tiyaga, kumai amoa ani ti avoyalema mopale mainea timoa, veafe humaine. Kasagoya veamoya alu kote alu kote veanene, alu make lu make neaiya veanene, alu maugafa lu maugafa kali-mai veanene elitalu huya maine. 16 Anima tenia (10) aveyagama hanegeka agana tenia (10) Sauve vayamoyaene ani kefo afai afuene ali nagopi ataleya ani kumai amona amaipa kafa huteteya ali haviya hutegahae. Huteya aluya huya tua huteteya kenaa augafaletila hate-taleteya augafa alagaage mainesigeya augafamona amea neteya atafi kae-talegahae. 17 E, Anumaya Kotia agaiama humainea kemoa tamage huno falote hisiafene huno ani amaku amakesa tenia (10) Sauve vayamogamina amaminegeya nagoke amakesageya haviteya ‘Ala kava kano maisie.’ huya ani kefo afai afumona tokiyaamia aminae. Amigeno kavama maisia yamaa hanesigeno Anumaya Kotia hamapai-mainea kemoma falote huno tamagema hisia kana ani kefo afai afumoa hano hugahie.
18 Ani akefa aganana tusia ala kava yagai-mainea kumala, mukia Sauve vayamogamina ago amakaseno hai-mainea kumafe nehie.” huno higena havimainoe.

- Leveleseni
- <
- 17
- >

© 2002 Wycliffe Bible Translators, Inc.