- Yoni
- <
- 8
- >

8
Kefo kava hu-mainea ala avaleya Yisasite emainae.
1 Mukia veamoya kumaamilega ute ete hageno Yisasia Olivi yosa hanea agoyafi hai-maine. 2 Kegeafiti Yisasia he-tino ala mono nopi umainegeya veamoya melitalu hageno Yisasia mopale maineno mono kea hama-nepaiye.
3 Hama-nepaigeya kahegi kema havilinaya anagaene Falasia vayaene nago ala alu vene moli nehigeya ageteya avaleya alitalu hu-mainaya veamogami amaufi me he-ti-tenae. 4 Me he-ti-teteya Yisasife mage huya nehae “Hu-maveli kanomoga ma amoa alu vene moli nehigeta ageteta avaleta neone. 5 Mosesema kahegi kema taminea kemoa maa hu-maine ‘Ani kavama hisia amona yafateti haetama he-vai-teho.’ huno hu-mainegi ‘Kagaya naane huka nehane?’ huya nehae. 6 Agaifema mani kema hayana aye-vataga huya nagoa havige hisigeta atafa huta kaiyeke hu-tegahune.” huya hayanagi Yisasia ape huno mopafi maineno aginagoleti avo negae. 7 Avo negaegeya anilema he-tiya maineya mani kema havige havigema haya vayafe Yisasia he-tino mage hie “Tamakaipitima nago osi kefo yakaa omalenesia kanomoga hagoteka yafana hagayu huka mani amo augafalela aiko-lio.” huno hie.
8 Mage huteno eteno ape huno mopafi avo negae. 9 Mani kema higeya mukia atagu-feya ute ete hageya hagoteya vayatamamoya ataleya vageya haenaga mukiamoya ataleya ute ete hageno Yisasia ape huno mainegeno ani amoa aule he-tino maine. 10 Mainegeno Yisasia he-tino ani amofena mage huno hie “Ma amogae mani vayala hanatega vae? Nago kanomoa kagaila kaiyekema hu-gatesia kanoa omainefio?” huno hie. 11 Higeno mani amoa mage hie “Aao, ala kanomogae, nago kanoa omaine.” huno higeno Yisasia mage hie “Nagaya nagaienena kaiyekea hu okategahugi afaa ugananagi eteka nagoene kefo yana ohuo.” huno nehie.
Yisasia ma mopafi kani maine.
12 Haenagaa Yisasia mono nopi alitalu hu-mainaya vayayagahe mage hu-maine “Nagaya ma mopafi veala aye hale-ma-tesua kano mainoe. Nagai nakavema malesaya veamogatama maige maige tamahaimula hanea hale yana alitetama haniki yapina ute ete ohugahae.” huno hie. 13 Higeya Falasia vayamoya Yisasifena mage huya hae “Kagaya kagaikaa kehe hu-falote nehananagi kekahena havita tametiti ohugahune.” huya hae. 14 Hageno Yisasia mage huno hie “Tamage nagaya nagainiahe kea nehuanagi hua kehena havitama tamameti hiho. Naafene nagaya aepama henama emainoa kumaene visua kaene age-mainoanagitama tamakaya nagayama emainoa kumaene visua kaene oagenae.
15 Tamakaya ma mopafi veamogamina no maiyateti fako nehayanagi nagaya nago kanomo no maiyana fako nohue. 16 Fako nohuanagi nagaya nago kanomoma fako hu nea-tesugenofena kema hua kelela havitama tamameti hiho. Nagaya nagainige fako nohuanagi hu-natenea Nenafaa nagaiene tole huno aliyana nealino fako nehie. 17 Tamakai mono kemoa mage huno nehie ‘Tole kanolatamoganima keanimoma nagoke katema visiana keanimoa tamage hugae.’ hutama nehayane. 18 Nagaya nagainiahena kea hu-falote huna nehugeno nagaima hu-nategena emainoa Nenafaa nagaifena ania huno hu-falote nehie.” huno nehie. 19 Higeya haviteya Falasia vayamoya mage huya havigae “Negafaema hana kanoa hanate maine?” huya havigageno Yisasia mage hie “Tamakaya nagaima onagenayana Nenafana ania hutama oagenae. Nagaima nage-mainaleasipa Nenafana ania hutama age-mainaleasine.”
20 Yisasia mani kea ala mono nopina muse yama nemalaya kaiyaga maineno mani kea hu-mave-lianagi agayama falisia kanaamoa aupa ohunea yafe nago kanomoa agaila atafa ohune.
Yisasia veamogamifena “Visua kumatega ougahae.” huno nehie.
21 Yisasia eteno nagoene mage hu-maine “Nagaya ago visugetama nagaifena natiyegahayanagi tamakaitami kefo yatamia oataletama hanesigetama faligahae. Nagayama visua katela tamakaya ougahae.” huno hie. 22 Higeya Yuta vayamoya amakaiamifina mage huya hae “Nagayama visua katela tamakaya ougahae hunoma hia kemona aepaa agaia augafa hae-faligahe nehifi?” huya hae. 23 Hageno Yisasia mage huno hie “Tamakaya afetegati emainayanagi nagaya anafinagati emainoe. Tamakaya ma mopafiti emainayanagi nagaya ma mopafiti omenoe. 24 Naafene nagaya tamakaila ago tamaha-pai-mainoe ‘Tamakaitami kefo yatamia oatalesageno hanesigetama faligahae.’ huna hu-mainoane. Tamakaifema nagaya ‘Maa kano mainoe.’ huna hu-mainoa kehe havitama tamakupi maletama tamametitima ohisayana kefo yatamia oataletama hanesigetama faligahae.” huno hie. 25 Higeya “Kagaya tagae?” huya havigageno Yisasia mage hie “Nagaya lanae huna tamakaila hagotena tamaha-pai-mainoane. 26 Tamakaifema kasagoya kema, hu-lamatena fako hisua kea hane. Nagaima hu-na-tegenama emainoa kanomoa tamage keage kano mainegena agaitegati nagaya havimainoa ke ma mopafi veamogatamina tamaha-nepauve.” huno nehie.
27 Ani kea Nefafema nehigeyagi amakaya haviya aepaliya ohavinae. 28 Ohavinaya yafe Yisasia mage hie “Tamakayama ikapinagati emainoa kanoa vayamo natenea kanomonina yafaga yosale alisagama hisaya kanafina tamakaya nagayama ‘Ani kano mainoe.’ huna hu-mainoa yafe havilama hutama havigahae. Nagaya nagaini nagesafitila nago yana nohue. Aao nagaila Nenafama hu-mainea keage nehugetama nehavie. 29 Nagaima hu-natenegena emainoa Nenafaa nagaiene maineno mukia kanalela agayama musema hia kavama huafenagino nagaila nonatale.” huno hie. 30 Higeya kasagoya veamoya Yisasima hia ke haviteya amakupi maleya amametiti nehae.
Ke-lamagemoa alino tamakaila nofi hu-lama-tenaya yana hano hisigetama afa vea maigahae.
31 Yisasia amakupima maleya amametitima haya Yuta vayafena mage hie “Tamakaya nagai kema mukia kanafima akavema malesayana nagai ke havisaya anagania maigahae. 32 Nagayama tamagema hua kema havilama hutama havisagenoa ani ke-lamagemoa tamakaila kanama lamahaiya yamoa nofi hu-lama-tenaya yana hano hisigetama afa vea maigahae.” huno hie. 33 Higeya kenonaa mage hae “Tagaya Apalahamu nofi vaya mainona yafe nagoa vayamoya nofila hu-la-tageta miya oali aliyana oalinone. Naa higeka tagaifena nofila hu-lama-tagetama miya oali aliyapi mainaya vea ali hano hisugetama afa vaya kana hutama maigahae huka nehane?” huya hae. 34 Hageno Yisasia kenonaamia mage hie “Tamage-lafa huna tamaha-nepauve mukia veama kefo kavama taloma hisayana kefo yaamimoa nofi hu-ma-tegeya miya oali aliya veane kana huya mainae. 35 Nagi miya oali aliya veala nagoa afamopina agola omaigahayanagi atenea nafaneamoa agola ani afamopi maigahie. 36 Anumaya Koti Nafanemoa kefo yatamimoma tamatafa hu-mainea nofila alino lagama hu-taleana tamage huno ago alino laga hu-talegetama kanale hutama mainae. 37 Nagaya ago havimainoe tamakaya Apalahamu nofi vaya mainayanagi nagai kemoa tamakupina omalenea yafe nagaila nahaegahena nehae. 38 Nagayama nehuana Nenafama nave-li-mainea yayagahe nehuanagi tamakaya tamakaitami nelamafa tamaha-pai-mainea kava nehae.” huno nehie.
39 Yisasia higeya Yuta vayamoya haviteya mage hae “Nelafaa Apalahamu maine.” huya hageno Yisasia mage hie “Tamagema tamakaya Apalahamu nafaneyagama mainaleasina agayama nehia kavala talo haleasine. 40 Talo haleasinagi menia nagaya tamage kema Nenafategati havimainoa ke tamaha-pauva kanomonia naa higetama nagaila nahaegahena nehae. Apalahamua naa kavala ohunea yane. 41 Tamakaya nelamafa nehia kava nehae.” huno higeya “Itatimoa moli hu-liteno huno otateneane. Tagaila Anumaya Kotia agaiage nagoke nelafa maine.” huya hae.
42 Hageno Yisasia mage hie “Tamagema Anumaya Kotia nelamafama maineleasina nagaya Anumaya Kotitegati emainoa yafe nagaifena tamahaileasine. Nagainia nagesafitila omenogi Anumaya Kotia agaia hu-na-tegena emainoe. 43 Naa higetama kema hua kea havilama hutama nohaviye? Mani kemona aepaamoa maa hu-maine tamakaya havisaya tokiyatamia omaleanegitama nagai kea ohavigahae.
44 Tamakaila Satania lama-tenea nelamafa agu agesa tokiyaage hutama nelamafa akave nemalae. Aepama he-mainelegati vaya hamaeno fali-ma-tegeno omai kanoe. Ani kanomo agupina tamage kemoa omalenegeno havigema hiana mukia kanale nehia kava nehie. Ani kanoa havigeage kanoe. Mukia havigema hu yana Satania agaiafiti havigeage kemona aepaa maine. 45 Nagaya lamakaifena tamageage ke nehua yafe havilama hutama tamakupi maletama tamametitia nohae.
46 Hana veamoga nageteka nagaifena ‘Kefo yakaa hane.’ huka fako hu-nena-teka hu-falote hunategane? Aao, ania ohugahae. Nagaya lamageage kea huna tamaha-nepauvanagi naa higetama nagaifena tamakupina havi nomalae? 47 Nagoa veala Anumaya Koti nafaneyaga maineya Anumaya Koti kea nehaviyanagi tamakaya Anumaya Koti nafaneyaga omainaya yafe nagai kea nohaviye.”
Yisasia “Apalahamua falote ohunea kanafina nagainia nagaya mainoane.” huno nehie.
48 Yuta vayamoya kenonaa Yisasifena mage huya hae “Tagaya kagaifena tamage nehune ‘Samelia kano mainane. Kefo Avamumoa kagupina tamage maine.’ huta nehune.” huya hae. 49 Hageno Yisasia mage hie “Nagaipina Kefo Avamula omaine. Aao nagaya Nenafa agi alisaga nehugetama lamakaya nagai nagia alitama afepinaga nemalae. 50 Nagaya nagia alisaga nohuanagi nagoke kanomoa nagai nagia alisaga hisia kano maine. Ani kanoa, Anumaya Kotie, kaiyekea hu-ma-tesia kano maine.
51 Tamage-lafa huna lamaha-pauve nagai kema akavema malesamoya ofaligahae.” huno hie. 52 Higeya Yuta vayamoya mage hae “Ani kema hana yafena tagayama havunana kagaikaa kagupi Kefo Avamula maine. Apalahamuene nayona mainaya Anumaya Koti amaune vayamoya fali-mainagi kagaya ‘Nagai ke akave malesamoya ofaligahae.’ huka nehano? 53 Apalahamua taginagomona ‘Agase-mainoa kano mainoe.’ huka nehano? Apalahamua faligeya Anumaya Koti aune vayala ago fali-mainae. Kagaya hanaa augafa kano mainoe huka nehane?” huya hae.
54 Hageno Yisasia mage hie “Nagaya nagima alisaga hisuana afa ya kana hugahianagi Nenafa tamakaya ‘Anumaya Kotitimo maine.’ hutama nehaya kanomoa nagai nagia alisaga nehie. 55 Alisaga nehianagi tamakaya agaila oagetafa hu-mainae. Nagaya agaila ago age-mainogi ‘Agaima oagenoe.’ huleasina tamakai kana huna havigeage kano mauleasinagi nagaya ago agaila age-mainoanagina agai kea akave nemaloe. 56 Apalahamua tamakinagomoe nagayama ma mopalema falote hisua kanahe agesia yafena musena hu-maineanagi agetenoa tusia muse hu-maine.” huno hie. 57 Higeya Yuta vayamoya kenonaa mage hae “Kagaya fifitia (50) kafua ohunanagi kagaya vayatama omainane. Apalahamuna age-mainano?” huya hae. 58 Hageno Yisasia mage hie “Tamage-lafa huna tamaha-nepauve Apalahamuna oatenele nagaya hagotena monafinaga mainoane.” huno nehie. 59 Ani kema hia yafe yafa kayoteti aliya aiko-ligahe nehageno Yisasia fala-kino amataleno ala mono no kategati hati-lavino umaine.

- Yoni
- <
- 8
- >

© 2002 Wycliffe Bible Translators, Inc.