- Matiu
- <
- 23
- >

23
Kahegi kema havilinaya anagamoya kefo yaene nehaya vayale.
1-2 Yisasia melitaluma hu-maiya vayafeene agaiaenema tokaiya nemaiya anagafeenena mage huno hie kahegi kema havilinaya anagaene Falasia vayaene Mosese kea huge hama-velige nehae. 3 Nehayanagi tamaha-paiya kea akave malegahayanagi kefo yama nehaya kavaamia tamakaveno hu-teho. Amakaya ala kenakea nehayanagi amakaiamima haya kemona akave nomalae. 4 “Kahegi kea akave maleho.” huya mukia veamogamina kanaage yakefa amayonalela nemaleya nehagi amaya hugahena nagoke amakinagoa maleya amaya ohageya tusia kana yakefa nealiye. 5 Mukiama nehaya kavaamia “Veamoya tagesae.” huya Anumayamo kae-malenea kea hanea keayola veamoya agesayafe ala keayola talo huya yagamusago kana huya hamanile ko nefiya kena atupaamile ayaaya konagali nofila aye-maleneya hu-nealiyane. 6 Nehuya mono nopiene imuleene “Ala vayaage nemaiya siale maigahune.” huya nehae. 7 Vaya atagu-nefaya kumapi mo-vaiyatete nehuya “Naa vaya mainae huya ali falu fala hu-la-tesae.” huya nehayane. 8 Nehayanagi nagaya tamakaifena “Ala tisa kanomogae.” huya ohiho. Tamakaila nagoke huge lama-ve-lige hisia kanotami nagaya mainogi tamakaya nagoke avamete mainetama nagoke konaga kana maiho. 9 Ma mopafi mainetama nago kanomofena “Nelafae.” hutama ohiho. Tamakai Nelamafaa nagoke ikapinaga maine. 10 Tamakaifena nagoa veamoya “Kava kanotimogae.” huya ohiho. Kalaisia agaiage kava kanotamia maine. 11 Tusia ala kanoa tamakaipima mainesiana aliya kanotami kana huno maino. 12 Nagoa veamoya amakaiami amaugafama aliya haisagenoa Anumaya Kotia “Osi kano maiyo.” huno hu-tegahianagi nagoa veamoya “Osi kano mainoe.” huno hisigenofena Anumaya Kotia agia alisaga huno anale malegahie huno hie.
Yisasia kahegi kema havilinaya anagaene Falisia vayaenefena “Kefo kavaenena nehaya vayale.” huno hie.
13-14 Avonio kahegi kema havilinaya anagamogatamaene Falisia vayamogatamaenena vagala vayalagi kaye ho. Anumaya Kotia kava yagai-mainea yapi veamoya ugahe nehayanagi “Oviho.” hutama katile-neamatae. Tamakaya “Ani nopi ohaigahune.” hutama haleti nagoa veamoya “Hai falegahune.” huya haya veamogamifena “Hai-ofalegahae.” hutama katile-neamatae.
15 Avonio kahegi kema havilinaya anagamogatamaene Falasia vayamogatamaenena vagala vayalagi kaye ho. Tamakaya hagelimo agegayalegaene mopafiene vai-neayetama “Nagoke kanomo Yuta vayamogati mono kea havisie.” hutama huge ave-lige nehayanagi kefo yafe hu-ve-nelitama havi kapi avaletama atageno tamakayama haya kavala tamakaila tamakaseno tusia kefo yana nehianagino hani yapi tegelege nehia atafi tamakaiene ugahie. 16 Avonio tamakaila tamaulaga asu hu-mainegetama veafena “Kaana tamave-ligahune.” hutama nehaya vayamogatama kaye ho. Mage hutama nehae “Nagoa veamoya ‘Ala mono nomo agile hu-lokiya vaina tamagelafa nehue.’ hunoma hisiana ‘Afa ke kana hu-maine.’ hutama hu-mainagi nagoa veamoya ‘Ani mono nopima kanileta yafatetima talo hu-malenaya yamo agile hu-lokiya vaina tamagelafa nehue.’ hunoma hisiana ani kema hisia kanomoa hia kea hu-lama huno hino.” hutama nehae. 17 Tamakaila tamaulagamoa asu hu-mainegetama aifonafo vaya mainae. Na yamo ala yana hane? Ani kanileta yafateti talo hu-malenaya yano? Ifi ani mono nomoa ala yakefa haneo? Aao anima kanileta yafateti talo hu-malenaya yana mono nopinaga malenaya yafekeya alu aotage yana hane. Naa hu-maineafe mono nomoa agaseno ala yakefa hane. 18 Tamakaya mage hutama nehae “Nagoa veamoya ‘Mono nopi sipi sipi heya nemalaya folamo hanea yate agi ayena hu-lokiya vaina tamagelafa nehue.’ huno hisiana afa ya kana ke nehigi hesaya yafe folamole nemalaya sipi sipihena nagoa veamoya ‘Agi ayena tamagelafa hu-lokiya vaina nehue.’ huno hisia kemona ani veamoya hu-mainesaya kemona akave maleya hiho.” hutama nehae. 19 Nehayanagi tamaulaga asu hu-mainea vea mainae. Na yamo ala yana hane? Anumaya Kotina sipi sipi amisaya yano ifi muse yama nemalaya folamoa ala yane? E, folamoa ala ya hane. Nagoa sipi sipia ani folamole nemalayafe alu aotage sipi sipi haneanagino folamoa tusia ala yane. 20 Nagoa veamoya “Folamomo agi neayone.” huya hisaya veamoya mukia yama ani folamolema nemalaya yafeene nehae. 21 Nagoa veamoya “Ala mono nomo agi ayena hu-lokiya vaina tamagelafa nehue.” huyama hisayana ani mono nomofeene ani nopima mainea Anumaya Kotifeene nehae. 22 Nagoa veamoya “Ikamo agile hu-lokiya vaina tamagelafa nehue.” huyama hisayana Anumaya Kotina siaaene ani yatema mainea kanomofeene nehae.
23 Avonio kahegi kema havilinaya anagamogatamaene Falasia vayamogatamaene vagala vayalagi kaye ho. Tamakaya supu tala yaene atuene hefi kana yaene osi osi yana alitama tenia (10) haya malenafiti nagoke haya Anumaya Kotina neamiyanagi kahegi kefina ala yamona aepaa neatalae. Fatago hutama kaiyeke hu-matesaya yaene kayone hutama maisaya yaene Anumaya Kotife havitama lamakupi maletama tamametiti hisaya yaene ago neatalae. Hagotetama ani aepaa hanea kea hutetama anile supu tala yaene atuene hefi kana yaene alitama tenia (10) haya malenafiti nagoke haya Anumaya Kotima amisayana kanaleya hugahie. 24 Tamaulaga asu hu-mai veala “Nakave eho.” hutama nehaya veamogatama tamakaya mage nehae “Osi osi havigafa nesuna tipina maineanagita onegahune.” hutama neatalayanagi ala hosia nesaya tipina mainegetama netama nenakaiye.
25 Avonio kahegi kema havilinaya anagamogatamaene Falasia vayamogatamaene vagala vayalagi kaye ho. Amega lamaugafale kava hutama masutamiene yopatamiene amega kaiyagaa sese nehayanagi tamakupinaga musufa yama nehaya yaene tamaugafa age lama-haye nehaya yatamiene hiya hu-lama-teneanagi sesela nohae. 26 Tamaulagamoa asu hu-mainea Falasia vayamogatama hagotetama ti kemo ayopinagaene yopamo ayopinagaene sesema hisayana amega kaiyagaenena oniyaagela ohugahie.
27 Avonio kahegi kema havilinaya anagamogatamaene Falasia vayamogatamaene vagala vayalagi kaye ho. Tamakaya maa nehae vaya komulema mopama ayeya ali-masave huya ali konagali hu-malayanagi ani komufinaga vayala kasaligeno ayamufama ali yogita huno havi yama hu-lavia avamete kava nehae. 28 Nehayanagi tamakayaenena ani kavakeya hutama mainae. Veamoya amega tamaugafale nelamakeya “Fatago veane mainae.” huya nehayanagi tamakupinaga havigema nehaya yatamiene kefo yama nehaya yatamiene kasago hu-maine.
29 Avonio kahegi kema havilinaya anagamogatamaene Falasia vayamogatamaene vagala vayalagi kaye ho. Anumaya Koti amaune vayaene fatago kavama hu-mainaya veanenema faligeya he-vai-ma-tenaya komulega tamakaya kanagune hu-maletama mainae. 30 Mainetama mage hutama nehae “Tagaya tototimoya mainaya kanafima mainoteasina Anumaya Koti amaune vayala hamaonageya ofalileasine.” hutama nehae. 31 Ani kema nehaya kemoa “Amaune vayala hamayageya fali-mainaya vayamogami nafaneamimogata mainone.” hutama nehae. 32 Nehayanagi tamakinagomoya kefo yama hu-mainaya kavala tamakaya nagoene hisageno hiya hisie. 33 Tamakaya osifavemogatamae. Osifaveyagamo nafanemogatama Anumaya Kotia “Hanimo aguafi agola tamakata aisia kumate umaiho.” huno kaiyekema hu-lama-tesiana hanaa hutama faletama ugahae? 34 Ani yafe nagaya amaune vayaene havi haviyaami hanea vayaene hu-lama-ve-neliya vayaene tamakaitema hu-ma-tesugeya esagetamahena nagoamogamina yafaga yosale nili hetama asaisageya faligahae. Nagoamogamina mono nopinaga hegi kayoteti hamaetama ali-haviya hu-matesageya alu kumate kumate faleya ugahae. 35 Hamaesageya falisaya yafe ma mopafina mukia fatago veamogamina ago hamayageya fali-mainaya kolamoa Evoloa kefo yana ohunea kanoagi hagoteya hayageno falitegeya nagoa hamaeme hamaeme ageno hano higeya haenagalafa Pelakia nafanea Sekalaiyana ala mono nomo kegiyamo amunopi yafa folamole heti-mainegeya hayageno fali-mainegi tamakaya menima mainaya veamogatama agoma hu-mainaya kefo yamo anonaamia aligahae. 36 Tamage huna tamaha-nepauve ago hamayageya fali-mainagi tamakaya menima mainaya veamogatama agoma hu-mainaya kefo yamo anonaamia tamakaya aligahae.
Yisasia Yelusalemu mainaya vayafe “Nahau nehae.” huno hu-maine.
37 Vaeha Yelusalemu mainaya veamogatama tamakaya Anumaya Koti amaune vayala nehamaetama Anumaya Koti hu-ma-tegeya tamakaitega aya vayala yafa kayoteti tavata hamae-mainagi nagaya mukia yupa a kokolemoma nafaneama agekonafinaga alitaluma nehia avamete huna tamakaila nagaya nagainialega alitalu hu-lama-tegahe nehugetama tamakaya “Ania kavala ohuo.” hutama nehae. 38-39 Nehagi haviho na ma mainaya kumafena Anumaya Kotia ago neataleno “Aoteyamaae.” huno hu-maineanagitama menia nagoene onagegahagi “Anumayamo aliya aligahe higeno hu-tenea kanoa Anumaya Kotia kanale manua amisie.” huya hisaya kanafina nagoene nagaila nagegahae huno hu-maine.

- Matiu
- <
- 23
- >

© 2002 Wycliffe Bible Translators, Inc.