- Yoni
- <
- 20
- >

20
Yisasia fali-mainefiti eteno he-ti-maine.
1 Sota yupa kola otinegeno Magatala kumate Maliaa natemaa Yisasina he-vai-tenaya komulega umaine. Uno mogeana komumo avayalema aiso hu-malenaya yafana ago alike-li-talenageno avayalela omalegeno moge-maine. 2 Mogeteno eteno aiya-yeno Yisasima nehaiya kanoene Saimoni Pitaene mainaale eno mage huno hana-paiye “Alatimona komufitila ago aliya hanatepi atenae.” huno hana-paiye.
3 Hana-paigeana haviteana Pitaene Yisasima nehaiya kanoene Yisasi komulega umainae. 4 Anaiya-yeana ani komulega vaaleti Yisasima nehaiya kanomoa Pitana agaseno aupaa komule hagoteno umaine. 5 Uteno mope hu-maineno ageana Yisasina aye-gasagi-tenaya kenaage hanegeno ageanagi anifinaga hai-ofalene. 6-7 Hai-ofaleno mainegeno Saimoni Pitaa akave eayamo ani komufinaga aupaa hai-fale-maine. Haino mogeana nagoa aye-gasagi-tenaya kena neageno anutema ki-tenaya kenaene Yisasina augafalema aye-gasagi-tenaya kenaene nagopi tokaeno omalenegi aote kaiyaga aye-gafage-kino malenegeno haino moge-maine. 8 Neagegeno Yisasima nehaiya kanomoa komulema hagoteno umainea kanoa anifinaga hai-faleno mo neageno komufitima he-ti-mainea yafe “Tamage nehie.” huno havino agupi maleno ametiti nehie. 9 Ani kanafina mukia anagaamoya Anumaya Koti kema kae-malenaya kea havilama ohunae. Ani kemoa mage huno hu-maine “Yisasia fali-mainesifiti he-tigahie.” huya kae-malenaya kemona havilama ohunae. 10 Anakaya Yisasienema tokaeana nemaia kanolatana anifinagati hati-laviana noanilega eteana umainae.
Magatala Maliaa Yisasina age-maine.
11 Maliaa ani yafakamo avayale he-tino maineno avi neateno ape huno ani komufinaga aulu heno neage. 12 Ageana tole ensole kanolatana efeage kenaani failiana Yisasi augafama malenaya yate mopale mainae. Nago kanoa anuma malenalega maigeno nago kanoa aiyama malenalega maigeno hu-mainaageno anake-maine. 13 Neanakegeana Maliafe mage hae “Amogae naa higeka avia neatane?” huana havigaageno Maliaa mage huno hie “Alaniamona aliyama mo malaya kumala oagenoa yafe avi neatoe.” huno hie. 14 Nehuno mai-yahae huno ageana Yisasia he-ti-mainegeno ageanagi augosafina agelama ohune. 15 Agelama ohigeno Yisasia mage hie “Amogae naa higeka avia neatane? Tafe ati neayane?” huno havigegeno Maliaa agesafinaga mage huno hie “Ma kanoa hoyalema yagai-mainea kano maine.” huno agesafinaga nehavino mage huno hie “Musekaa nehugi kagayama alika umainenukahena malenesana kumafena naha-paigena molino.” huno hie. 16 Higeno Yisasia mage huno hie “Maliao.” huno higeno ani amoa maiyahae huno Yuta vayamogami kefiti mage huno hie “Laponae.” huno hie. Ani kemoa takai kefina “Hu-lave-nelina kanomogae.” huno hie. 17 Higeno Yisasia mage hie “Nenafa mainelega ohainogi natafa ohuka nagananimogamina mage huka mo hama-paiyo ‘Nagaiene tamakaiene Nelafatega haigahe nehue. Nagai Anumaya Kotitegaene tamakai Anumaya Kotitegaene haigahe nehue.’ huka mo hama-paiyo.” huno hie. 18 Higeno Magatala Maliaa viayamo Yisasienema tokaeya nemaiya anagaamogamina mage huno hama-paiye “Nagaya Alaniamona ago agoe.” huno nehuno “Nage mage huka hama-paiyo.” hunoma hapaiya kea hama-pai-maine.
Yisasia alevenia (11) anagaamogamite evayi hu-maine.
19 Yisasia fali-mainefitima he-ti-mainea Sotamona hanipinaga Yisasina alevenia (11) anagaamoya Yuta vayafena koliami huya fita kiya tokiyaage hu-maleteya nopinaga alitalu huya mainae. Mainageno Yisasia evayi huno amunoamifi me he-ti-maineno mage hie “Tamaipamoa falu nehinagetama maiho.” huno hama-paiye. 20 Hama-paiteno akaima ayapima nilima he-malenaya afuguene haopafina kevema aye-mainaya afuguene amave-neliye. Amave-ligeya alevenia (11) anagaamoya Alaamimona ageteya amakuamoa tusia muse hia kava hae. 21 Hageno Yisasia nagoene mage hie “Tamaipamoa falu nehinagetama maiho. Nenafaa hu-na-tenea augafa kava huna nagaya tamakaila hu-nela-matoe.” huno hie. 22 Mani kema nehunoa haimula fu huno neamamino mage huno hie “Tamakaila Alu Aotage Avamula nelamamugi avaleho. 23 Nagoa veamogamina ai-geama-tetama kefo yaamima atale-ma-tesayana Anumaya Kotia ania huno ani kefo yaamia ai-geama-teno atale-ma-tegahie. Kefo yaamima ai-geama-tetama atale oamatesaya veamogamina Anumaya Kotia kefo yaamia ai-geama-teno atale oama-tegahie.” huno hama-paiye.
Tomasia Yisasina age-maine.
24 Yisasima amakaite evayima hu-mainea yupa alevenia (11) anagaafitila nago kanoa amakaienena omaine. Ani kanoa, Tomasie, nago agia Titimasie, tagai kefina kuyave nafane, ani kanoa omaine. 25 Omainegeya amakaya “Tagaya Alatimona age-mainone.” huya hane-paigenoa Tomasia mage hie “Yisasina nilima he-malenaya afuguma oagena, naginagoma nilimo kapima omalena haopafima keve honomuma aye-malenaya afugupima nayama ovainunahena mani kea alina nagupina malena nametitia ohugahue.” huno hie.
26 Sevenia (7) kana maiteya Yisasina alevenia (11) anagaamoya eteya ani nopi mainageno Tomasia amakaiene maine. Fita kiya tokiyaage hu-malayanagi Yisasia evayi huno amunoamifi me he-ti-maineno mage hie “Tamaipamoa falu nehinagetama maiho.” huno hie. 27 Tomasifena mage hie “Kaginagoa male me maleka nayapi nafugula ago. Kayana nahaopalema hanea nafugupina vaika ago. Ageteka tole kagesama havina kagesa neataleka nagaifena havika kagupi maleka kametiti huo.” huno hie. 28 Higeno Tomasia mage hie “Kagaya Alaniamogae Anumaya Kotinimoga mainane.” huno hie. 29 Higeno Yisasia mage hie “Kagaya agoma nagana yafe kagupina maleka kametitia nehananagi onagenesaya veanemoyama haviya amakupi maleya amametitima hisaya veamoya tusia muse hugahae.” huno hie. 30 Yisasia alevenia (11) anagaamogami amaulagafina alua alua tokiya avameyayaga hu-maineanagi ani yana mukia mani autamafina okaenoe. 31 Okaenoanagi manima kae-maloa kea tamakaife huno Yisasia, Anumaya Kotina nafaneamoa, tagu tamema ali-gatisia kano maine hutamama havitama tamakupi maletama tamametitima hisaya yafe kae-malenoane. Ani yafe havitama tamakupi maletama tamametiti hisayana Yisasi agileti agola maige maige hisaya tamahaimula aligahae huna kae-malenoe.

- Yoni
- <
- 20
- >

© 2002 Wycliffe Bible Translators, Inc.