- Aposolo
- <
- 24
- >

24
Yuta kava vayamoya Filikisi aule Polona kaiyeke hutenae.
1 Faefua (5) kanamoa hano higeya mono nopi hagote kava kanomoa Ananaiyasiene nagoa vayatamaene nagola ke havino fatago nehia kanoa Tetulusiene Sisalia elaviya emaineya Polona kaiyekema hutegahe haya kea ala Kamani kava kanomona hapaimainae. 2-3 Hapaigeno haviteno Polofe ke higeno egeno Tetulusia aepa heno Polona kaiyekea huneateno mage huno hie “Kanale Kamani kava kanomoga Filikisigae kagayama kava yagai-mainanafena tagaya kanaleya huta yuna heta mainonageka kasagoya kanale kavakeya huka kasagoya kumatema laya hisana kea hanageta aluya huta musekaa humainonane. 4 Nagoa kene hugahe huanagi amusekaa nehunagi menima kahapaisuna kea osi kea havio. 5 Tagayama agonana ma kanoa Poloe tusia havi kavayaga nehuno mukia kumate Yuta veamogami amunoamifina hetino ke vaino tu hisaya ke hamanepaino Nasaleti Yisasi kema nehaviya veamogami ala kanoami maine. 6-7 Maineno tagaiti ala mono nopi hilato ohunea kava hugahe hianagi mo-tafa huta tagaiti kahegi keleti kaiyekea hutegahe hunanagi ati vayate ala kava kanoa Lisiasia eno tokiyaaleti tayapiti mevaleno umaine. 8 Avaleno emainegi kagaya havigeteka kaiyekema hutesanana mukiama humainona kea agaia avayafiti aepaa hinageka havigane.” huno humaine. 9 Higeya Yuta vayamoyaenena “Tamage nehie.” huya nagoene Polona kaiyekea hutenae.
Poloa Filikisitela kea huhaleno humaine.
10 Ala Kamani kava kanomoa Polofe “Kaiyeke huo.” huno ayateti avamename higeno Poloa mage huno humaine kagaya ayaaya kafufima ani nofi vayatela kaiyekema humatenana yafena havina kolia nohue. Naipa kanale yapiti kenonakalela kahapaisue. 11 Hama-vigesanana kahapaisageka havigane nagaya ayaaya kanagefa Yelusalemua haina omainogi tuelufua (12) kana kanoa Anumaya Koti agi alisaga hugahe Yelusalemua haina mainoe. 12 Hainama mauvana nagaya ala mono nopi mainena nagoa vayaenena kea ovainoe. “Nagaitela veala melitalu hiho.” huna ohunoe. Mono noyagafiene ala kumapienena ani kavala hugeya onagenae. 13 Onagenagi menia kaiyekema hunenataya kemona ma vayamoya “Tamage nehune. Age-mainonanagita aepaa kahapaigahune.” huya hisaya keamia omalegeya nehae. 14 Nehagi nago yafe kea hu-falote huna kahapaisue. Amakayama “Alu kategae.” huya nehaya kama, Yisasi kema nehaviya veamoya akave nehaya kana, taginagomoya nevaya kate neuna Anumaya Koti agia alisaga nehuna mukia kahegi kene Anumaya Koti amaune vayamogami kene havina nagupi malenoe. 15 Nagupi malenogi amakayama haya kea “Anumaya Kotia fatago huya maineya fali-mainesaya veanene kefo kava huteya fali-mainesaya veanene ali hetimategahie.” huna nametitia nehue. 16 Ani yafe Anumaya Koti aulagaleene veamogami amaulagaleene hilato ohunea kavala ohuna fatago huna maisua yafe kava yagaina nemauvane.
17 Mainoanagina ayaaya kafua alule mainoanagi menia Yuta nafunaganagamina nagoa mone amamisuafene huna Anumaya Koti muse yaene amigahe Yelusalemua hai-mainoe. 18 Naugafaene naguaene sese hutena ala mono nopi haina amitena mainogeya nage-mainae. Nagaienena nagoa vayala me-litalu huya keyesoa ohagena mainoe. 19 Mauvanagi nagoa Esiati Yuta vayamoya eya me nage-mainae. Amakayake nagaifena “Havi kava nehie.” huya humainaya ke kagai kaulagale me hunateho. 20 Omesageyahena ma ma mainaya vayamoya nagayama Kanisole vaya amaulema heti-mainoa yupa “Havi kava humaine.” huya humainesaya yafena me kahapaiho. 21 Kahapaigahagi nagaya ma yamaage amakai amunoamifina hetina humainoe “Veama fali-mainesafitila hetigahae.” huna humainoa keleti meni kanafina kaiyekea hu-nenatae huno humaine.
22 Higeno Filikisia Yisasi kema nehaviya veamoya haya kea havimaineanagino mage huno hie “Haile. Ati vayate ala kava kanoa Lisiasia elavino esigena kaiyeketamia fatago hulamategahue.” huno humaine. 23 Huteno ati vayate kava neyagaiya kanomofe ke higeno egeno mage hie “Polona avaleka nofi nopina mo hutegananagi tokiyaage huka nofila hu oateka atalenegeya nefuya kavela afaa memiya aya hisae.” huno humaine.
Filikisia Polona tole kafu nofila hutene.
24 Nagoa kanamoa hano hutegeno Filikisiene aamoa Yuta ale agia Talusilaene aageno Filikisia Polofe ke higeno eno Yisasi Kalaisife haviya amakupima maleya amametiti nehaya kea mehanapai-maine. 25 Mage huno hanapaiye “Fatago hutana mainetana tanaku tanakesale kava yagai hetofa hutana maio.” Anumaya Kotia haenagama kaiyeke humatesia ke nehigeno Filikisia koli nehuno mage huno humaine “Haile. Menia nenataleka eteka vuo. Haenaga aliyania omalesigena nagoene kekaa havigahue.” huno humaine. 26 Nehuno agesa mage huno havie “Poloma atalesugenoa nagoa mone namisifi?” huno agesa nehavino mukia yupa agaifena ke higeno egeana kaiyekea huana mainae.
27 Hume neaageno tole kafumoa hano hutegeno Filikisi aliyatema anonaa alimainea kava kanomo agia Polisiusi Fesatusie. Filikisia masave ageaino “Yuta vayamogamina hamaisia kava hugahue.” huno Polona nagoene nofi nopina atalegeno maine.

- Aposolo
- <
- 24
- >

© 2002 Wycliffe Bible Translators, Inc.