- Yoni
- <
- 13
- >

13
Yisasia amaiya sese hu-ma-tene.
1 Anumaya Kotima amakinagomogami amaugafama ali-gati-mainea yafe ala imu kigahe nehae. Ani imu kisaya kanaamimoa aupa hugahe nehigeno Yisasia ma agesa havimaine “Ma mopa atalena Nenafatega visua kanamoa ago evayi nehie.” huno nehuno mukia kanalema ma mopale maineyama agai kema nehaviya veamogamifena tusiya huno hau ayamopafi nehaino agola haume haume haino mo fali-maine.
2 Yisasienema tokaeya nemaiya tuelufua (12) anagaaene unena kavela nenageno Satania Yutasifena “Havisigi huka agesi huka hama-pai-sanageya Yisasina haesae.” huno agu agesa amine. Ani Yutasia nago agia Isakaliotia Saimonina nemofoe. 3 Satania aniama hisia agu agesa amigeno Yisasia ma agesa havimaine “Nenafaa mukia tokiya ago nayapi maleneanagina Anumaya Kotia hu-na-tegena emainoafe etena Anumaya Kotitega haigahue.” huno hu-maine. 4 Nehuno kavema neneletila neataleno he-tino ayaaya kenaa hateno nemaleno taulia alino amupi ai-gagino fai-line. 5 Fai-lineno tina alino yopafi taki-maleneno aepa heno agaia tuelufua (12) anagaamogami amaiya agupia sese hu neama-teno ai-gagi-linea taulileti alino hau hu-neamate. 6 Ali hau hu-ma-teme Saimoni Pitate vigeno Saimoni Pitaa Yisasife mage hie “Alaniamoga naigai naiya sese hu-na-tegahe nehano? Sese hu ona-tegane.” huno hu-maine. 7 Higeno Yisasia mage hie “Kagaya nagayama nehua kavala menia ohavinanagi haenagaa havilama huka havigane.” huno hapaiye. 8 Ha-paigeno Pitaa Yisasifena mage hie “Kagaya naiya sese ohutafa huka sese ohugane.” huno higeno Yisasia kenonaa mage hie “Kaiyama sesema ohisuana nagaienena omaitafa huka omaigane.” huno hapaiye. 9 Hapaigeno Saimoni Pitaa mage hie “Alaniamoga naama hinageka naiyaagela sese hu ona-teka nayaene nanuene sese hu-nato.” huno hapaiye. 10 Ha-paigeno Yisasia kenonaa mage huno hapaiye “Nagoa veamoya mukia amaugafama sese hu-malenaya veala amaugafalela oniyaamia omaleno haigafaage hamau-maineanagiya amaiyaage sese hugahae. Tamakaila kefo yama haya oniyatamia omaleno haigafananamaage hu-mainagi nagoke kanomona oniyaage hau-maine.” huno hama-paiye. 11 Hama-paiteno Yisasia agaima agesima huno haegahema hia kanoa ago age-mainea yafe “Tamakaya mukiamogatamina oniyatamia omalene huna nohue.” huno nehie.
12 Amaiya sese hu-ma-teteno kenaa alino vai-lino mopale maineno mage huno hama-vige “Nagayama hu-lama-toa kavala ago havilama nehafio? 13 Tamakaya nagaifema ‘Hulave-nelina kanomogae.’ nehutama ‘Alatimogae.’ hutamama nehayana tamage hutama nehae. Nagaya ani kanoema hutama haya kano mainoe. 14 Nagaya Alatamimona hu-lama-ve-neloa kanotamimona tamaiya sese hu-nelama-toe. Tamakaya ania hutama nelamafugami amaiya sese hu-ma-teho. 15 Nagaya hisaya kavala ago tamave-neluafe tamakaya nagayama hu-lama-toa kavala ania hu-ma-teho. 16 Nagaya tamagelafa huna tamaha-nepauve aliya kanoamoa kava kanoamona agaseno omainegi kayo kayo kanoamoa hu-tenea kanomona agaseno omaine. 17 Tamakaya mani kema havilamama hutetama mani kavama hisayana kanaleya hutama maigahae.
18 Nagaya ‘Kanaleya hutama maigahaema.’ hunama hua kea mukiamogatamifena nohugi nagayama nahaigena huyo-gi-malenoa-maamogamife nehavina mani kea nehue. Anumaya Koti kema nayoma kae-malenaya kemoa mage hu-maineane
‘Nagaienema maineno kavema nenea kanomoa aiya alisaga huno nagaila aye-nalata-pegahie.’ huno kae-maleneane.
Kae-maleneanagi meni kanafina mani kemoa efalote huno tamage hugahe nehie. 19 Haenagaa mani kemoma efalote hisigetama nagaifena mage hugahae ‘Agaya Anumaya Koti nafane maine.’ hutama havitetama tamakupima maletama tamametitima hisaya yafe menia ani kana yaufa falote ohunea kanafi tamaha-nepauve. 20 Tamage-lafa huna tamaha-nepauve nagoa veamoya nagayama hu-ma-tesua veama amavaleya falu falama hu-ma-tesayana nagaila ania huya navaleya falu fala hu-nena-tae. Nagaima navaleyama falu fala hu-natesayana hu-na-tenea kanomona ania huya avaleya falu fala hu-neatae.”
Yutasia Yisasina avaleno kame vaya amayapi ategahie.
21 Yisasia mani kea hama-paitegeno aipamoa kanaage higeno agu agesama havia agesamoa hivi huno talavate oategeno mani kea hu-falote nehie “Lamage huna tamaha-nepauve tamakaipitila nago kanomoga vayamo havisigi huka nagesi huka kame ya hu-na-tegane.” huno hie. 22 Higeya agaia tuelufua (12) anagaamoya oaufi aaufi hugetayana higeya “Tafepiga nehie?” huya mani kanomofena ohavinae. 23 Ohavigena nagaya Yonina agaiaenema tokaeya nemaiya anagapi nemauvanagino hau ayamopafi nagaifena hau-mainea kanogina avate tokaetaa mainoe. 24 Mainogeno Saimoni Pitaa anuteti avamename huno “Havigo.” huno naha-paino “Tafe nehane huka havigo.” huno nehie. 25 Higena nagaya Yisasina avaale mime una mainena mage huna havigoe “Alaniamogae tafe nehane?” huna havigoe. 26 Havigogeno Yisasia mage huno hie “Nagayama kavema alinama supufi ayetenama alina amisua kanoa nagesima hisia kano maine.” huno nehuno ani kavela alino supufi ayeteno Yutasia, Saimoni Isakaliotina nemofo amine. 27 Ani kavela amigeno alitegeno Satania aguafinaga mo hai-faleno mainegeno Yisasia mage huno hapaiye “Kagaya aupaa hisuema hisana kavala ago huo.” huno hie. 28 Higeya anilema mopale mainaya vayamoya Yisasia Yutasife hianagi ani kemona aepaa nohaviye. 29 Ohavinagi Yutasia mone pokisiamile yagaino nemaiya kanogiya nagoa vayamoya mage huya amakesa nehaviye “Yisasia agaifena ‘Ala imule mo nesuna yana molika eno.’ huno nehifi ifi ‘Moneamima omalenea vaya nagoa mone molika amamio.’ huno nehifi?” huya amakesa havimainae. 30 Havigeno Yutasia ani kavela aliteno aupaa kumatega hati-laviana tusia hani ki-mainea yapi umaine.
Yisasia yaufa kahegi ke hama-pai-maine.
31 Yutasia ago utegeno Yisasia mage huno hie “Menia ikapinagati emainoa kanoa vayamo natenea kanomoni nagia ali-saga hugahae. Nagaima nahaesagena falisugenoa Anumaya Kotia ala agi aligahie. 32 Nagaya falisua yafe Anumaya Koti agima ali-saga hisayana Anumaya Kotia navalesigena agaiene maigahue. Aupaa navaleno tokiya hale yapi ala nagi namigahie. 33 Nafaneyagania tamakaienena nagaya osi kana kanoa maitena visugetama nagaifena natiyegahayanagi amuha ohunayanagitama visua kumatela ougahae. Mani kea Yuta veamogami hama-pai-mainoanagina menia tamakaila tamaha-nepauve.
34 Menia nagola ohavinaya kahegi kea tamaha-paigahugi haviho. Nelama-fugamifena tamahau tamayamopafi tamahaino. Amakaya ania huya tamakaifena hamaisie. Nagayama tamakaifema nahau nayamopafima nahaiya kava hutama nelama-fugamifena tamahau tamayamopafi tamahaino. Amakaya ania huya tamakaifena hamaisie. 35 Nagi tamakaya mukia nelama-fugamifena tamahau tamayamopafima lamahaisiana muki veamoya tamakaila lamaketeya tamakaifena mage huya hugahae ‘Yisasienema tokaeya nemaiya anaga mainae.’ huya hugahae.” huno hie.
Yisasia Pitafena “Nagia alika fala-kigane.” huno nehie.
36 Saimoni Pitaa mage huno havige “Alaniamogae hanatega ugane?” huno havigegeno Yisasia mage huno hie “Visua kumatela menia nakavela ouganagi haenagaage nakavela ugane.” huno hie. 37 Higeno Pitaa mage huno hie “Alaniamogae nagaya na ya hinagena menia kakavela ougahe hugeka nehane? Nagaya kagaifene huna nahaimula atalegahue.” huno hie. 38 Higeno Yisasia mage huno havige “Kagaya nagaifene huka kahaimula atalegano? Tamagelafa huna kaha-nepauve hagoteno kokolemoa agea oainesigeka kagaya tagufa (3) kanale avane huka nagia alika fala-kigane.” huno hie.

- Yoni
- <
- 13
- >

© 2002 Wycliffe Bible Translators, Inc.