- 2 Kolini
- <
- 5
- >

5
1 Tagaya maa huta nehavune ma mopafi mainona taugafa yugu no kana hu-mainegi falisunagenoa ani nona fanane hisigeno Anumaya Kotia ikapinaga agola hanege hanege hisia no kana taugafa talo tala hulatene. Vayamoya ani nona amayatetila okinagi Anumaya Kotia agaia kimalene huta ago havimainone. 2 Havimainonanagi menia ma mopafi taugafale mainonafe “Kasalo tahae.” huta ikapinaga maisuna taugafa tamisia yafe tusiya huno nelahaiye. 3 Nelahaiyanagi ani laugafa aliteta hakalo kana huta omaigahunagi taugafaene veane maigahune. 4 Maigahunagi ma mopafi mainona taugafalela kana yamo higeta “Avovo.” huta kalagila neaita falisuna yafena notahaiyanagi maige maige hisuna taugafa alisuna yafena aluya huno nelahaiye. Maige maige hisuna tahaimumoa esiaamo haegafa kenama nefaiya avamete huno falino fananema hisia taugafa alino aiso hulatesigeta agola maige maige hisuna yafena aluya huno nelahaiye. 5 Anumaya Kotia tagaya agola maige maige hisunafene huno talo hu lateneanagita ani yafena “Tamage nehie.” huta havisuna yafe Alu Aotage Avamula lamine.
6 Tamineafe taguamoa kolia nohianagita havilama huta havilinone ma mopafi mainona kanafina ikapinaga Anumayamo avatela omainonane. 7-8 Omainonanagi Anumayamona oagenona kanafina agaife havita lagupi maleta lametiti hu-mainona yateti ma mopafina vaineayeta ma ma mainona taugafa neataleta Anumayamo avatela agola umaisuna yafena aluya huno nelahaiye. 9 “Ma mopafi mainonano falisunano Anumayamona haisia kavala hugahune.” huta huna yafena aluya huno nelahaiye. 10 Tagaya mukia veala nagoke nagokemogata Kalaisi aule mo hetisunageno mopalema havi auava yama humainesuna yafeene kanale auava yama hu-mainesuna yafeenena agelama huno fako hulateno tagayama maita nehisuna avamete anonatia tahaote tahaote tamisiafene huta Anumayamona haiya kavala nehune.
Tagaya veama alita Anumaya Kotiene nago amaipa humatesuna aliyatia hane.
11 Tagaya Anumayamofena “Kolia hisuna kano maine.” huta havilineta veamoya fatago huya maisaya auava yana amave-nelune. Anumaya Kotia lagupina nelageno “Kanale kava nehae.” huno nehio? Ifi tamakaya tamakuafinaga tagaifena “Kanale kava nehae.” hutama nehao? huna nehue. 12 Mani kea tagaiti lagi alita ala hisuna yafe nohunagi nagoa veamoya amega amaugafahe haviya muse nehuya “Fatago kavakeya nehuna veane mainone.” huya nehayanagi amakupina oageneya ani veamoya tagaifema tamahavi-gesagetama tagaifena “Kanale kava nehae.” hutama muse nehutama kenonaamia hamapaisayafene huta mani kea nehune. 13 Anumaya Koti aliya nealunageya nagoa veamoya tagaifena “Aifo vaya mainae.” huya nehayanagi ani aifo-nafo kavama hisunana Anumayamo agi alisaga hisuna yafe ani kavala nehune. Tamakai tamaya hisunafene huta kanale tagu tagesa nehavita Anumaya Koti aliyana nealune. 14 Kalaisia lagaifena hau ayamopafima nehaiya yamofe huta agai aliyana nealune. Nealita nago yafema havunana nago kanomoa mukia veafene huno fali-maine. Kalaisia tagaife huno fali-maineafe mukia veala agaiene tokaeta ago fali-mainone. 15 Faliteta ago eteta hetita haegafa veane mainonafe tagaiti tahaisia kavala ohisunagi tagaifema huno faliteno heti-mainea kanomona tagua amiteta agaima haisia kavakeya hisunafene huno Yisasia fali-maine.
16 Nayona veamoya nehaya kavafena ageteta amegati fako humainonagi menia Kalaisia tagaifema huno fali-mainea kema havuna yafe ani kea nago kanomofena nohune. Nayona Kalaisima humainea kavala ageteta fako hu-mainonagi menia ago havilama huteta ani kavala nohune. 17 Ani yafe nagoa veamoya Kalaisiene ailokaeya maiyaamo haegafa veala hapaeya mainageno atafa auava amaipamoa fanane higeno haegafa amaipa alino hapaematene. 18 Anumaya Kotia agaia ani yamona aepaa maineanagino agaienena kame vayaa mainonageno Kalaisina hutegeno eaamo Anumaya Kotiene melino taipa falu hulategeta agaiene nago taipale mainone. Mainonageno Anumaya Kotia “Nagoa veamogamina ani kavala humategahue.” huno humaineafe tagaya amaipa alita agaiene falu humatesuna aliyamaa tagaila lamine. 19 Nelamino “Veala nagaiene alitama amaipa falu hisia kea mage hutama hamapaiho.” huno mage humaine “Kalaisia tamakaifene huno fali-mainea yafe Anumaya Kotia kefo yatimo anonaa otamisia agesa haviteno ma mopafi veamogami amaipa alino falu humateno agaiene nagopi maiho.” huno hulatene.
20 Hulategeta Anumaya Kotia Kalaisi agile huhaleno tahapaigeta agai avayafiti kea mage nehune “Musetami nehunagi Kalaisia tamakaifene huno fali-maineafe Anumaya Kotina tamakoya hute yana ataletama agaiene tamaipa alitama falu hutama nagopi maiho.” huta tamahapai-mainone. 21 Nagi tagaila taya hisiafene huno hulateneafe nagola osi kefo yamaa omalenea kanoa, Yisasie, tagayama kefo yama hu-mainona yana alino Yisasi agupile maleno kefo yatimo anonaa amigeno kefo yama nehaya vaya kana huno fali-maineafe Anumaya Kotia tagaifena “Nagainia fatago veania mainae.” huno hulatene.

- 2 Kolini
- <
- 5
- >

© 2002 Wycliffe Bible Translators, Inc.