- Leveleseni
- <
- 3
- >

3
Satisi maineya mono note nevaya veatega ma kemoa umaine.
1 Satisi maineya mono note nevaya veate kava kanohena mage huka kao nagaya sevenia (7) Anumayamo Avamuene sevenia (7) kanefiyagaene nayapina atafa hulinoa kanomona mani kea tamahanepauve “Nagaya tamakai auava yatamia ago tamake-mainoanagiya veamoya tamakaifena ‘Agola maige maige hisaya hamaimu hanea veale.’ huya nehayanagi tamakaya nagai kema atalaya yafena ago fali-mainae. 2 Faligahe hayanagi tamauma fae-maiya yana neataletama hetitama kanale auava yatamia ali lokiya vaiho. Nagaya agoana auava yatamimoa Anumayaniamo aufina fatago ohunae. 3 Ohuneanagitama agoma havi-mainaya mono kehena tamakesamoa hao hinagetama akave maletama kefo yatamihena tamakua aiyahae hiho. Fae-mainesaletima he otisayana nagaya ‘Omegahie.’ hutama hisaya kanafi musufa vaya kana huna esuaamona kefo yamo anonatamia me lamamigahue. 4 Me lamamigahuanagi nagoa Satisi mainaya veamoya kanaleya hageno amakuamoa oniyaagela ohunea veane mainayanagiya efeage kenaamia faimatesugeya amatesia kava huya nagaiene ailokaeya vaiyegahae. 5 Vai neayesagena Sataniene tuma huya agase-mainaya veala efeage kena faimategahue. Maige maige hisaya hamaimu hanesia veamogami amakima kae-malenoa avopi ani veamogami amakia haneanagina aye ohananegahuanagina amakai amakia Nenafa auleene ensole vea amauleene huhalena hugahue.”
6 Nagi tamakesama hanesimoga-tama Avamumoa mono note nevaya veamogamifema hia kea haviho.
Filatelafia maineya mono note nevaya veatega ma kemoa umaine.
7 Filatelafia maineya mono note nevaya veate kava kanohena mage huka kao nagaya Anumaya Kotina alu aotage kanogina tamagelafa nehue. Tevitima kava yagai-mainea ki nofila nagaya ago alina fita yaki-malenoanagino nago kanomoa eteno alino fita okigahie. Nagaya fita ago alinama ki-malesugenoa nago kanomoa alino oyakigahie. 8 Nagaya mage nehue tamakai auava yatamia ago age-mainoe. Ageho tamakai tamaufina fita ago yaki-malogeno visaya fiamoa hane. Agoma yaki-malenoa fita nago kanomoa eteno alino okigahie. Tamakaya osi kanoa tokiyatamia hanegetama nagai kea akave nemaletama nagai nagia ali fala okigena age-mainoe. 9 Haviho nagoa veamoya mage nehae “Isaleli veane mainone.” huya havigea nehayanagi Satani veane mainayanagina nagaya amakaila alina tamaiyafinaga amatesugeya “Ago tagase.” huya ape humaineya nagaya tamakaifema nayamopafima nenahaiya yana amavelisugeya agegahae. 10 “Kana yapina tokiyaage hutama mailava hutama maiho.” hunama hu-mainoa kea ago akave malenagi mukia ma mopafi veamogamina avamema humatesua yapina tusia kana yamo falote hugahianagina tamau vaisugetama tamakaya ani yapina omaigahae. 11 Nagaya naiyayena aupaa egahugi. Atafa hulinaya kea atafa hutalako hulisayana nagoa veamoya tamamisua kanale yana tamahaofalegahae. 12 Atafa hulineya Satanienema tuma huya agase-mainaya veamoya no yosamo avamete kana hagena Anumayamo mono nopi ayena ali hetimatesugeya maigahayanagiya eteya outafa huya ougahayanagina amaugafale Anumayaniamo agiene Anumayaniamona ikapinagati esia kumamo agia, haegafa Yelusalemu kumamo agiene nagaila haegafa nagiene amaugafale kaemategahue.
13 Nagi tamakesama hanesimogatama Avamumoa mono note nevaya veamogamifema hia kea haviho.
Leotisia maineya mono note nevaya veatega ma kemoa umaine.
14 Leotisia maineya mono note nevaya veate kava kanohena mage huka kao nagaya kelamage kemona aepaa mainena efi efi huna mukia kanafina kea huhalena nehue. Nagaya mukia Anumaya Kotia ehema taloma humalenea yamona aepaa mainoanagina mani kea mage huna tamahanepauve. 15-16 Nagaya tamakai auava yatamia ago age-mainoe. Nagai kemona tamakavenona ohunayanagi tamakupina yasiage humainegeno amukoa nohie. Nagai kemoa tamakupina amukoagema hu-maineleasina musena huleasinagi nagai kea osia tamakupina malenageno muvalisua naipa nehigena nagaitegatila tamavalena hagayu hu-lamatalesua nagesa nehie. 17 Tamakaya mage hutama nehae “Kasagoya afenoyatia hai ali-mainone. Nago ya kanoahena aupa nohune.” hutama nehayanagi tamakaya havige nehagi haviyatafa hutama mainayanagiya veamoya tamakeya kalagi ai-lama-tesaya avamete hutama mukia yafena aupa hutama mainageno tamaulagamoa asu hu-mainegetama tamaugafa alapaage veane kana hutama mainaya yafena tamakaitamia noagae. 18 Naa humaineafe mani kea tamahanepauve mone afenoene veanema maisayafena nagaitegati kanileta yafana, atafi kae-malenaya yafana me miya hiho. Tamaugafa alapaage mainageno tamakaye hisia yama aiso hisayafe efeage kena me miya hutama failiho. Tamaulagafima falesaya masavena tamamisugetama falesageno tamaulagamoa kanale hinagetama agegahae. Ani yayaga nagaiteti me miya hiho. 19 Nagaya nayamopafima nahaiya veamoya nagai kema haviya akave malesaya yafena kayo kevea neamamuafe aluya hutama lamakesa nehavitama kefo yatamihena tamakua aiyahae hutama “Nagoene ohugahune.” hutama hiho. 20 Ageho nagaya fiate heti-mainena tamakaifena kea nehuanagitama ani kema nagoke nagokemogatama havitetama fitama yaki-natesayana haifalena tamakaiene tokaeta maineta kavela negahune. 21 Nagoa veamoya Sataniene tuma huya agasesaya veafena mage huna humategahue “Nagaya Satanienena tua huna agasetena Nenafama kava yagai-mainea sialela agaiene me lokaena mainoa avamete hutama nagaiene kava yagaigahae.” huna humategahue.
22 Nagi tamakesama hanesimoga-tama Avamumoa mono note nevaya veafema hia kea haviho.

- Leveleseni
- <
- 3
- >

© 2002 Wycliffe Bible Translators, Inc.