- Matiu
- <
- 3
- >

3
Ti fale-mate Yonia mono ke hu-haleno hu-maine.
1 Ti fale-mate Yonia evayi huno Yutia kame kotega maineno Anumaya Koti kea hu-haleno hama-pai-maine. 2 Yonia mage huno hie Anumaya Kotima ikapinaga kava yagaisia yamoa aupaa evayi hugahie. Evayi hugahigi tamakaya tamakua aiyahae hutama kefo yatamia “Nagoene ohugahune.” hutama ataleho huno hu-maine. 3 Ani kema hisia kanomofena nayona Anumaya Koti aune kanomoa, Aisayaa mage huno hu-maineane
“Kame kotegati nago kanomoa keha keha huno mage hugahie ‘Anumayamo esia kamaa ali hilato hutama ali fatago hiho.’ huno hugahie.” huno hu-maineane.
4 Yonia kemolo afumo ayolagefaleti fakani-male kena fai-line. Fai-lineno pulamakao augafaleti amunofila aye-talako huno ki-lineno kavea kenuene tumemo timaaene neneane. 5 Ani kanafina Yelusalemu veanene Yutia kotega veanene nagoa Yotani ti agegayalega hanea kumate veanene Yoni mainelega umainae. 6 Yotani titega emaineya kefo yaamihena hu-falote hageno Yonia ani Yotani tipi tina fale-ma-tene.
7 Tina fale-neama-tegeya Falasia vayaene Satiusi vayaene “Ti fale-la-tesie.” huya neageno Yonia amaketeno mage huno hie “Tamakaya osifaveyagamo nafaneyaga mainagi tamakaya havigeage vayamogatama Anumaya Kotia kaiyekema hu-lama-tesigetama tamaugafa tamakata aisia kanamoa aupaa efalote hisia yafena ‘Faletama viho.’ kea ta tamaha-pai-maine? 8-9 Hagotetama kefo yatamihema tamakua ai-yahae hu-mainesaya yana nave-lisagena tina fale-lama-tegahue. Tamakaya ‘Apalahamu nafaneyaga mainone.’ hutama ohiho. Nagaya tamaha-nepauve Anumaya Kotia ma yafatetila Apalahamu nafaneyaga afaa talo hileasine. 10 Tamakaya yosa kana hutama mainayanagi menia Anumaya Kotia tuna alino yosamo aipale maleneno kanale alagama oayenesia yosa atagino atafi hagayu huno kaegahie.” huno hie. 11 Tamakua ai-yahae hutama kefo yatamia atalegena nagaya titeti fale-nelama-toanagino nakavela nago kanoma esiana Alu Aotage Avamutetiene ataletiene fale-lama-tegahie. Ani kanomoa tusia tokiyaa hanea kanogino nagaila ago nagase-maineanagina nagaya afa kano mainoanagina agai aiyale ayesuana onategahie. 12 Agaya sipeti ayopaa ali-lineno vitimo anoyaa fuhu hale-taleno alagaa alino nopi halaya hu-malegahigi anoyaa ata tegelege nehia atafi kae-talegahie. Ani avinamoma hu-mainea kava huno veala fako faka hugahie huno hu-maine.
Yonia Yisasina ti fale-tene.
13 Ani kanafina Yisasia “Yoni ayapiti tina fale-natesie.” huno Kalili kotegatila ataleno Yotani titega umaine. 14 Yonia Yisasifena “Tina fale-oka-tegahue. Nagaila kagaya tina fale-na-tanageno kanale hileasine naa higeka nagaifena ‘Tina fale-nato.’ huka nehane?” huno hie. 15 Higeno Yisasia Yonifena mage huno hie “Menia ania hisanana kanalele. Tima fale-na-tesanana mukia Anumaya Kotina fatago kavaa alitaa lama hugahue.” huno higeno Yonia Yisasi ke akave maleno tina fale-tene.
16 Tina fale-neategeno Yisasia aupaa tipiti aivati huno ageana ikamoa ai-hagalo higeno Alu Aotage Avamumoa nama kana huno agaitega elavi-maine. 17 Ageho enelavigeno ikapinagati age aino mage huno hie “Ma kanoa nagaini nafanehena agaifena aluya huno nahau nayamopafina nenagea nenimofena agaifena aluya huna musemaa nehue.” huno hu-maine.

- Matiu
- <
- 3
- >

© 2002 Wycliffe Bible Translators, Inc.