- Aposolo
- <
- 4
- >

4
Pitagani Yoniganina kina hunatenae.
1-2 Pitagani Yonigani yaufa mani kea hama-nepaiageya mono note kava vayaene mono note ati kava kanoene nagoa Satiusi vayaene eya menakayana anakayama “Yisasima fali-mainefitila ago ali hetiteneanagino mukia veanea ania huya fali-mainesafitila eteya hetigahae.” huana hamapaia yafe amaipa haviya nehae. 3 Amaipa haviya huteya anatafa hagi “Ago une kianagita ega kaiyekea hunategahune.” huya kina nopi anavaleya monatenae. 4 Monatayanagi kasagoya veanemoya anakai kea haviteya amakupi maleya amametiti nehae. Faefu tausenia (5,000) veamoya Yisasima hulatenea yafena haviya amakupi maleya amametitia nehae.
Pitagani Yoniganina kanisole vayate kaiyeke hunatenae.
5-6 Faeteya koma neliana kava vayaene vayatamaene kahegi kema havilinaya anagaene Anasia ala mono note hagote kava kanomoene agaia anagaene Kaiyafasiene Yoniene Alekasataene mukiamoya Yelusalemu alitalu humainae. 7 Alitalu huteya ani kanolatana anavaleya amaufi hetinateneya mage huya hanavigae “Tanakaya hanaa agimo tokiyaleti mani kavala humainae?” huya hanavigae. 8 Hana-vigageno Alu Aotage Avamumoa Pitana agupina hiya higeno mage huno humaine Kava vayamogatamaene vayatamaene haviho. 9 Mani aiyamoa haviya humainea kanomona ali falu hutetana alitana kanale hutenae kea havisune hutama kaiyekea hulaatetama na yateti mani kava nehae hutama taahavi-negapi? 10 Taa-havigayanagi mukiamogatamaene mukia Isaleli veamoyaene haviho. Nasaleti Yisasi Kalaisi agimoa manima tamaufima heti-mainea kanomona alino kanale hutene. Ani Yisasina tamakaya yafaga yosale nilia hetama asaigeno fali-maineanagi Anumaya Kotia fali-mainefiti ago ali hetitene. 11 Anumaya Koti kemoa autamafina mage huno humaine
“Tamakaya yafa noma kiyana nago yafafena ‘Haviya hie.’ hutama atalayanagi menia ani yafamoa tusia kanale yafane nomo ayetagenale ago malenae.” huno humaineane.
Ani yafana Yisasife humaine. 12 Ani kanomoa agaiage tagu tamena aligatigahie. Mukia mopafi veapitila nago kanomo agileti tagu tamena aliokatigahigi Yisasina agaiage agileti tagu tamena aligatigahie huno humaine. 13 Pitagani Yonigania tokiyaage ke haageya haviteya mage hae “Vae mani kanolatana afa kanolata maineana avo nopina ounaa kanolanagi hanaa huana tusia kanale kea nehae?” huya amakesa havi havi nehuya “Vae mani kanolatana Yisasiene nemaia kanolatane.” huya humainae. 14 Hayanagi aliana kanalema hutenaa kanoa anakaiene heti-mainegeya agaya yafe nagoa havige havagea huoanatenae. 15 “Kanisole vaya nopitila ataletana vio.” huya hunateteya amakaiamifi kea huge havige humainae. 16 Mage huya hae “Ani tole kanolatana hanaa hunatesune? Mama tokiya avame yana haageya mukia Yelusalemu nemaiya veamoya ago age-mainagi hanaa huta ali fala-kisune? 17 Havigu mani kemoa alu kote kotega ute ete huyafenagi aluya huta ‘Nagoene mani agia oayeo.’ huta kahegi-natesune.” huya humainae. 18 Anakaife ke hageana aageya mage huya anaumonola malenae “Yisasifena nagoene veamogamina hamapaitana humaveotio.” huya hae. 19 Hageana Pitaene Yoniene kenonaamia mage hae “Na tamakesa nehaviye Anumaya Koti aulagafi mainoagi ta kele akavela malesue? Tamakai kelepi Anumaya Koti kelele hutama nehafi na tamakesa nehaviye? Tamakaitami fako hutama haviho. 20 Taagaya Yisasima humainea kavala agetaa havimainoa kavayaga fala okigahue.” huana nehae. 21 Haageya anaikolisaya amakesa haviyanagi mukia veamoya humainaa kavala ageteya Anumaya Koti agi alisaga nehageya mage hae “Anaiko-lisunana veamoya kelama-kigahae.” huya nagoene anaumonola maleteya anatalageana umainae. 22 Anima aiyama haviya humainea kanoma aliana kanale hutenaa kanomona kafua fotia (40) kafu humainea kanogiya Anumaya Koti agi alisaga humainae. Yisasife amakupi malenaya veamoya tokiya vaiya Yisasi kema hufalote hisaya yafe Anumayamotega havige-mainae. 23 Anatalageana anagaanimoya mainalega uteana mukia ala mono note ala kava vayayagaene vayatamaene hanapaiya kea mo hamapai-mainae. 24 Mo hamapaiageya haviteya nagoke amakesa haviya Anumayamotega ke huya mage huya havige-mainae “Kava yagai Anumayatimogae mopaene ikaene hage liene mukia anifima hanea yayagaene talo humalenana kanomogae. 25-26 Kagaya kagai aliya kanoa, tototimoa Tevitima avayafiti Alu Aotage Avamukaletila mage huka humainanane
‘Naa higeya Isaleli nofima omainaya veamoya ‘Anumaya Kotiene tu hugahune.’ huya havigu ke huya amaipa kafa hemainae? Ma mopafi kava vayaene vayatamaene Anumayamofeene agaia tagu tamemaa aligatigahe hutenea kanomofeene amaipa haviya nehuya kea nevaiye?’ huno humaineane.
27 Mamona kelamage. Mani kumate alu aotage aliya kanokaa kagaikaa taugafa aligatigahema hutenana kanomona kame hutesaya yafe Helotiene Potiasi Pailatiene Yuta vea omainaya vayayagaene Isaleli vayaene alitalu huya mainae. 28 Kagayama nayoma huka ‘Naa maa hugahae.’ hukama havimainana kagesa ania hugahe alitalu humainae. 29 Menia Anumayatimoga manima tagaifema hamae vainelateya hu kolima latesaya kema haya kea nehavika tahamao. Tagaya kagai aliya vaya mainonagi kagaya tahamaegeta kolia ohuta kagai kea tokiyaage huta hamapaisune huta kahavinegone. 30 Kayana maleka kali veala alika kanale huneamateka kagaikaa alu aotage nafanekamo agile tokiya avame yama hisuna tokiyakaa lamio.” huya Anumayamotega havinegae. 31 Havigageno Anumaya Kotia amakayama mainaya nona alino kosi kosi hutegeno Alu Aotage Avamumoa amakupina me hiya humainegeya Anumaya Koti kema tokiyaage huya hamapaisaya yafena kolia ohunae. Mukia Yisasina amakuama aminaya veamoya nagoke amaipale maineya amaipa oami aami huya mainae. 32 Mukia Yisasi kema haviya amakuama aminaya veamoya nagoke amaku amakesale maineya nago kanomoa agaiage yafena ageteno “Nagainige yane.” huno ohunegi “Mukia yana tagaiti yamaage hane.” huya humainae. 33 Hageno tusia tokiyaa amamigeya Aposolo vayamoya “Yisasia fali-mainefitila ago heti-maine.” huya hamanepaigeno Anumaya Kotia kayone hisaya yana neamamino amaya humaine. 34-35 Amaya higeya amakai amunoamifina kavefena kafua ohu veane maineya mopaamia hanea veanene noamia hanea veanene “Alu kanomo miya hisie.” huya hageya monea amamigeya aliya Aposolo vayamogamina momamigeya kaveamima omalenea veamogamina amaya huya amamite amamite humainae. 36-37 Nago kanoa Yosefee, nago agia Aposolo vayamoya mage huya malenae Panapasie huya malenae. Ani agimoa tagai kefina mage hie “Amaipa falu hisia ke nehia kanoe.” Ani kanomoa Livai nofi kano maine. Saipalusi kumateti kanomoa agaia mopa alu kano amigeno monea eteno amigeno ani monea alino Aposolo vaya me neamamiane.

- Aposolo
- <
- 4
- >

© 2002 Wycliffe Bible Translators, Inc.