- Aposolo
- <
- 9
- >

9
Soloa Yisasite agua aiyahae humaine.
1-2 Ani kanafina Soloa aipafinaga tusia hai-vaiteno tokiyaage ke huno “Anumayamo anagaamogamina hamaesugeya falisae.” huno huteno ala mono note hagote kava kanomote uno mage huno havige “Musekaa nehugi nagaya Tamasigusi kumate una Yisasi anagaamogamima amakenunahena amatafa huna kina humatetena Yelusalemu amavalena egahue. Ani kumate mono note kava vayamoya nayama hisaya yafe avona kaeka namio.” huno humaine. 3 Ani kotega Soloa viayamo Tamasigusi evayi hugahema nehiana aupaa ikapinagatila tokiyaage hale yamoa tusiya huno agaite meyevasa humaine. 4 Meyevasa higeno Soloa mopafi asaga hulavino fae-maineno havigeno nagola ala kemoa mage huno hie “Sologae Sologae naa higeka nagaila ali haviya nehane?” huno humaine. 5-6 Higeno Soloa mage hie “Alamogae kagaya lagae?” huno higeno mage hie “Nagaya Yisasinae kagayama nagaima ali haviya hunenatana kanomonagi hetika ala kumate ugenoo. Nago kanomoa ‘Naa maa hugane.’ huno kahapaigahie.” huno hapai-maine.
7 Hapaigeya Soloenema vaiyaya vayamoya hetiya maineya anima agema aiya agea haviyanagi vayama oagaya yafena tusia amamayo aiteya nagokela kea ohunae. 8 Solona mopafiti avaleya hetitageno aulagama agegali hiana aulagamoa haniali koali higeya ayate aliya Tamasigusi avaleya umainae. 9 Vageno Soloa talia (3) kanama maiyana aulagamoa ania huno asu humaigeno kaveene tiene mosino afaa oneno maine.
10 Ani Tamasigusia nagola Yisasi anagapiti kanoa, Ananaiyasie nehaya kanoa maineanagino Anumayamoa himonafi mage huno hapaiye “Ananaiyasigae mainano?” huno higeno “E, ma mainoe Anumaya niamogae.” huno humaine. 11 Higeno Anumayamoa mage huno hapaiye “Hetika fatago kane huyama nehaya katega uteka Yutasi nopi ufalekama agesanana nagola Tasusi kanomona agia Soloe nehaya kanoa anifi maineno Anumayamotega nunamu maino nehianagika mogegane. 12 Ani kanomoa himonafima ageana nago kanomoa eno aulagama agegali hisia yafe anute aya me-malene. Anima himonafima agea kanoa kagayae. Kagaikaa Ananaiyasigae huno himonafina age-maine.” huno hapai-maine.
13 Hapaiyanagi Ananaiyasia mage huno humaine “Anumayaniamogae ani kanomofena mukia veamoya mage huya hagena nehavuane Yelusalemuma kagai anagama mainaya veamogamina tusiya huno ali haviya huneamate huya hagena havi-mainoe. 14 Ala mono note ala kava vayamoya avona amigeno malema kagai kagilema nunamu huta kahavinegona veanea kina hulategahe emaine.” huno hie.
15 Nage hianagi Anumayamoa mage huno hie “Afaa agaitega vuo. Ani kanoa nagaya ago hapalina hutenoa kanoe. Nagai kea alino visiayamo Yuta vea omainaya veamogamiene sauve vayaamiene Isaleli veamogamiene nagai kea hamapaigahie. 16 Nagaifena huhaleno hamanepainageya agata aisia yaene kanama haisia yaene evayi hutesia yafe aveligahue.” huno hapai-maine.
17 Hapaigeno Ananaiyasia viaamo ani nopi haino Solo anute aya maleno mage huno hie “Nagananimoga Sologae Yisasia Anumayatiamoa emainana katema evayima hu-mainea kanomoa kaulagama agegali hisana yafeene Alu Aotage Avamumoa kagupima hiya kahaisia yafeene hunategena neoe.” huno hie. 18 Higeno aupaa aulagaletila haletina kana yamoa asaga hulavigeno aulaga agetegeno mono tina faletene. 19 Kavela netegeno augafamoa tokiya vaigeno Tamasigusi Yisasi anagama mainaya veapi uno nagoa kanafina amakaiene maine.
Soloa Tamasigusia Yisasifena kanale mono kea huhaleno humaine.
20 Tamasigusi maineno aupaa mukia mono noyagafi ute ete hia yamo mage huno hamapaiye “Yisasia agaiage Anumaya Koti nafanea maine.” huno humaine. 21 Mani kema haviya veamoya tusia amamayo neaiya mage huya hae “Mani kanomoa Yelusalemu maineno Yisasi agilema nehaviya veala ago hamaeteno ma kumate eno aniama nehaya veane kina humateno ala mono note kava vayate kaiyeke humatesia yafe amavalegahe emainea kanofi?” huya hae.
22 Hayanagi Solona hamapaisia tokiyaamoa melino ala higeno “Yisasina Anumaya Kotia tagai taugafa aligatigahema hutenea kano emaine.” huno tusiya huno humavelia yafena anima Tamasagusi nemaiya Yuta veamoya alu amakesa alu amakesa havimainae.
Yuta vayamoya Solona haeya faligahe hageno faleno umaine.
23-24 Amaipamoa haviya higeya ayaaya kana maiteya Yuta vayamoya “Hanaa huta Solona haesunageno falisie?” huya huteya haesaya yafe nateene kegeene ani kumamona fiatega yagaiya maiyanagi Soloa mani kea ago havimaine. 25 Haviteno mainegeya nagoa Yisasi anagamoya nago kegela Solona avaleya yafateti humalenaya tafile haiteya ala kamagupi Solona asaga huya aiteya ani kegiyafiti malaga atalageno tavimaine.
Soloa Yelusalemu umaine.
26 Soloa Yelusalemu umaineno Yisasi anagapi umaigahe hianagi agaifena kolia nehuya Solofena “Yisasi kea nohavia kanoe.” huya amametiti humainae. 27 Hayanagi Panapasia aya huno Aposolo anagate Solona avaleno viaamo kategama Anumayamona agegeno kema hapai-mainea yafeene Soloa Tamasigusia kolima ohuno tokiyaagema huno Yisasi kema hamapai-mainea yafeene Panapasia hamapai-maine. 28 Hamapaigeya haviteya Solona avalageno amakaiene Yelusalemu kumate vaiyatete huno maineno kolia ohuno Yisasi kea tokiyaage huno hamapai-maine. 29 Soloa nagoa Kaliki kema nehaya Yuta vayaenema tokiyaage kema vaiya yafe ke nevaiya haesagenoma falisia kafe atiye-mainae. 30 Neayageno Yisasina amakuama aminaya veamoya ani kema haya kea haviteya Solona Sisalia kumate avaleya taviteya anileti hutageno kuma aepaalega Tasusi umaine.
31 Yutiaene Kaliliene Sameliaenema Yisasifena haviya amakupi malenaya veamogamina amaipamoa falu hinageya maineya kanaleya huya alitalu huge huge huya amakua ali lokiya vaiya nemaiye. Anumaya Kotima haiya katema vaiyaya yafe Alu Aotage Avamumoa amaya higeya kanaleya huya nemaigeya kasagoya veamoya ete ete huya amakaiene melitalu humainae.
Pitaa Ainiasina kalia alino kanale hutene.
32 Pitaenena alu kumate kumate vaiyatete nehuno Lita kumatela Yisasifena haviya amakupi malenaya veanene maine. 33 Maineno ageana nago kanoa aiya ayamoa avayu hulavigeno nemaiya kanoa eitia (8) kafufina kaana vaioayeno sipale faeno nemaiya kanoa mogemaine. Ani kanomo agia Ainiasie. 34 Pitaa mogeteno mage huno hapaiye “Ainiasiga Yisasie, Anumayatimoa, ago alino kanale hugategi hetika fae-nemaina sipakaa alika hilato huo.” huno higeno aupaa heneligeno kanale hutene. 35 Kanalema hutegeno maiya yafe Lita veanene Saloni veanene ani kanomona ageteya Yisasite amakua aiyahae humainae.
Tapitaa fali-mainegeno Pitaa alino hetitene.
36 Yopa kumatega Yisasifena haviya amakupi malenaya veapiti nago aala maine. Ani amo agia Tapitae. Kaliki kefina mage huya ani amo agia neayayane Tokasie huya neayaya amoa tusiya huno kayoneage a maineno mukia kanafina kaveamiene afenoamienema omalenea veala amaya huno neamamia ale. 37 Pitaa Lita mainegeno ani amoa kali alino faligeya ani amona augafa sese huteteya aliya hunalagi-malenaya note anale malenae. 38 Maleteya Yisasifema haviya amakupi malenaya anagamoya Pitaa Litama mainea kea haviteya Lita kumala Yopa kumamona aupaale hanea yafe tole kanolatana hunatageana uana mage huana mo-hapaie “Musekaa nehuagi aupaa taagaiene kumatialega eno.” huana hapaie. 39 Hapaiageno Pitaa anakaiene viaamo uvayi higeya anima hunalagi-malenaya nopima avaleya haiyana kasagoya megusa aneyaga anile hetiya maineya avi neateya amakaiamima fai-linaya kenaamia Tokasia amakaienema afaa mainea kanafi talo humalenea kenaamia Pitana aveli-mainae. 40 Aveligeno Pitaa ageteno mukiama mainaya veamogamifena “Ma nopinagatila hati-lavitama viho.” huno higeya hati-laviya vageno aleya aye-maineno nunamuna huteno ani ama malenalega augosa humaineno mage huno hie “Tapitagae hetio.” huno higeno ani amoa fali-mainefitila aulaga agegali huno Pitana neageno hetino sipale maine. 41 Sipale mainegeno Pitaa ayana amiteno avale hetiteteno Pitaa Yisasima amakuama aminaya veafeene megusa aneyagaenefe ke higeya aageno fali-mainefitila hetino haegafa higeno avaleno amamine. 42 Aniama hia kemoa mukia Yopa kumatela ute ete higeya kasagoya veamoya haviteya Yisasifena haviya amakupi maleya amametiti humainae. 43 Pitaa mukia yupa Yopa kumatela maineno nagola pulamakamo augafa taga huno talo nehia kanoene nemaiyane. Ani kanomo agia Saimonie.

- Aposolo
- <
- 9
- >

© 2002 Wycliffe Bible Translators, Inc.