- Luku
- <
- 8
- >

8
Nagoa anemoya Yisasina akave umainae.
1-2 Yisasia osi kanaa maiteno ala kumayagaleene osi kumayagaleene vaiyatete huno Anumaya Koti kava yagaimatesia kanale mono kea hamapaimaine. Agaia tuelufua (12) anagaaene nagoa aneyagaene Yisasia amakupitima Kefo Avamuma anatitaleno kaliamima alino kanale humatenea aneyagaene agaiaene vaiyatete humainae. Nago amo agia Magatala Maliae. Yisasia hagoteno sevenia (7) Kefo Avamuyaga aguafiti anatitalenea ale. 3 Nago amo agia Yoanae Heloti nopi kava kanomo alagi. Ani kava kanomo agia Susae. Nago amo agia Susanae nagoa aneyagaene Yisasiene vaiyatete nehuya ani aneyagamoya amakaiami moneamifiti Yisasiene anagaamogamiene amaya humainae.
Nago kanomoa avina hoyafi faimainea avame kea Yisasia humaine.
4 Mukia alu kumateti kumateti veala Yisasite melitalu hageno Yisasia nago avame kea hamapaimaine. 5 Mage huno hie “Nago kanomoa avina faigahe alino vie. Avina alino aihelafino nefaigeno nagoa avinamoa kapi tavino hanegeno veamoya ani avinale amaiya ayeya ute ete hageno namayagamoya nageno hano hie. 6 Nagoa avinamoa yafa mopafi taviteno hageana tina omalea mopafinagino eteno fayoteno asagalimaine. 7 Nagoa avinayagamoa avetanafa ino hanea amunopi tavino hageteno avetanafa hanea inomoa ayetegeno haviya humaine. 8 Nagoa avinamoa kanale mopafi tavino hageteno alagaama ayeana nagoke yosalela kasagoya alaga vani hataletia (100) ayeno vasaimai vasaimai humaine.” huno hie. Ani kea huteno ala ke huno mage hie “Mani kea tamakesama hanesigetamahena havilama hutama haviho.” huno hie.
9 Agaienema tokaeya nemaiya anagamoya ani avame kemo aepaahe havigae. 10 Havigageno Yisasia mage hie “Tamakaya Anumaya Kotia kava yagailamateneafe kemoa falaki mainea kea Anumaya Kotia tamaya higetama ago havilinagi mukia veamoya avame kema hamapaisugeya amakesa havigahagi haviteya havilama huya ohavigahae. Veamoya neagayanagi agelama huya oagegahae.
11 Mani avame kemona aepaa hu falote huna tamahapaisue. Mani avinamoa Anumaya Koti ke kana humaine. 12 Katema tavimainea avinamoa maa humaine nagoa veamoya Anumaya Koti kea havitageno Satania mage hie ‘Amakupi aliya omalesageno Anumaya Kotia amaku amamena ali okatisie.’ huno amakupitila ani kea alitalene.
13 Yafa mopafima tavimainea avinamoa maa humaine nagoa veamoya Anumaya Koti kea haviya muse huya atafa hayanagi hafuya mopafi otavia yamoa alige atalege veane maineya osi kanaa osia haviya amakupi maletageno havi kanama amakaitema falote nehiana aupaa Anumaya Koti kea neatalae.
14 Avetanafa ino hanea amunopi tavimainea avinamoa maa humaine nagoa veamoya Anumaya Koti kea haviteya ma mopafi mukia yayagaamihe amakesa haviya moneamiene yokaloamienefe kalagi aiteya ani yayagaamimo Anumaya Koti kea alino aiso humalegeya atalageno alagaamoa aye helafino lama nohie.
15 Kanale mopafima tavimainea avinamoa maa humaine nagoa veamoya tokiyaage amaku amakesa hanegeya Anumaya Koti kea haviteya aliya amakupi maleya atafa hu talako huya mainaya veamoya ani alagaa mukia aye henelafie.”
Veamoya lamua hanagaliya susufaneleti aiso hu omalegahae.
16 Anumaya Koti ke nehaviyafe Yisasia mage huno hamapaiye “Nagoa veamoya lamua hanagaliya susufaneleti aiso hu nemalafi ifi sipa kapinaga hanagaliya aiso hu nemalae? Aao lamua hanagaliteya esaya veamoya ani lamule agesayafe sipale nemalae. 17 Ani yafe haenagaa mukia falakimainesia yamoa efalote hugahie. Mukia kesi kava nehaya yamoa efalote hinageya veamoya agegahae. 18 Ani yafe Anumaya Koti ke havisaya yafena tamakesa havitama havilama hutama haviho. Havilama huno havilinesia kanomona Anumaya Kotia nagoene havilisia yana amigahianagi nagoamoya ‘Ago havilinoe.’ huno hisia kanomona havilinesiamaa hanafaletalegahie.” huno humaine.
Yisasina taya itaamoya aganaamoya mainae.
19 Yisasina itaamoene aganaamoyaene agegahe ayanagi kasagoya veamoya hiya huya maigeno Yisasima mainea avatela omenae. 20 Omenagi nago kanomoa Yisasife mage hie “Itakamoene kaganakamoyaene kagai kagegahe emaineya kumatega hetiya mainae.” huno hie. 21 Higeno kenonaa mage huno hie “Mukiama Anumaya Koti kema haviya akave nemalaya veala itanimoya nagananimoya mainae.” huno hapaiye.
Yisasia ke nehigeno tusia yasimoa laga humaine.
22 Nago yupa Yisasienema tokaeya nemaiya anagaene tipi kalefi haisaga humaiya neuya Yisasia mage huno hamapaiye “Tikotumona atu faliga vigetao.” huno higeya umainae. 23 Yaufa nevageno Yisasia aukalokalo higeno faemainegeno tusia yasimoa tina mevaleno tipi kalefi atalegeno ani lipi kalefina havatesia kava higeya mukiamoya haviya hisaya kava humainae. 24 Huteya Yisasia faemainegeya mogafa huya mage hae “Kava kanomogae, kava kanomogae tagaya ti nakaita falisuna kava nehunageka notagane.” huya hageno hetino ani limofeene yasimofeene tokiyaage ke huno “Taga huo.” huno higeno yasimoene timoene taga huana alava humainae. 25 Alava hutegeno Yisasia agaiaene tokaeya nemaiya anagafe mage huno hamavige “Nagaifena havitama tamakupi maletama tamametitima haya yana hanate atalae?” huno higeya koli huya tusia amamayo neaiya huge havige huya mage hae “Mani kanoa tae? Timoene yasimoene kea haviteya akave malae.” huya hae.
Yisasia nagola aifo kanomo aguafiti Kefo Avamula anatitalene.
26 Kaliliti ala tikotuna takaeya ame kaiyaga agegayamona Kelasasa veane mainalega uvayi hae. 27 Yisasia tipi kalea ataleno ti agegayalega neuno ageana nagola ala kumate kanoa Kefo Avamuyagamoya aguafi mainaya kanoa Yisasite emaine. Ani kanoa ayaaya kanafi kenaa fai oalino nopina nomaiyane. Matimatipikeya nemaiya kanoe. 28 Ani kanomoa Yisasina ageteno mopafi agoya ayemaineno ala kefiti mage hie “Yisasiga tagasenoma anale mainea Anumaya Kotina nafaneamoga naa hunategahe neane? Musekaa nehugi nagata aisia kavala hu onato.” huno nehie. 29 Higeno Yisasia Kefo Avamufe mage huno hie “Agusafitila hatilavio.” huno higeno Kefo Avamumoya mukia kanafina ani kanomona atafa nehigeya kava neyagaiya vayamoya aiya ayapi seni nofiteti kisalu kitayanagi ani nofila aikanokanu huneataleana Kefo Avamumoya afai kotega anatigeno faleno neviane. 30 Yisasia ani kanohe mage hie “Kagai kagia tagae?” huno higeno mage hie “Nagai nagia kasagoyamonae.” huno hie. Naafene kasagoya Kefo Avamumoya aguafima hai falemainayafe “Nagia kasagoyamonae.” huno hie.
31 Ani Kefo Avamumoya Yisasifena mage hae “Hanikimainea kumapina tagaila hulategeta ovamano.” huya hae. 32 Nehageya kasagoya afuyagamoya agoyafi maineya kave nenageno ani Kefo Avamumoya Yisasifena mage huya hae “Amuga afuyagamo amakuafina hulategeta vamano.” huya havigageno Yisasia “Ania hiho.” huno hie. 33 Higeya ani Kefo Avamumoya ani kanomo aguafitila hatilaviya afuyagamogami amakupi hai nefalayana ani afuyagamoya amaiyayeya nagola aulufi kapi taviteya tipi asaga hulaviya ti nakaiya fali hano humainae.
34 Fali hano hageya ani afuyagale kava vayamoya ani afuyaga tima nakaiya fali hanoma haya yana ageteya faleya ala kumate mainaya veamogamifeene hoyafinaga mainaya veamogamifeene “Naa maa higeta neone.” huya hamapaimainae. 35 Hageya ani veamoya humainea yama agegahe Yisasite eya Kefo Avamumoma agusafiti ataleno umainea kanomona agesa akalo higeno kenaa failino Yisasi aiyafi mopale mainegeya megeteya koli humainae. 36 Yisasima humainea yama agemainaya veamoya “Naa maa huno Kefo Avamumogamina agusafi mainea kanomona alino kanale hutene.” huya hamapaiye.
37 Hamapaigeya mukia Katalaga kumate veamoya Yisasifena tusia koli huteya “Tagaila tataleka vuo.” huya hageno Yisasia amataleno emainelega ugahe tipi kalefi haisaga humaine. 38-39 Haisaga hunemaigeno Kefo Avamumoma agusafiti hatilavino umainea kanomoa Yisasifena “Kagaiene ugahe nehue.” huno higeno Yisasia “Aao kagaya eteka nokalega uka mukia Anumaya Kotima hugatenea yafena veaneyaga mo hamapaiyo.” huno higeno ani kanomoa viayamo mukia ala kumaale veamogamina Yisasima hutea yafena hamapaimaine.
Yisasia nago munala falimainefiti alino henelino kenaale avate hia aala alino kanale hutene.
40 Yisasia eteno egeya mukia veamoya agava maineya tusia muse huya falu fala hutenae. 41 Falu fala huneatageno nago kanoa Yailasie nehaya kanoa emaine. Ani kanoa soka kano maineanagino Yisasi aiyafi mepe humaineno tutu nehuno Yisasina mage huno havige “Nonialega egetaa vaano.” huno hie. 42 Ani kanomoa aiya nagoke munaa maine. Ani munala kafua tuelufua (12) kafua hanea munala faligahe ayaya neaigeno “Nonialega eno.” huno tutu higeno Yisasia anilega vigeya veamoya yageyage huya aulega akavelega huya akave umainae.
43 Vageno ani veanefiti nago amoa tuelufua (12) kafu aigu nopinaga mukia kanale nemaiya aala nagoa vayamoya aliya kanale hu oataleasine. 44 Ani amoa Yisasina akavelagati eno kenaamo atupale avate aligeno aupaa kolamaamoa tanemaine. 45 Tanegeno Yisasia mage huno humaine “Ta kenanilela mevate humaine?” huno higeya mukiamoya “Tagaya naa ohunone.” huya hageno Pitaa mage hie “Kava kanomoga mukia veamoya yageyage huya kaulegati kakavelagati nehagi naa higeka mani kea hamavinegane?” huno hie. 46 Yisasia mage huno hie “Tamage huna nehue nago kanomoa kenanile avate higena nagaya nagesa nehavugeno navate aligeno nagoa tokiyanimoa ago nataleno umaine.” huno hapaiye.
47 Hapaigeno ani amoa “Falakigahe huanagi ago nagane.” huno atili huteno Yisasi aiyafi mepe humaineno mukia veamogami amaulagafi “Naa maa huna kali alimainoafe avate alugeno kalinia aupaa kanale hunate.” huno hapaimaine. 48 Hapaigeno Yisasia mage huno hapaiye “Ma amoga nagaife kagupi maleka kametiti hanafe kanale negahaiye kagaya kaipamoa yasi nehinageka vuo.” huno hapaiye.
49 Ani kea nehigeno nago kanomoa soka kanomo notegati anile evayi huno Yailasife mage huno hie “Munakamoa ago falimainegi ataleka kava kanomona kasalo haegi nagoene havioko.” huno hie. 50 Yisasia ani kea haviteno Yailasife mage huno hie “Kolia ohuka afaa nagaife kagupi maleka kametiti hisanageno munakaa falimainefitila hetigahie.” huno hie.
51 Soka kanomo note uvayi huno Yisasia mukia veanehe “Omeho.” huno Pitaene Yoniene Yemesiene ani munamo itaafoamoene amavaleno ani nopi haimainae. 52 Mukia veamoya ani munama falimainea yafena tusia avi neatageno Yisasia mage huno hie “Avia oateho mani munala falilavata ohunegi afaa faeno maine.” huno hamapaimaine. 53 Ani munala faligeyama agemainaya yafena ani veamoya Yisasina kigia hutenae.
54 Kigi hutayanagi Yisasia ani munamo ayate atafa nehuno mage hie “Ma munamoga hetio.” huno hie. 55 Nehigeno agu nafanea eteno egeno aupaa hetie. Hetigeno Yisasia mage hie “Nagoa nesia kavela amiho.” huno hamapaimaine. 56 Itaafoamogania ani yana ageteana tusia anamayo aimaianagi Yisasia mage hie “Nago kanomona ma ma hua yafena hamaopaio.” huno kaheginatene.

- Luku
- <
- 8
- >

© 2002 Wycliffe Bible Translators, Inc.